text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ནང་ཆོས་དང་ཚན་རིག།
སིངྒ་པུར། ཕྱི་ལོ་ ༡༩༨༨ ཟླ་ ༨ ཚེས་ ༡༠ ཉིན།
Berzin, Alexander and Chodron, Thubten.
Glimpse of Reality.
Singapore: Amitabha Buddhist Centre, 1999
ལས་ཟུར་འདོན་ཞུས་ཏེ་བསྐྱར་ཞིབ་གནང་བ།
དྲི་བ། སྐུ་ཉིད་ནས་ནང་ཆོས་དང་ཚན་རིག་དབར་གྱི་འབྲེལ་ལམ་ཐོག་བཀའ་སློབ་ཞིབ་ཕྲ་གནང་སྐྱོང་ཡོད་པ་དང་། དེ་གཉིས་ཐུན་མོང་བའི་ཁྱད་ཆོས་ཀྱི་དམིགས་བསལ་དཔེ་མཚོན་འགའ་ཞིག་གསུང་རོགས་གནང་།
ལན་དུ། དཔེར་ན། ༸གོང་ས་༸སྐྱབས་མགོན་ཏྭ་ལའི་བླ་མ་མཆོག་གཙོ་བོར་གྱུར་བའི་ནང་པའི་མཁས་དབང་རྣམས་དང་ཚན་རིག་མཁས་དབང་དབར་གྱི་བཀའ་སྡུར་གྱིས་ད་ལྟ་བར་གཙོ་བོ་དམིགས་ཡུལ་གསུམ་གྱི་ཐོག་དོ་ནན་གནང་བཞིན་མཆིས། དང་པོ་ནི། ཐོག་མ་ཉིད་ནས་འཇིག་རྟེན་ཁམས་འདི་གོང་འཕེལ་ཇི་ལྟར་འགྲོ་ཕྱོགས་དང་འབྲེལ་བའི་ གཟའ་སྐར་གྲུབ་རྫས་དཔྱད་རིག་ཡིན་ཅིང་། འཇིག་རྟེན་ཁམས་ལ་ཐོག་མ་ཡོད་དམ་མེད། འདི་གསར་སྐྲུན་བྱས་པའམ་གདོད་མ་ནས་གནས་པའི་རྒྱུད་རིམ་ཞིག་གི་ཆ་ཤས་ཡིན་ནམ། གཉིས་པ་ནི། རྡུལ་ཕྲན་དང་རྡུལ་གྱི་བཀོད་པ་དང་འབྲེལ་བའི་རྡུལ་གྱི་དངོས་ཁམས་རིག་པ་ཡིན། གསུམ་པ་ནི། ཀླད་པས་བྱ་བ་བྱེད་སྟངས་སྐོར་གྱི་དབང་རྩའི་ཚན་རིག་བཅས་ཡིན། བགྲོ་གླེང་གི་བརྗོད་གཞི་གཙོ་བོ་དེ་དག་ཡིན།
ནང་ཆོས་དང་ཚན་རིག་གཉིས་ཀས་ཐུན་མོང་དུ་ངེས་ཤེས་རྙེད་པའི་ཐག་གཅོད་གཅིག་ནི་འཇིག་རྟེན་བཀོད་པ་པོ་མེད་པ་དེ་ཡིན། ཚན་རིག་ནང་། རྡུལ་དང་ནུས་པ་ཉར་ཚགས་བྱེད་པའི་རྣམ་གཞག་གིས་རྡུལ་དང་ནུས་པ་ནི་འགྱུར་བ་གཏོང་ཐུབ་པ་ལས། གསར་སྐྲུན་མི་ཐུབ་ལ་གཏོར་བཤིག་ཀྱང་གཏོང་མི་ཐུབ་ཅེས་བརྗོད་ཀྱི་ཡོད། ནང་པས་ དེ་མཐའ་ཅིག་ཁས་ལེན་ཅིང་རྩ་འཛིན་དེ་སེམས་ཀྱི་ཐོག་ལ་རྒྱ་བསྐྱེད་དེ་ལག་བསྟར་བྱེད། ནང་ཆོས་ནང་སེམས་ནི་རིག་ཚོར་ཅན་དང་རིག་ཚོར་ཅན་མ་ཡིན་གང་ལྟར་ཡང་ཆོས་རྣམས་རྟོགས་པའི་ཤེས་པ་ལ་གོ་བ་དང་། ཆོས་རྣམས་རྟོགས་པའི་ཤེས་པ་དེ་ནི་འགྱུར་བ་གཏོང་ཐུབ་པ་ལས། གསར་སྐྲུན་མི་ཐུབ་ལ་གཏོར་བཤིག་ཀྱང་གཏོང་མི་ཐུབ་པར་འདོད། དེས་ན། སྐྱེ་བ་ཕྱི་མ་ཞེས་པ་ཡང་ད་ལྟའི་ལུས་གཞན་ཞིག་གི་གཟུགས་ལ་བརྟེན་ནས། ད་ཡོད་ཀྱི་གང་ཟག་གང་ཞིག་གི་རྣམ་ཤེས་ཀྱི་རྒྱུན་འགྱུར་བ་འགྲོ་བ་ཡིན།
རྡུལ་གྱི་དངོས་ཁམས་རིག་པ་སྨྲ་བ་ཚོས་ཆོས་ཤིག་འགྲེལ་བརྗོད་བྱེད་པར་བརྟག་ཞིབ་བྱེད་པོའི་བྱེད་ལས་ལ་ནན་ཏན་བྱེད་ཀྱི་ཡོད། དཔེར་ན། ལྟ་ཚུལ་ངེས་ཅན་ཞིག་གི་ཐོག་ནས། འོད་ནི་རྡུལ་ཡིན་པ་དང་། ཡང་ལྟ་ཚུལ་གཞན་ཞིག་གི་ཐོག་ནས། དེ་ནི་ནུས་པ་ཡིན། སྣང་ཚུལ་གང་ཞིག་ལ་འོད་དེ་འགྱུར་བའི་ཆོས་ཅན་མང་པོ་ཞིག་ལ་བརྟེན་ཅིང་གནས་པ་དང་། དམིགས་བསལ་བརྟག་ཞིབ་བྱེད་པོས་བརྟག་དཔྱད་བྱེད་པར་ལྟ་ཚུལ་གྱི་བཀོད་པ་གང་ཞིག་བེད་སྤྱོད་བྱེད་མིན་ལ་རག་ལུས་ཡོད། དེ་བས་ན། ཆོས་རྣམས་མཐོང་བའི་ཤེས་པ་ལ་འབྲེལ་བ་མེད་པར་རང་བཞིན་གྱིས་གྲུབ་པའམ་རང་ངོས་ནས་གྲུབ་པ་གཅིག་ཀྱང་མེད།
ནང་ཆོས་དེ་དང་གཅིག་མཚུངས་ཁས་ལེན་བྱེད་ཀྱི་ཡོད། ཆོས་རྣམས་གནས་པ་དེ་བརྟག་ཞིབ་བྱེད་པོར་རག་ལུས་པ་དང་དེ་དང་འབྲེལ་བའི་གང་ཟག་གི་ལྟ་ཚུལ་གྱི་བཀོད་པ་ལ་བརྟེན་ནས་ཡོད། དཔེར་ན། གནས་སྟངས་གང་ཞིག་ཁྲོད་ཧ་ཅང་མི་སྡུག་པའི་དཀའ་ངལ་ལམ་ཡང་ན་སེལ་རུང་བ་གང་ཡིན་ཀྱང་འབྲེལ་ཡོད་གང་ཟག་སྟེ་བརྟག་ཞིབ་བྱེད་པོར་རག་ལུས་ཡོད། གལ་སྲིད་མི་ཞིག་ལ་ལྟ་ཚུལ་གྱི་སྒྲོམ་གཞི་ཡོད་ཚེ། དེ་ནི་མི་སྲིད་པའི་གནས་སྟངས་ཤིག་དང་གང་ཡང་བྱེད་མི་ཐུབ། དེས་ན་དངོས་གནས་སེལ་མི་ཐུབ་པའི་དཀའ་ངལ་ཁག་པོ་ཡོད། གང་ལྟར་སེམས་ཀྱིས་བསམ་པའི་བཀོད་པ་དེ་དང་མཉམ་དུ། དེ་ནི་དཀའ་རྙོག་ཅན་ཞིག་ཡིན། འོན་ཀྱང་གལ་ཏེ་ང་ཚོས་ལམ་མི་འདྲ་བ་ཞིག་གི་ཐོག་ནས་འཇུག་ན་སེལ་ཐབས་ཡོད། དེ་རྗེས་མི་དེར་སེལ་ཐབས་འཚོལ་ཐབས་བྱེད་པར་བློ་ཁ་ཡངས་པོ་བྱེད་ཐུབ། མི་ཞིག་ལ་དཀའ་ངལ་ཆེན་པོ་ཞིག་ཡིན་པ་དེ་མི་གཞན་ཞིག་ལ་དེ་ཙམ་གྱིས་གནད་འགག་མ་ཡིན། དེ་ནི་བརྟག་ཞིབ་བྱེད་པོར་རག་ལུས་པ་དང་། ང་ཚོའི་དཀའ་ངལ་ལ་གཞིགས་ན་དེ་ནི་དཀའ་ངལ་ཧ་ཅང་ཆེན་པོ་ཞིག་ལྟར་རང་བཞིན་གྱིས་གྲུབ་མེད། དེས་ན། ཚན་རིག་དང་ནང་ཆོས་གཉིས་ཀྱིས་ཆོས་རྣམས་ཀྱི་གནས་ལུགས་དེ་ལྟར་བརྟག་ཞིབ་བྱེད་པོར་རག་ལུས་པ་གཅིག་མཚུངས་མཐའ་སྡོམ་བརྒྱབ་ཡོད།
དེ་ག་ནང་བཞིན་དབང་རྩའི་གསོ་རིག་པ་དང་ནང་པའི་མཁས་དབང་གཉིས་ཀས་ཆོས་རྣམས་རྟེན་ཅིང་འབྲེལ་བའི་ཐོག་ནས་བྱུང་བར་དཔྱད་ཞིབ་གནང་ཡོད། དཔེར་ན། དབང་རྩའི་གསོ་རིག་པ་རྣམས་ཀྱིས་ང་ཚོའི་ཐག་གཅོད་བྱེད་མཁན་གང་ཡིན་སྐོར་ལ་ཀླད་པའི་ནང་བརྟག་དཔྱད་བྱེད་པའི་སྐབས། ཀླད་པའི་ནང་ཐག་གཅོད་བྱེད་མཁན་ལོགས་སུ་མེད་པར་ཤེས་རྟོགས་བྱུང་ཡོད། ཀློག་ཀླད་ནང་ལྟར་མཐེབ་སྣོན་ཞིག་གནོན་གཙིར་བྱས་ཏེ་ཐག་གཅོད་བྱེད་པ་བཞིན། ལག་པས་འདི་བྱེད་པ་དང་། རྐང་པས་དེ་བྱེད་ཀྱི་རེད་ཅེས། མིག་དང་། རྣ་བ་སོགས་ནས་གནས་ཚུལ་ལེན་མཁན་གྱི་བདག་ཅེས་པའི་གང་ཟག་ཅིག་མགོའི་ནང་སྡོད་མཁན་གང་ཡང་མེད། ཐག་གཅོད་ནི་རྙོག་འཛིངས་ཆེ་བའི་དབང་རྩའི་གཡོ་འགུལ་གྱི་མ་ལག་ཧ་ཅང་མང་པོ་ཕན་ཚུན་འབྲེལ་མཐུད་བྱུང་བ་དང་རྫས་དང་གློག་གི་བརྒྱུད་རིམ་བཅས་ཀྱི་འབྲས་བུ་ཡིན། དེ་དག་མཉམ་དུ་ཐག་གཅོད་བྱེད་པའི་འབྲས་བུ་སྐྲུན་གྱི་ཡོད། དེ་ཡང་ཐག་གཅོད་བྱེད་མཁན་འདི་རེད་ཅེས་ངོ་བོ་ལོགས་སུ་ཡོང་གི་མེད། ནང་ཆོས་ཀྱིས་དེ་དང་གཅིག་མཚུངས། ང་ཚོའི་མགོའི་ནང་སྡོད་མཁན་བདག་ཅེས་ཐག་གཅོད་བྱེད་པོ་རྟག་པ་དང་གཏན་དུ་བ་ཞིག་མེད། ཀུན་རྫོབ་ཏུ་ང་ཚོས། ངས་མྱོང་གི་འདུག ངས་བྱེད་ཀྱི་ཡོད་ཅེས་བརྗོད་དེ་ཐག་གཅོད་བྱེད་ཀྱི་ཡོད། འོན་ཀྱང་དོན་དངོས་སུ་རྐྱེན་མང་པོ་ཞིག་ཕན་ཚུན་འབྲེལ་བ་བྱུང་སྟེ་འབྲས་བུ་ཡོང་གི་ཡོད། ཚན་རིག་དང་ནང་ཆོས་གཉིས་དེའི་ཐོག་ཧ་ཅང་ཉེ་པོ་སླེབས་ཡོད།
དྲི་བ། དུས་ཚོད་ག་རེ་རེད། སློབ་ཕྲུག་ཅིག་གི་ངོས་ནས། ང་ཚོས་གཏམ་བཤད་ལ་དུས་ཚོད་ཏག་ཏག་སླེབས་དགོས་པ་དང་སློབ་སྦྱོང་ངམ་ང་ཚོའི་ལས་འགན་ལེགས་སྒྲུབ་བྱེད་པར་དུས་ཚོད་འདང་ངེས་ཤིག་དགོས་ཀྱི་ཡོད། མི་ཚེ་ལྷོད་ཡངས་པོ་བཟོ་ཕྱིར་ང་ཚོས་དུས་ཚོད་ཇི་ལྟར་ཤེས་རྟོགས་ཐུབ་བམ།
ལན་དུ། ནང་ཆོས་ཀྱིས་དུས་ཚོད་ནི་འགྱུར་བ་ཚད་མཇལ་མཁན་ཞིག་ལ་འགྲེལ་བརྗོད་བྱེད། ང་ཚོས་གཟའ་སྐར་གྱི་གཡོ་འགུལ་ནམ་ཉི་མའི་གནས་སྟངས་ལ་གཞིགས་ཏེ་འགྱུར་བ་ཚད་མཇལ་ཐུབ། སློབ་ཐུན་ཅིག་གི་ནང་ང་ཚོས་གཏམ་བཤད་ཐེངས་ག་ཚོད་ལ་བཅར་དགོས་མིན་ལ་གཞིགས་ཏེ་ཚད་མཇལ་ཐུབ། ང་ཚོས་ཐེངས་བཅུ་གཉིས་བཅར་ཟིན། ད་དུང་གཉིས་ལྷག་ཡོད་པའམ་ཡང་ན་གཟུགས་པོའི་འཁོར་རྒྱུན་ཏེ། ཟླ་མཚན་གྱི་འཁོར་རྒྱུན་ལ་གཞིགས་ཏེ་ཚད་མཇལ་ཐུབ། དེ་བཞིན་མལ་གསོ་ག་ཚོད་བརྒྱབ་ཡོད་མེད་སོགས་ལས་ང་ཚོས་ཚད་མཇལ་ཐུབ། དེ་དག་ནི་འགྱུར་བ་ཚད་མཇལ་བའི་ཐབས་ལམ་སྣ་ཚོགས་ཡོད་པ་དེ་དག་རེད།
དུས་ཚོད་གནས་ཡོད། འོན་ཀྱང་ང་ཚོས་དེའི་ཐད་བསམ་བློ་གཏོང་སྟངས་ལ་བལྟས་ན། དུས་ཚོད་ཀྱིས་ང་ཚོར་ཤུགས་རྐྱེན་མི་འདྲ་བ་སྦྱིན་གྱི་ཡོད། དཔེར་ན། ང་ཚོའི་བསམ་པར། ཡིག་ཚད་གཏོང་བར་ཉིན་གཅིག་ཁོ་ནས་ལས་ལྷག་མེད་བསམ་གྱི་ཡོད། གང་ཡིན་ཞེ་ན། ང་ཚོས་དུས་ཚོད་ནི་ཧ་ཅང་ཉུང་ཉུང་ཅིག་ཏུ་བསམ་བློ་བཏང་སྟེ། དུས་ཚོད་འདང་ངེས་མེད་སྟབས་བློ་འཚབ་ཡོང་གི་ཡོད། གལ་སྲིད་ང་ཚོས་ཕྱོགས་གཞན་ནས་བསམ་བློ་བཏང་ན། ཆུ་ཚོད་ཉི་ཤུ་རྩ་བཞི་ལྷག་ཡོད། དེས་ན་གྲ་སྒྲིག་བྱེད་པར་དུས་ཚོད་འདང་ངེས་ཡོད་པ་ཚོར་གྱི་ཡོད། སེམས་ཁམས་རིག་པའི་ཐོག་ནས་བཤད་ན། དེ་ནི་ང་ཚོའི་ལྟ་ཕྱོགས་ལ་རག་ལུས་ཡོད། གལ་ཏེ་དུས་ཚོད་ནི་གཏན་དུ་བ་ཞིག་དང་མི་བདེ་བཟོ་མཁན་ཞིག་ཏུ་བརྩིས་པ་ན། དེས་ང་ཚོར་ཡོངས་སུ་མནར་ནས་དུས་ཚོད་འདང་ངེས་ཤིག་ཡོང་མི་ཐུབ། གང་ལྟར་ང་ཚོར་དུས་ཚོད་ཐོག་གུ་ཡོངས་པོར་བལྟས་ན། མི་བདེ་བ་ཆགས་རྒྱུའི་ཚབ་ལ་ང་ཚོས་དུས་ཚོད་གནད་ལ་སྨིན་པོ་ཞིག་བེད་སྤྱོད་གཏོང་ཐབས་བྱེད་ཐུབ།
དྲི་བ། ནང་ཆོས་ཀྱིས་གཏན་ཚིགས་རིག་པ་དང་རྒྱུ་མཚན་འགོད་པར་ནན་ཏན་བྱེད་ཀྱི་ཡོད། ཆོས་ལུགས་གཞན་ནང་ལྟར། དད་པ་ཇི་ཙམ་དགོས་མིན་ཐད་དེར་གནད་འགག་ཅིག་ཡོད་དམ།
ལན་དུ། ནང་ཆོས་ལ་དེ་དགོས་ཀྱི་མེད། དེ་ནི་གཞི་གྲུབ་ཀྱི་ཐོག་ནང་པའི་འགྲེལ་བཤད་ལས་ང་ཚོས་ཤེས་རྟོགས་ཐུབ། གཞི་གང་གྲུབ་པ་ནི་གང་ཤེས་པ་ལས་འགྲེལ་བརྗོད་བྱེད་ཐུབ། གལ་ཏེ་དེ་ཤེས་མི་ཐུབ་ན། དེ་གཞི་གྲུབ་མེད། དཔེར་ན། རི་བོང་གི་རྭ་དང་། རུས་སྦལ་གྱི་སྤུ། བྱའི་སོ་སོགས་ལྟ་བུ། ང་ཚོས་མིའི་སོ་བྱའི་ཐོག་ལ་བསམ་བློ་བཏང་ན། ང་ཚོས་བྱ་དེའི་ཐོག་རི་མོའི་སོ་ཞིག་བསམས་ན་འགྲིགས། འོན་ཀྱང་ང་ཚོས་བྱའི་ཁ་ནང་བྱ་སོ་ནམ་ཡང་མཐོང་མི་འདུག གང་ལགས་ཞེ་ན། བྱ་སོ་གཞི་གྲུབ་མེད། དེ་ཤེས་མི་ཐུབ་པར་དེ་གཞི་གྲུབ་མེད།
དེས་གང་གཞི་གྲུབ་པའི་ཆོས་ཚང་མ་ཤེས་རྟོགས་ཐུབ་པ་སྟོན་གྱི་ཡོད། མིང་སྨྲོས་ན། ཆོས་རྣམས་རྟོགས་པའི་ང་ཚོའི་སེམས་ཀྱི་བྱེད་ལས་ཁྲོད་ཚང་མ་གཏོགས་ཡོད། གསུང་རབ་ནང་ལྟོས་མེད་རང་རྐྱ་བ་ (absolute) རྣམས་སེམས་དང་བརྡ་ཡི་ཡུལ་ལས་འདས་པར་གསུངས་ཡོད། དང་པོ། ངས་དབྱིན་འཇིའི་ཚིག་ཨེབ་སོ་ལུ་ཌེ་ཞེས་པ་དེ་སྒྱུར་འདོད་མེད། གང་ཡིན་ཟེར་ན། དེ་ནི་ནམ་མཁར་གནས་པའི་དངོས་པོ་ཞིག་ལྟར། ང་ཚོ་ལས་འདས་པ་ཞེས་པའི་དོན་སྟོན་གྱི་འདུག དེའི་ཚབ་ལ་ངས་ཆོས་རྣམས་ཀྱི་གཏིང་ཟབ་ཤོས་ཀྱི་བདེན་པ་ (the deepest fact about things, དོན་དམ་བདེན་པ) ཞེས་སྒྱུར་འདོད་བྱུང་། ཆོས་རྣམས་ཀྱི་གཏིང་ཟབ་ཤོས་ཀྱི་བདེན་པ་གཞི་གྲུབ་ཡོད། དེ་ནི་སེམས་དང་། རྟོག་པ། བརྡ་བཅས་ཀྱི་རྒྱ་ལས་བརྒལ་བ་སྟེ། སྤྱིར་བཏང་ང་ཚོའི་རྟོགས་ཚུལ་ལས་འདས་པ་ཡིན། སྐད་ཡིག་དང་རྟོག་པས་ཆོས་རྣམས་ཡང་དག་མ་དག་གི་ཐོག་ནས་གནས་པ་སྟོན་གྱི་ཡོད། མི་བཟང་པོ། མི་ངན་པ། གླེན་པ། ཕུལ་བྱུང་ཞེས་པའི་བརྡ་ཆད་བེད་སྤྱོད་བྱེད་པའི་ཤུགས་ཀྱི་བསྟན་དོན་ནི་ངོ་ཐོག་བྱས་ན་ཆོས་རྣམས་འགྲེལ་བརྗོད་ལེགས་པ་བྱས་པ་དང་རང་དབང་གྱི་སྡེ་ཚན་དེ་ལྟའི་ནང་གནས་ཡོད། འདི་མི་ལྐུག་པ་རེད། ཁོས་གང་ཡང་འགྲིགས་པ་ཞིག་བྱེད་མི་ཐུབ། འདི་མི་ལེགས་པོ་རེད། གནས་ལུགས་རྟོགས་པ་ནི་ཆོས་རྣམས་ཡང་དག་མ་དག་གི་སྡེ་ཚན་དུ་ཡིན་པ་མི་སྲིད་པའི་ལམ་ནས་རྣམ་རྟོག་གིས་ཡུལ་དུ་མེད་པར་རྟོགས། ད་ལྟ་མི་ཞིག་གིས་བྱ་བ་གང་ཡང་རུང་བ་ཞིག་བྱེད་མི་ཐུབ་ཀྱང། དེས་ཕོ་མོ་སུ་ཡིན་རུང་རྦད་དེ་དབང་རྟུལ་ཡིན་པའི་དོན་སྟོན་གྱི་མེད། དེ་འདྲའི་མི་དེ་དག་རང་གྲོགས་པོ་ཞིག་དང་། རང་གི་ཕ་མ་སོགས་སུ་ཡིན་ཀྱངསྲིད།
དེས་ན། ང་ཚོས་ང་ཚོའི་སེམས་དང་བརྗོད་བྱེད་ཀྱི་སྒྲ་ལས་འདས་པའི་ཆོས་རྣམས་ཀྱི་གཏིང་ཟབ་ཤོས་ཀྱི་བདེན་པ་ཞེས་བརྗོད་དུས། ཆོས་རྣམས་རྟོག་པ་དང་སྒྲས་སྟོན་པ་བཞིན་མ་གྲུབ་པར་སྒོ་བསྟུན་གྱི་ཡོད། ང་ཚོའི་སེམས་ལ་དེ་རྟོགས་པའི་ནུས་པ་ལྡན་ཡོད།
ང་ཚོའི་སེམས་ཀྱི་ཆོས་ཅན་བྱེ་བྲག་པ་ཞིག་རྟོགས་མི་ཐུབ་པར་ང་ཚོས་དེ་དག་རྟོགས་ཐུབ་རྒྱུར་དད་པ་ཙམ་ལ་བརྟེན་དགོས་པ་དེ་ལྟར་མ་ཡིན། ནང་ཆོས་ནང་རྨོངས་དད་ནམ་ཡང་བྱ་རྒྱུ་མེད་པ་གསུངས་ཡོད། དེ་ལས་ལྡོག་སྟེ། སངས་རྒྱས་ཀྱིས། ངས་གང་བཤད་པ་དེ་ང་ལ་བརྩི་བཀུར་བྱ་ཕྱིར་ཁས་ལེན་མ་བླངས་པར། གསེར་ལ་བརྟག་པ་བཞིན། རང་ངོས་ནས་བརྟག་དཔྱད་བྱེད་དགོས་ཞེས་བཀའ་བསྩལ། དེ་ནི་རྣམ་པ་ཐམས་ཅད་དུ་བདེན་པ་ཡིན།
གནད་དོན་བྱེ་བྲག་ཅིག་གི་རྒྱུ་མཚན་ནི་ང་ཚོ་ལམ་སེང་གསལ་པོ་མེད་སྲིད། གང་ལྟར་ཡང་ང་ཚོས་ཐོག་མར་གོ་རྟོགས་མ་ཐུབ་ནའང་ཁས་མི་ལེན་པ་བྱེད་རྒྱུ་མེད། སྔོན་ནས་མི་ཤེས་པ་ཞིག་ཤེས་པའི་ཆེད་དུ་ང་ཚོས་ངང་རྒྱུན་རིང་པོས་སློབ་པ་དང་བརྟག་དཔྱད་སོགས་བྱེད་དགོས།། །།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (40%)


c: text/html

text:
ཤེར་སྙིང་གི་ཚིག་འགྲེལ།
༄༅།། ཤེར་སྙིང་གི་ཚིག་འགྲེལ་བཞུགས་སོ།།
༡༽མཚན་དོན།
༄༅།། ན་མོ་བུདྡྷ་ཡ། །ཤེས་རབ་ཀྱི་ཕ་རོལ་ཏུ་ཕྱིན་པའི་སྙིང་པོའི་མདོ་དོན་ཕྱོགས་ཙམ་སྨོས་ན། ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་པ་དོན་མང་པོ་ལ་འཇུག་ཀྱང༌། དངོས་དང་གཙོ་བོ་ནི། ཤེས་བྱ་ཐམས་ཅད་ཀྱི་གནས་ལུགས་གཉིས་མེད་ཀྱི་ཡེ་ཤེས་བདེ་གཤེགས་སྙིང་པོ་དེ་ཡིན་ལ། མདོ་སྡེ་འདིས་ཤེར་ཕྱིན་དེའི་རང་བཞིན་སྤྲོས་བྲལ་གྱི་མཚན་ཉིད་དང༌། འགྱུར་བ་མེད་པའི་མཚན་ཉིད་དང༌། རྣམ་པ་ཐམས་ཅད་པའི་མཚན་ཉིད་ཏེ། དོན་གྱི་གཙོ་བོ་གསུམ་པོ་དེ་སྟོན་ཅིང༌། ཚིག་ཤིན་ཏུ་ཉུང་ངུའི་ཕྱིར་སྙིང་པོའོ། །ཇི་ལྟར་སྟོན་ཞེ་ན། གཟུགས་མེད་ཅེས་པ་ལ་སོགས་པས་སྤྲོས་བྲལ་དང༌། མ་སྐྱེས་པ་ཞེས་པ་ལ་སོགས་པས་འགྱུར་མེད་དང༌། གཟུགས་སྟོང་པའོ་ཞེས་པ་ལ་སོགས་པས་རྣམ་པ་ཐམས་ཅད་པའོ། །
༢༽གཞུང་དོན་དངོས།
༼༡༽ གླིང་གཞིའི་ཚིག
དང་པོ་ནི། འདི་སྐད་སོགས་ཏེ། གནས་རྒྱལ་པོའི་ཁབ་ཀྱི་ནང་ཚན་བྱ་རྒོད་ཕུང་པོའི་རི་ལ། སྟོན་པ་བཅོམ་ལྡན་འདས་ཤཱཀྱ་ཐུབ་པ་འཁོར་དགེ་སློང་སྟེ་ཉན་ཐོས་དགྲ་བཅོམ་པའི་དགེ་འདུན་གྱི་ཚོགས་ཆེན་པོ་དང༌། ཞིང་ཁམས་སྣ་ཚོགས་ནས་འདུས་པའི་བྱང་ཆུབ་སེམས་དཔའ་འཕགས་པའི་དགེ་འདུན་རྒྱ་ཆེན་པོ་དང༌། ཐབས་ཅིག་པ་ནི་ལྷན་ཅིག་ཏུ་བཞུགས་ཤིང༌། འཁོར་ཚོགས་ཐམས་ཅད་ཆོས་འདིའི་སྣོད་དུ་གྱུར་ཅིང་རྒྱུད་སྨིན་པའི་དུས་ཅིག་ན། ཆོས་ཤེར་ཕྱིན་སྙིང་པོའི་ཚིག་འདི་སྐད་མ་ནོར་བར། བསྡུད་པ་བོ་ཕྱག་ན་རྡོ་རྗེ་བདག་གིས་ཐོས་སོ། །ཅེས་གནས་དུས་ངེས་པ་དང༌། འཁོར་ཚོགས་དཔང་བོར་བཞག་པས། སྟོན་པའི་གསུང་དུ་ངེས་ཤེས་བསྐྱེད་ཅིང༌། ངོ་མཚར་བའི་དད་པ་བསྐྱེད་པའི་ཕྱིར་རོ།།
༼༢༽ མདོ་སྡེའི་ཆོས་འབྱུང་བའི་སྒོ།
གཉིས་པ་མདོ་སྡེ་ཆོས་འབྱུང་བའི་སྒོ་ནི། དེའི་ཚེ་བཅོམ་ལྡན་འདས་སོགས་སོ། །རྟོགས་པར་དཀའ་བས་ན་ཟབ་མོ་སྟེ་གནས་ལུགས་ཤེས་རབ་ཀྱི་ཕ་རོལ་ཏུ་ཕྱིན་པའོ། །དེར་མངོན་སུམ་དུ་རྟོགས་པའི་ཡེ་ཤེས་ནི་སྣང་བ་སྟེ། དངོས་སུ་མཐོང་བའི་དོན་ཡིན་ལ། ཡེ་ཤེས་དེ་དང་ལྡན་པའི་མཉམ་བཞག་ནི་ཏིང་ངེ་འཛིན་ཏེ། བཅོམ་ལྡན་ཏིང་ངེ་འཛིན་དེ་ལ་རྟག་ཏུ་བཞུགས་པ་ཡིན་ཀྱང༌། དེར་འདུས་ཀྱི་གདུལ་བྱ་རྣམས་ཀྱི་སྣང་བ་ལ། ཟབ་མོ་སྣང་པའི་ཏིང་ངེ་འཛིན་དེ་ལ་གསར་དུ་མཉམ་པར་བཞག་པ་ལྟར་སྣང་ངོ༌། །ཡང་བཅོམ་ལྡན་འདས་མཉམ་པར་བཞག་མ་ཐག་པ་དེའི་ཚེ། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ཀྱང༌། ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་མངོན་སུམ་དུ་རྟོགས་ཤིང་སྤྱོད་པའི་ཡེ་ཤེས། ཏིང་ངེ་འཛིན་དང་རྗེས་སུ་འབྲེལ་བའི་མཉམ་བཞག་རྣམ་པར་ལྟ་བ་སྟེ་མཁྱེན་པའི་ཡེ་ཤེས་ལ་གནས་པ་དང༌། དེ་འདྲ་བའི་ཤེར་ཕྱིན་ལ་དངོས་སུ་སྤྱོད་པའི་རྒྱུ། ཕུང་པོ་ལྔ་པོ་རང་བཞིན་གྱི་ངོ་བོས་མ་གྲུབ་ཅིང་སྟོངས་པར། ཡེ་ཤེས་ཀྱི་རྣམ་པར་བལྟ་ཞིང་སྒོམ་མོ། །ཕུང་པོ་ལྔ་པོ་རང་བཞིན་གྱི་སྟོང་པ་དེ་ཉིད། ཤེར་ཕྱིན་ཟབ་མོ་ལས་ལོགས་སུ་བསྟན་པས། ཤེར་ཕྱིན་ཟབ་མོ་ནི་རང་གི་ངོ་བོས་མི་སྟོང་པར་གྲུབ་པའི་ཕྱིར། འདི་ནི་གཞན་སྟོང་དབུ་མ་གསལ་བར་སྟོན་པའི་ཚིག་དང་པོའོ། །སྤྱན་རས་གཟིགས་ཀྱི་ཤེར་ཕྱིན་ལ་གསར་དུ་མཉམ་པར་བཞག་པའི་ཚུལ་བསྟན་མ་ཐག་པ་དེ་ནས་ཅེས་སྔ་ཕྱི་མཚམས་སྦྱོར་ཏེ།
༼༣༽དོན་གཏན་ལ་དབབ་པ།
དང་པོ་ལ་དྲིས་པ་དང༌། ལན་བསྟན་པའོ། །
དྲིས་པ།
དང་པོ་ནི། དེ་ནས་སངས་རྒྱས་ཀྱིས་མཐུས་སོགས་ཏེ། ཤཱ་རིའི་བུ་ལ་སོགས་པ་ཉན་ཐོས་རྣམས་ཀྱི་རང་སྟོབས་ཀྱིས་ཆོས་ཟབ་མོ་འདི་འབྲི་བར་ཡང་མི་ཤེས་མོད། སངས་རྒྱས་ཀྱི་བྱིན་གྱིས་རླབས་པའི་མཐུ་ལས། ཚེ་དང་ལྡན་པ་ཤཱ་རིའི་བུས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་འདི་སྐད་ཅེས་སྨྲས་སོ༎ ཅི་སྨྲས་ཅེ་ན། རིགས་ཀྱི་བུ་སྐྱེས་པའམ། རིགས་ཀྱི་བུ་བུད་མེད་ཡིན་ཡང་རུང་སྟེ། གང་སུ་ཡང་རུང་བ་ལ་ལ་དག་བྱང་ཆུབ་ཏུ་སེམས་བསྐྱེད་ནས་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་འདི་ལ། ཐོས་བསམ་སྒོམ་གསུམ་གྱི་སྒོ་ནས་སྤྱད་པ་སྤྱོད་པ་སྟེ། ཉམས་ལེན་བྱེད་པར་འདོད་པས། སྒོམ་ཚུལ་ཇི་ལྟར་བསླབ་པར་བྱ་དགོས་ཞེས་པའོ། །
ལན་བསྟན་པ།
གཉིས་པ་ལན་ལ། ཤེར་ཕྱིན་ལ་སྤྱོད་ཚུལ་མདོར་བསྟན། ཤེར་ཕྱིན་གྱི་ངོ་བོ་རྒྱས་པར་བཤད། དེ་རྟོགས་པའི་ལམ་གྱི་ཕན་ཡོན་བསྟན། ལམ་དེས་རྟོགས་པའི་འབྲས་བུ་བཤད། ཕན་ཡོན་དང་བཅས་པའི་གཟུངས་སྔགས་བསྟན། དོན་བསྡུའི་ཚུལ་དུ་ཤེར་ཕྱིན་ལ་སློབ་པར་གདམས་པའོ།།
༤༽ ཤེར་ཕྱིན་ལ་སྤྱོད་ཚུལ་མདོར་བསྟན་པ།
དང་པོ་ནི། དེ་སྐད་སོགས་ཏེ། ཤཱ་རིའི་བུས་དེ་སྐད་ཅེས་སྨྲས་པ་དང༌། དེའི་ལན་དུ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས། ཤཱ་རིའི་བུ་ལ་འདི་སྐད་ཅེས་སྨྲས་སོ། །ཅི་སྐད་ཅེས་ཟེར་ན། རིགས་ཀྱི་བུ་འམ་རིགས་ཀྱི་བུ་མོ་གང་ལ་ལ་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་སྤྱད་པ་སྤྱོད་པར་འདོད་པ་དེ། ཚུལ་འདི་ལྟར་རྣམ་པར་ཏེ་ཤིན་ཏུ་ལྟ་ཞིང་བསྒོམ་པར་བྱའོ། །འདིར་སྤྱད་པ་ཞེས་པ་ནི། སྤྱད་བྱད་ལས་སུ་བྱ་བའི་ཚིག་ཡིན་ལ། སྤྱོད་པ་ནི་སྤྱོད་ཚུལ་ཏེ། བྱེད་པའི་ཚིག་ཡིན་པས་སྤྱད་བྱ་ཤེར་ཕྱིན་དེ་ལ་སྤྱོད་ལུགས་ཇི་ལྟ་བུ་ཅེས་པ་སྟེ། ཉམས་སུ་བླངས་བྱ་ཤེར་ཕྱིན་གང་ལ། ཉམས་སུ་ལེན་པའི་ཐབས་གང་གིས་ཚུལ་ཇི་ལྟར་ཉམས་ལེན་བྱེད་པར་འདོད་ལ་ཞེས་པའོ། །སྤྱོད་པའི་ངོ་བོ་ནི། ཆོས་སྤྱོད་བཅུ་དང་ཕར་ཕྱིན་དྲུག་ལ་སོགས་པའོ། །ཇི་ལྟར་རྣམ་པར་ལྟ་བར་བྱ་ཞེ་ན། ཕུང་པོ་ལྔ་པོ་དེ་དག་དང༌། གཞན་ཡང་ཁམས་དང་སྐྱེ་མཆེད་ལ་སོགས་པའི་དབྱེ་བའི་སྒོ་ནས་ཀྱང༌། སྣང་གྲགས་ཀྱི་ཆོས་དེ་དག་ཐམས་ཅད་རང་བཞིན་ནམ་རང་གི་ངོ་བོས་མ་གྲུབ་པའི་ཚུལ་གྱིས་མ་ནོར་བ་ཡང་དག་པའི་གནས་ལུགས་ལ། ཡུལ་ཅན་སྒོམ་པའི་ཡེ་ཤེས་ཀྱིས་ཀྱང་གནས་ལུགས་དང་རྗེས་སུ་མཐུན་པར་བལྟ་ཞིང་སྒོམ་མོ། །
༥༽ ཤེར་ཕྱིན་གྱི་ངོ་བོ་རྒྱས་པར་བཤད་པ།
༦༽ རང་བཞིན་ཤེར་ཕྱིན་གཏན་ལ་དབབ་པ།
དང་པོ་ནི། གཟུགས་སྟོང་པའོ་སོགས་ཏེ། བདེན་གཉིས་ཐུན་མོང་དུ་སྦྱར་ན། ད་ལྟ་བྱིས་པ་སོ་སོ་སྐྱེ་བོ་རྣམས་ལ་གཟུགས་ཕུང་དུ་སྣང་བའི་གནས་འདི་ན། གཟུགས་ཕུང་ནི་ཡོད་པ་མ་ཡིན་ཏེ། གཟུགས་དེ་ནི་འཁྲུལ་སྣང་ཙམ་མ་གཏོགས་རང་གི་ངོ་བོས་སྟོང་པའི་ཕྱིར་རོ། །དེས་ན་གཟུགས་ཀྱི་རང་ལྡོག་ནས་མེད་ཅིང་མ་ཡིན་པའི་སྟོང་པའོ། །གཟུགས་ཀྱི་ཤུལ་ན་སྟོང་པའི་ཆོས་ཉིད་གནས་པ་དེ་ཉིད་སྟོང་པ་ཉིད་དངོས་ཏེ། འདི་ནི་བདེན་ཅིང་ཡོད་པ་དང་ཡིན་པའི་སྟོང་ཉིད་དོ། །གནས་ཚུལ་ལ་ཡོད་པའི་ཆོས་ཉིད་སྟོང་པ་ཉིད་ལ་བྱིས་པ་སོ་སོ་སྐྱེ་བོ་རྣམས་ལ་གཟུགས་ཕུང་དུ་སྣང་ཡང་འཁྲུལ་སྣང་ཙམ་མ་གཏོགས་ངོ་བོས་མེད་དོ། །གཟུགས་ཁྱད་གཞིར་བྱས་ན་དེ་ལས་གཞན་དུ་ཆོས་དབྱིངས་སྟོང་ཉིད་ལོགས་སུ་གནས་པ་མ་ཡིན་ཏེ། གཟུགས་སྣང་འཆར་བའི་གནས་དེ་ཉིད་ཆོས་དབྱིངས་ཡིན་པའི་ཕྱིར་དང༌། ཁྱད་གཞི་གཟུགས་ཕུང་ཉིད་ཡོད་མ་མྱོང་བས། གཟུགས་ཕུང་གི་ཆོས་ཉིད་ལ་ཐ་དད་དུ་རང་སོ་འཛུགས་པའི་གྱ་མི་ཕེར་བའི་ཕྱིར་དང༌། ཆོས་ཉིད་ཀྱི་རིག་པ་དེ་ཡང་སྤྲོས་བྲལ་ཡིན་པའི་ཕྱིར། གཟུགས་དང་དོ་བདོ་བའི་ཟླ་བོ་ཐ་དད་པའི་མཚན་ཉིད་མི་འཛིན་པའི་ཕྱིར་རོ། །ཆོས་དབྱིངས་སྟོང་པ་ཉིད་དེ་ཉིད་ཁྱད་གཞིར་བཟུང་ན། དེ་ལས་གཞན་དུ་གཟུགས་ཡོད་པ་མ་ཡིན་ཏེ། ཆོས་ཉིད་གནས་ཀྱང་གཟུགས་ཕུང་མེད་པའི་ཕྱིར་དང༌། རྒྱུ་མཚན་སྔ་མ་རྣམས་ཀྱིས་ཡང་ཕྱིར་རོ། །དཔེར་ན་མཁྲིས་ནད་ཅན་གྱིས་དུང་ལ་བལྟས་ན། གོང་བུ་དཀར་པོ་འཁྱིལ་བ་ཅན་དུ་མི་མཐོང་གི་སེར་བོ་འཁྱིལ་བ་ཅན་དུ་མཐོང་བར་འགྱུར་རོ། །མཐོང་ཡང་སེར་པོ་འཁྱིལ་བ་དེ་ནི་འཁྲུལ་སྣང་ཙམ་མ་གཏོགས་གདོད་ནས་མེད་ལ། དཀར་པོ་ནི་ཡོད་པས་ན་གང་ལ་སེར་པོར་སྣང་པ་འཆར་བ་དང་དཀར་བོ་གཉིས་གཞི་ཐ་དད་མེད་པའི་ཚུལ་གྱི་གཅིག་པ་ལ་བསམས་ནས། སེར་པོར་མཐོང་བ་དེ་ནི་གཞན་མ་ཡིན་གྱི་དུང་ངོ༌། །དུང་ནི་ཁྱོད་ཀྱིས་མཐོང་བའི་སེར་པོ་དེའོ། །ཁྱེད་ཀྱིས་མཐོང་བའི་སེར་པོ་དེ་ལས་གཞན་ན་དུང་མེད་དོ། །དུང་ལས་གཞན་དུ་ཁྱོད་ཀྱིས་མཐོང་བའི་སེར་བོ་དེ་གྲུབ་པ་མ་ཡིན་ནོ། །ཞེས་བརྗོད་པ་ལྟ་བུ་ཡིན་ཏེ། དོན་ལ་ཤིན་ཏུ་འབྱོར་རོ། །རང་སྟོང་སྨྲ་བ་རྣམས་ཀྱི་ལྟར་ན་ནི། སྟོང་པ་ལ་དོན་དམ་གྱི་ཁྱབ་པར་འདོད་པས། གཟུགས་ཕུང་དོན་དམ་བདེན་པར་ཐལ་བར་འགྱུར་ལ། སྟོང་པ་ཉིད་གཟུགས་མ་ཡིན་གཟུགས་ལས་གཞན་པ་ཡང་མ་ཡིན་ཞེས་བརྗོད་པར་འཐད་ཀྱི། གཟུགས་སྟོང་པའོ། །སྟོང་པ་ཉིད་གཟུགས་སོ་ཅེས་པ་འདི་མི་རུང་ངོ༌། །དེ་ལྟར་ནི་འདི་ནི་གཞན་སྟོང་དབུ་མ་ཆེན་པོ་གསལ་བར་སྟོན་པའི་ཚིག་གཉིས་པའོ། །འདི་ལྟར་འཆད་པ་ནི་མདོ་འདིའི་དངོས་བསྟན་དགག་ཚིག་ཏུ་གསལ་བ་ལྟར་བསྟན་པ་ཡིན་ལ། སྦས་དོན་ལྟར་བཤད་ན་སྒྲུབ་ཚིག་ཁོ་ན་ཏེ། ཆོས་ཉིད་དོན་དམ་པའི་གཟུགས་གང་ཡིན་པ་དེ་ནི་སྟོང་པ་ཉིད་ཀྱི་ཡེ་ཤེས་སོ༎ སྟོང་པ་ཉིད་ཀྱི་ཡེ་ཤེས་གང་ཡིན་པ་དེ་ཆོས་ཉིད་ཀྱི་གཟུགས་སུ་སྣང་ངོ༌། །ཞེས་བསྟན་པས། དེ་གཉིས་གཞི་མཐུན་པ་ཡོད་པ་ཙམ་དུ་གོ་ཡང༌། སྟོང་པའི་ཡེ་ཤེས་དོན་དམ་གྱི་གཟུགས་མ་ཡིན་པ་ཡང་སྲིད། དོན་དམ་གྱི་གཟུགས་སྟོང་པའི་ཡེ་ཤེས་མ་ཡིན་པ་ཡང་སྲིད་སྙམ་པའི་དོགས་པ་དགག་པའི་ཕྱིར། གཟུགས་ལས་ཀྱང་སོགས་སོ། །དེ་ལ་སྐབས་འདིར་སྟོང་པ་ཞེས་པ་སྟོང་རྐྱང་མ་ཡིན་ཏེ་གཉིས་སྟོང་གི་ཡེ་ཤེས་སོ། །དོན་དམ་པའི་གཟུགས་ཕུང་ནི་གཟུགས་ཕུང་མ་ཡིན་མོད། ཆོས་དབྱིངས་རྣམ་པ་ཐམས་ཅད་པའི་ནང་གི་གཟུགས་ཕུང་གི་རྣམ་པ་དོན་དམ་པ་དེ་ནི། ཆོས་ཉིད་ཀྱི་གཟུགས་ཕུང་ངམ། དོན་དམ་གྱི་གཟུགས་ཕུང་ཞེས་བྱའོ། །དེའི་འོག་མ་རྣམས་ལ་ཡང་རིགས་འགྲེ་སྟེ། དེ་བཞིན་དུ་ཚོར་བ་དང༌། འདུ་ཤེས་དང༌། འདུ་བྱེད་དང༌། རྣམ་པར་ཤེས་པ་རྣམས་སྟོང་པའོ། །སྟོང་པ་ཉིད་ཚོར་བ་ནས་རྣམ་པར་ཤེས་པའི་བར་རོ། །ཚོར་བ་ནས་རྣམ་པར་ཤེས་པའི་བར་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་ཚོར་བ་ནས་རྣམ་པར་ཤེས་པའི་བར་གཞན་མ་ཡིན་ནོ། །ཞེས་སྦྱར་རོ། །དེ་ལྟ་བུའི་སྟོང་པ་ཉིད་བཤད་པའི་མཇུག་བསྡུ་བ་ནི། དེ་ལྟ་བས་ན་ཆོས་ཐམས་ཅད་སྟོང་པ་ཉིད་དེ་ཅེས་པ་སྟེ། ཇིསྐད་དུ། ཆོས་ཀྱི་དབྱིངས་ནི་མ་གཏོགས་པ། །གང་ཕྱིར་ཆོས་མེད་དེ་ཡི་ཕྱིར། །ཞེས་རྗེ་བཙུན་གྱིས་གསུངས་པའོ། །མཚན་ཉིད་མེད་པ་ཞེས་པ་ནི། ཀུན་རྫོབ་ནི་རང་གི་ངོ་བོས་སྟོང་པའི་ཕྱིར་དེ་དང་དེའི་མཚན་ཉིད་མེད་དེ། བུམ་པ་བདེན་པར་མེད་པས་བུམ་པའི་མཚན་ཉིད་ཀྱང་བདེན་པར་མེད་པ་བཞིན་ནོ། །དོན་དམ་ནི་རང་གི་ངོ་བོས་ཡོད་ཀྱང༌། དོན་དམ་གྱི་མཚན་ཉིད་རང་བཞིན་གྱིས་མ་གྲུབ་སྟེ། མཚན་མཚོན་གཞི་གསུམ་ནི་བློས་བཞག་པ་ཙམ་ཡིན་གྱི་གནས་ལུགས་ལ་མེད་པས་སོ། །དེ་བཞིན་དུ་སྐྱེ་བ་མེད་པའི་ཕྱིར་འགག་པ་མེད་ཅེས་བྱ་སྟེ། སྐྱེ་མེད་དང་འགག་མེད་འདི་གཉིས་ལ་ཡང་སྔ་མ་དང་འདྲ་སྟེ། ཀུན་རྫོབ་ལ་ནི་སྣང་ངོ་ཙམ་དུ་སྐྱེ་འགག་གི་མཚན་ཉིད་ཡོད་ཀྱང་འཁྲུལ་སྣང་ཙམ་ཡིན་གྱི། ཀུན་རྫོབ་ཉིད་ཡེ་ནས་མེད་ན། དེ་ལ་སྐྱེ་རྒྱུ་དང་འགག་རྒྱུ་མེད་པའི་ཕྱིར་སྐྱེ་འགག་མེད་ལ། དོན་དམ་ནི་རང་གི་ངོ་བོས་སྟོང་བ་ཡོད་ཀྱང༌། དེ་ལ་སྐྱེ་འགག་གནས་གསུམ་མ་གྲུབ་པས་མ་སྐྱེས་ཤིང་མ་འགགས་པའོ། །དེ་ལྟར་ན། སྟོང་པ་ནི་འདུས་བྱས་ཀྱི་སྟོངས་པའི་དོན་ཡིན་པས། འདུས་བྱས་དང༌། མཚན་ཉིད་དང༌། སྐྱེ་བ་དང༌། འགག་པ་རྣམས་ཀུན་བརྟགས་ཙམ་ཡིན་པས་མེད་པར་བསྟན་ལ། ཆོས་ཉིད་ནི་ཀུན་བརྟགས་ཀྱིས་སྟོང་པའི་དོན་ནོ། །འདུས་བྱས་ཙམ་ཀུན་བརྟགས་སུ་བྱར་མི་རུང་ངོ་སྙམ་ན། འདུས་བྱས་ཡིན་ན་ཀུན་བརྟགས་ཡིན་པས་མ་ཁྱབ་ཀྱང༌། འདུས་བྱས་ཐམས་ཅད་ལ་ཀུན་བརྟགས་ཀྱི་མཚན་ཉིད་འཇུག་པས་ཁྱབ་སྟེ། འདུས་བྱས་ཐམས་ཅད་ཀྱང་མདོར་བསྡུ་ན། ཡུལ་དང་ཡུལ་ཅན་གཉིས་སུ་ཟད་དོ། །ཡུལ་ཅན་གྱི་སྟེང་ན་ཡུལ་གཟུང་བ་ལས། ཡུལ་ཅན་ཉིད་ལོགས་སུ་ཚུགས་ཐུབ་པ་ལྟར་སྣང་བ་དེ་ནི་ཀུན་བརྟགས་ཡིན་པས་ཤེས་པ་ཐམས་ཅད་ལ་ཀུན་བརྟགས་དེ་འཇུག་ལ། ཤེས་པ་ལས་ལོགས་སུ་ཡུལ་གཟུང་བ་ཕྱི་དོན་ཡོད་པར་སྣང་ཡང༌། ཀུན་བརྟགས་ཡིན་ཞིང་དེ་ཉིད་གཟུགས་སོགས་ཡུལ་དང༌། མིག་སོགས་དབང་པོ་ཐམས་ཅད་ལ་འཇུག་པ་ཡིན་ནོ། །དེ་དག་ལས་གཞན་བརྟགས་ཡོད་ཀྱི་དངོས་པོ་དང༌། དངོས་མེད་ཐམས་ཅད་ནི་ཀུན་བརྟགས་ཡིན་པ་སྨོས་མ་དགོས་ཏེ། དེའི་ཕྱིར་འདུས་བྱས་ཐམས་ཅད་ལ་ཀུན་བརྟགས་ཀྱི་མཚན་ཉིད་འཇུག་པ་ཡིན་ནོ། །དེས་ན་གཞན་དབང་ཀུན་བརྟགས་ཀྱི་མཚན་ཉིད་ཅན་ཡིན་ཞིང༌། ཀུན་བརྟགས་ཀྱང་གཞན་དབང་གི་མཚན་ཉིད་ཅན་ནོ། །ཡོངས་གྲུབ་དངོས་ནི་དེ་ལྟར་མ་ཡིན་ཀྱང༌། ཡོངས་གྲུབ་བརྟགས་པ་པ་ཡང་དེ་དང་དང་འདྲའོ། །ད་ནི་དཀྱུས་ལ་འཇུག་པར་བྱ་སྟེ། དྲི་མ་ནི་འཁོར་བ་སྟེ། ལས་ཉོན་གྱི་དབང་གིས་སྡུག་བསྔལ་སྣ་ཚོགས་འབྱུང་བར་སྣང་བའི་དྲི་མ་འཁོར་བ་ཡང་རང་གི་ངོ་བོས་མེད་ལ། དྲི་མ་དང་བྲལ་བ་ནི་མྱ་ངན་ལས་འདས་པ་སྟེ། ལམ་སྒོམ་པས་སྒྲིབ་པ་སྤངས་ནས་བྱང་ཆུབ་ཐོབ་པ་ཡིན་ན། ལམ་སྒོམ་པ་ཡང་བདེན་པར་མེད་ལ་སྒྲིབ་པ་རང་བཞིན་མེད་པའི་ཕྱིར། །་སྒྲིབ་པ་དང་བྲལ་བར་སྣང་བ་ཡང་བློའི་འཆར་ཚུལ་ཙམ་ལས་ངོ་བོས་མེད་དོ། །ཡང་དག་པའི་སངས་རྒྱས་བདེན་པར་གྲུབ་ཀྱང༌། དེ་ཐོབ་པར་སྣང་བ་ནི་བློའི་འཆར་ཚུལ་ཡིན་པས། ཀུན་རྫོབ་སྒྱུ་མ་ཙམ་མོ། །དེ་ལྟར་ན། ཀུན་ནས་ཉོན་མོངས་པ་དང༌། རྣམ་པར་བྱང་བར་བྱ་བའི་ལམ་འདི་དག་ནི། གཞན་དབང་ཡིན་ལ་དེ་ངོ་བོས་མེད་པར་བསྟན་པས། ཆོས་ཉིད་ལ་གཞན་དབང་གིས་མ་གོས་ཤིང༌། གཞན་དབང་རང་གི་ངོ་བོས་སྟོངས་པར་བསྟན་ཏོ། །དོན་དམ་དབྱིངས་དེ་ལ་འཁོར་བའི་གནས་སྐབས་ན་ཡོན་ཏན་བྲི་བ་དང༌། མྱང་འདས་ཀྱི་གནས་སྐབས་ན། སྒྲིབ་བ་སྤངས་ཤིང་བྲི་བ་ལྟར་སྣང་ཡང་། འཁོར་བ་པ་དང་རྣལ་འབྱོར་པའི་བློའི་འཆར་ཚུལ་ཡིན་གྱི། གནས་ཚུལ་ལ་བྲི་བ་མེད་ཅིང༌། འཁོར་བའི་དུས་ན་སྐྱོན་གྱིས་གང་བ་དང༌། མྱང་འདས་ཀྱི་དུས་ན་ཡོན་ཏན་གྱིས་གང་བར་སྣང་བ་ཡང༌། གོང་མ་དང་འདྲ་སྟེ་བདེན་པར་མ་གྲུབ་པོ། །དེའི་རྒྱུ་མཚན་སྒྲིབ་པ་གདོད་ནས་མ་གྲུབ་པའི་ཕྱིར་དང༌། ཡོན་ཏན་གདོད་ནས་རང་ཆས་སུ་གནས་པའི་ཕྱིར་འཕེལ་འགྲིབ་ཏུ་སྣང་བ་ནི་ལོག་སྣང་ཙམ་མོ། །འདིས་ནི་དོན་དམ་ཡོངས་གྲུབ་ལ་ཀུན་རྫོབ་འཁོར་འདས་ཀྱིས་སྟོངས་པར་བསྟན་ཅིང༌། ཡོངས་གྲུབ་དོན་དམ་གྱི་ཡེ་ཤེས་དེ་འཁོར་འདས་ཀུན་ཁྱབ་ཡིན་ཡང༌། འཁོར་འདས་སོ་སོས་གོས་པ་མེད་ལ། དེ་མེད་པས་འཕོ་འགྱུར་མེད་པའི་ཕྱིར་རྟག་པར་བསྟན་ཏོ། །འདི་ནི་གཞན་སྟོང་དབུ་མ་གསལ་བར་བསྟན་པའི་ཚིག་གསུམ་པའོ། །དེ་ལྟར་ན། སྟོང་ཉིད་དང༌། མཚན་ཉིད་མེད་པ་དང༌། མ་སྐྱེས་པ་དང༌། མ་འགགས་པ་དང༌། དྲི་མ་མེད་པ་དང༌། དྲི་བྲལ་མེད་པ་དང༌། བྲི་བ་མེད་པ་དང༌། གང་བ་མེད་པ་སྟེ། ཟབ་མོ་མཚན་ཉིད་བརྒྱད་ཅེས་གྲགས་ལ། དེས་ན་རང་བཞིན་ཤེར་ཕྱིན་སྟོང་པ་ཉིད་ཀྱི་ཡེ་ཤེས་དེ། སྟོང་ཉིད་ཡིན་པ་ནས་གང་བ་མེད་པའི་བར་དུ་ཡིན་ནོ། །
༧༽ ལམ་ཤེར་ཕྱིན་སྒོམ་ཚུལ།
༨༽ཕུང་པོ་མཁས་པར་བྱ་བ།
དང་པོ་ཕུང་པོ་ལ་མཁས་པར་བསླབ་པ་ནི། ཤཱ་རིའི་བུ་དེ་ལྟ་བས་ན་སྟོང་པ་ཉིད་ལ་གཟུགས་མེད་ཅེས་བྱ་བ་སྟེ། སྟོད་པའི་གཞི་བདེ་གཤེགས་སྙིང་པོ་དོན་དམ་པའི་སེམས་ཉིད། ཡོངས་གྲུབ་སྟོང་པ་ཉིད་ཆེན་པོ་དེ་ལ་ཆོས་ཅན་གློ་བུར་གྱི་དྲི་མ། གཟུགས་ཀྱི་ཕུང་པོ་མེད། ཚོར་བའི་ཕུང་པོ་མེད། འདུ་ཤེས་ཀྱི་ཕུང་པོ་མེད། འདུ་བྱེད་ཀྱི་ཕུང་པོ་མེད། རྣམ་པར་ཤེས་པའི་ཕུང་པོ་མེད་དོ། །དེའི་རྒྱུ་མཚན་ནི་དེ་ལྟ་བས་ན་ཞེས་པ་སྟེ། སྟོང་པ་ཉིད་ནས་གང་བ་མེད་པའི་བར་དུ་ཟབ་མོ་བརྒྱད་ཀྱི་རང་བཞིན་གྱི་ཕྱིར་རོ། །ཤཱ་རིའི་བུ་ཅེས་བྱ་བ་ནི་བོད་པའོ། །སྟོང་པ་ཉིད་ལ་ཞེས་པའི་ཚིག་འདི་ནི། མ་ཐོབ་པ་ཡང་མེད་དོ་ཅེས་པའི་བར་ཐམས་ཅད་ལ་སྦྱོར་རྒྱུ་སྟེ་ཐོག་མའི་གསལ་བྱེད་དོ། །འདི་ནི་སྟོང་ཉིད་ཀྱི་ཡེ་ཤེས་ཁྱད་གཞིར་བྱས་ནས། དེ་ལ་ཀུན་རྫོབ་ཀྱི་ཆོས་གང་ཡང་མེད་པར་སྟོན་པ་ཡིན་པས། གཞན་སྟོང་དབུ་མ་ཆེན་པོ་གསལ་བར་སྟོན་པའི་ཚིག་བཞི་པ་ཡིན་ནོ། །རང་སྟོང་སྨྲ་བར་གྲགས་པ་རྣམས་ཀྱི་ལྟར་ན། སྟོང་པ་ཉིད་ལ་གཟུགས་མེད་ཅེས་པ་མི་རུང་སྟེ། ཁྱད་གཞི་སྟོང་ཉིད་མ་གྲུབ་པའི་ཕྱིར། དེ་ལ་ཁྱད་ཆོས་གཟུགས་ལོགས་སུ་འགོག་པ་ནམ་དུ་ཡང་མི་འཐད་ལ། རང་སྟོང་པའི་སྟོང་ཉིད་བློ་ངོར་གྲུབ་ཟིན་ལ་གཟུགས་སོགས་འགོག་ན་བཀག་ཟིན་འགོག་པར་ཐལ་བའི་ཕྱིར་རོ། །དེ་རྣམས་ཀྱི་ལྟར་ན། གཟུགས་མེད་པ་ནི་སྟོང་པ་ཉིད་དོ་ཅེས། མདོ་ཚིག་བསྒྱུར་ཏེ་འདོན་དགོས་སོ། །
༩༽སྐྱེ་མཆེད་ལ་མཁས་པར་བྱ་བ།
གཉིས་པ་སྐྱེ་མཆེད་ལ་བསླབ་པ་ནི། སྟོང་ཉིད་ཀྱི་ཡེ་ཤེས་དེ་ལ། མིག་གི་སྐྱེ་མཆེད་མེད། དེ་བཞིན་དུ་སྦྱར་ཏེ། རྣ་བ་མེད། སྣ་མེད། ལྕེ་མེད། ལུས་མེད། ཡིད་ཀྱི་སྐྱེ་མཆེད་མེད། གཟུགས་ཀྱི་སྐྱེ་མཆེད་མེད། སྒྲ་མེད། དྲི་མེད། རོ་མེད། རེག་བྱ་མེད། ཆོས་ཀྱི་སྐྱེ་མཆེད་མེད་དོ། །
༡༠༽ཁམས་ལ་མཁས་པར་བྱ་བ།
གསུམ་པ་ཁམས་ལ་མཁསཔར་བསླབ་པ་ནི། སྟོང་ཉིད་ཀྱི་ཡེ་ཤེས་དེ་ལ། མིག་གི་ཁམས་མེད་པ་ནས། ཡིད་ཀྱི་ཁམས་ཀྱི་བར་དུ་མེད་དོ། །མིག་གི་ཁམས་དང༌། རྣ་བ། སྣ། ལྕེ། ལུས། ཡིད་ཀྱི་ཁམས་ཏེ་དྲུག་དང༌། གཟུགས་སྒྲ་དྲི་རོ་རེག་བྱ་ཆོས་ཀྱི་ཁམས་ཏེ་དྲུག་དང༌། མིག་གི་རྣམ་ཤེས། རྣ་བའི་རྣམ་ཤེས། སྣའི་རྣམ་ཤེས། ལྕེའི་རྣམ་ཤེས། ལུས་ཀྱི་རྣམ་ཤེས། ཡིད་ཀྱི་རྣམ་པར་ཤེས་པའི་ཁམས་ཀྱི་བར་དུ་ཡང་མེད་པའོ། །
༡༡༽རྟེན་འབྲེལ་ལ་མཁས་པར་བྱ་བ།
བཞི་པ་རྟེན་འབྲེལ་ལ་མཁས་པར་བསླབ་པ་ནི། སྟོང་པ་ཉིད་ཀྱི་ཡེ་ཤེས་ལ། མ་རིག་པ་མེད་པ་ནས། རྒ་ཤིའི་བར་དུ་མེད་དེ། མ་རིག་པའི་ཡན་ལག་མེད། དེ་བཞིན་དུ་སྦྱར་ཏེ། འདུ་བྱེད་ཀྱི་ཡན་ལག་དང༌། རྣམ་པར་ཤེས་པ་དང༌། མིང་གཟུགས་དང༌། སྐྱེ་མཆེད་དང༌། རེག་པ་དང༌། ཚོར་བ་དང༌། སྲེད་པ་དང༌། ལེན་པ་དང༌། སྲིད་པ་དང༌། སྐྱེ་བ་དང༌། རྒ་ཤིའི་ཡན་ལག་མེད་ཅིང༌། ལམ་བསྒོམས་པས་མ་རིག་བའི་ཡན་ལག་ཟད་ཅིང༌། འགོགས་པ་མེད་པ་དང༌། དེ་བཞིན་དུ་སྦྱར་ཏེ། འདུ་བྱེད་ཀྱི་ཡན་ལག་འགགས་པ་མེད་པ་དང༌། རྣམ་ཤེས་ཀྱི་ཡན་ལག་འགགས་པ་དང༌། མིང་གཟུགས་ཀྱི་ཡན་ལག་འགགས་པ་དང༌། སྐྱེ་མཆེད་དྲུག་གི་ཡན་ལག་འགགས་པ་དང༌། རེག་པ་འགགས་པ་དང༌། ཚོར་བ་འགགས་པ་དང༌། སྲེད་པ་འགགས་པ་དང༌། ལེན་པ་འགགས་པ་དང༌། སྲིད་པ་འགགས་པ་དང་། སྐྱེ་བ་འགགས་པ་དང༌། རྒ་ཤིའི་ཡན་ལག་ཟད་ཅིང་འགགས་པའི་བར་དུ་ཡང་མེད་དོ། །
༡༢༽བདེན་པ་ལ་མཁས་པར་བྱ་བ།
ལྔ་པ་བདེན་པ་ལ་མཁས་པར་བསླབ་པ་ནི། སྟོང་ཉིད་ཀྱི་སྟེང་ན་ཕུང་ཁམས་སྐྱེ་མཆེད་རྟེན་འབྲེལ་མ་གྲུབ་པ་དེ་བཞིན་དུ། སྟོང་ཉིད་ཀྱི་ཡེ་ཤེས་ལ། སྡུག་བསྔལ་བདེན་པ་ཐམས་ཅད་དང༌། ཀུན་འབྱུང་བདེན་པ་ཐམས་ཅད་དང༌། འགོགས་བདེན་གསར་ཐོབ་རྣམས་དང༌། ལམ་བདེན་རྣམས་ངོ་བོས་མེད་དོ། །དེ་ཡང་སྤང་བླང་གི་གཞི་འགོག་བདེན་ནི་སྟོང་ཉིད་ཡིན་ལ། བླང་དོར་བྱེད་པའི་བདེན་པ་བཞི་ཅར་འགོག་གོ།
༡༣༽གནས་དང་གནས་མིན་ལ་མཁས་པར་བྱ་བ།
དྲུག་པ་གནས་དང་གནས་མ་ཡིན་པ་ལ་མཁས་པར་བསླབ་པ་ནི། སྟོང་པ་ཉིད་ཀྱི་ཡེ་ཤེས་ལ། ལམ་གྱིས་བསྡུས་པའི་ཡེ་ཤེས་མེད་ཅིང༌། དེས་ངེས་པར་འབྱུང་བ་ཡང་མེད། དངོས་པོ་རྣམས་ཀྱི་སྒྱུ་འབྲས་ཀྱི་གནས་སྐབས་སོ་སོ་ཐོབ་པར་འགྱུར་བ་ཡང་མེད་ལ། རྒྱུ་མིན་ལས་འབྲས་བུའི་གནས་སྐབས་མ་ཐོབ་པ་ཡང་མེད་དོ། །དེ་དག་ཐམས་ཅད་ཀྱི་དོན་གྱི་མདོ་འདི་ལྟར་གཟུང་སྟེ། འཁོར་བའི་སེམས་ཅན་རྣམས་དང༌། ལམ་སྒོམ་པ་པོ་ཐམས་ཅད་ལ། ཆོས་དབྱིངས་དེ་གཟུགས་སོགས་གཞིའི་ཆོས་ཀྱི་འཁྲུལ་པ་དང༌། ལམ་དང་འབྲས་བུའི་ཆོས་ཀྱི་སྣང་བ་སྣ་ཚོགས་སུ་ཤར་ཞིང༌། གནས་ལུགས་དེའི་རང་གཟུགས་སུ་མ་མཐོང་ལ། དེས་ན་གཞི་ལམ་གྱི་སྣང་བ་དེ་དག་ཐམས་ཅད་མེད་བཞིན་དུ་སྣང་བ་ཡིན་པའི་ཕྱིར། ཐོས་བསམ་གྱི་དུས་སུ་དེ་ལྟར་གཏན་ལ་ཕབ་ནས། སྒོམ་པས་གཟུགས་ཕུང་ནས་མ་ཐོབ་པའི་བར་གྱི་ཆོས་ཐམས་ཅད་རིག་པའི་ངོ་བོར་རང་སང་དུ་བཏང་སྟེ། རང་བཞིན་སྟོང་ཉིད་ཀྱི་ཡེ་ཤེས་དེ་ལ་མཉམ་པར་འཇོག་དགོས་པར་བསྟན་ཏོ། །ངོ་བོ་ཉིད་མེད་གསུམ་དུ་འཆད་པ་དང་འདི་གནད་གཅིག་པས། གསུམ་དུ་བཤད་པའི་གྲུབ་དོན་ལ་འང་དོན་དམ་དབྱིངས་ཡང་དག་པར་གནས་པ་དེ། གློ་བུར་ཀུན་རྫོབ་ཀྱིས་སྟོངས་པ་ཙམ་ཁོ་ན་འབྱུང་བའི་ཕྱིར་རོ། །དེས་ན་ཁ་ཅིག་བཤད་ཚུལ་དེ་གཉིས་འགལ་བར་སེམས་པ་ནི། མ་གོ་བ་ཡུས་ཆེ་པའི་ཚུལ་ལོ། །དེ་ལྟར་དྲུག་ལས་ཕུང་ཁམས་སྐྱེ་མཆེད་གསུམ་ལ་བསླབ་པས་ནི། ཆོས་ཉིད་ཀྱི་མཚན་ཉིད་ལ་མཁས་པར་འགྱུར་ལ། རྟེན་འབྲེལ་དང་བདེན་བཞི་ལ་བསླབ་པས་བླང་དོར་འཇུག་ལྡོག་ལ་མཁས་ཤིང༌། གནས་དང་གནས་མ་ཡིན་པ་ལ་བསླབ་པས་རྒྱུ་རྐྱེན་འབྲས་བུ་ལ་མཁས་པར་འགྱུར་བ་ཡིན་ནོ། །
༡༥༽ དེ་རྟོགས་པའི་ལམ་གྱི་ཕན་ཡོན།
གསུམ་པ་དེ་རྟོགས་པའི་ལམ་གྱི་ཕན་ཡོན་ནི། དེ་ལྟ་བས་ན། བྱང་ཆུབ་སེམས་དཔའ་སོགས་སོ།། ཐོབ་པ་མེད་པའི་ཕྱིར་ཞེས་པ་མཐའི་གསལ་བྱེད་དེ། གཟུགས་མེད་ཅེས་པ་ཚུན་ཆད་ཐམས་ཅད་ལ་སྙེག་པར་མངོན་ལ། གཙོ་བོར་ཐོབ་པ་སྨོས་པ་ནི། གནས་ལུགས་ལ་བསྐྱེད་རྒྱུས་བསྐྱེད་བྱ་འབྲས་བུ་བསྐྱེད་དུ་རུང་བ་དང་མི་རུང་བ་གང་ཡང་མ་གྲུབ་ཅེས་པར་གཞན་རྣམས་ཀྱང་འདུས་པར་དགོངས་སོ། །དེས་ན་འདི་ལྟར་གཟུགས་ནས་མ་ཐོབ་པའི་བར་གང་ཡང་དངོས་པོའི་གནས་ཚུལ་ལ་མ་གྲུབ་པ་ལྟར། ཐེག་ཆེན་པ་རྣམས་ཀྱིས་སྒོམ་དགོས་པ་དེ་ལྟ་བས་ན། བྱང་ཆུབ་སེམས་དཔའ་རྣམས་ཀྱི་མཉམ་བཞག་ཡེ་ཤེས་ཀྱི་རང་ངོ་ལ། རྒྱུ་དང་འབྲས་བུའི་དངོས་པོ་བྱ་བྱེད་དང་བཅས་པ་གདོད་ནས་མ་གྲུབ་པའི་ཕྱིར། འཁྲུལ་ངོར་རང་སེམས་ལ་ཤར་བའི་སྒྲིབ་གཉིས་བག་ཆགས་དང་བཅས་པ་ཡང༌། གཤིས་ལ་གདོད་ནས་མེད་ཅིང༌། འཁོར་བའི་སྡུག་བསྔལ་དང་ལས་ཉོན་གྱིས་སྐྲག་ཅིང༌། འཇིགས་པ་ཡང་གཤིས་ལ་ནམ་ཡང་མེད་པས། མེད་པ་མངོན་སུམ་དུ་རྟོགས་པ་ན། གཟུང་འཛིན་འཁྲུལ་པ་ཕྱིན་ཅི་ལོག་གི་སྣང་བ་རྣམས་རིམ་པས་སྤངས་པས། མཐར་འཁྲུལ་པ་ཐམས་ཅད་ལས་ཤིན་ཏུ་འདས་ནས། མྱ་ངན་ལས་འདས་པ་རྫོགས་པའི་སངས་རྒྱས་ཀྱི་གོ་འཕང་གི་མཐར་ཕྱིན་ཅིང་རེག་པར་འགྱུར་རོ། །ཕྱིན་ཅི་ལོག་ལས་རིམ་པས་འདས་ཚུལ་ནི། མོས་སྤྱོད་ཀྱི་ས་དང༌། འཕགས་པའི་ས་བཅུའི་རིམ་པས། མཐར་རྡོ་རྗེ་ལྟ་བུའི་ཏིང་ངེ་འཛིན་གྱི་བར་རོ། །
༡༦༽ ལམ་དེས་རྟོགས་པའི་འབྲས་བུ་བཤད་པ།
བཞི་པ་ལམ་དེས་ཐོབ་པའི་འབྲས་བུ་མངོན་དུ་འགྱུར་ཚུལ་ནི། དུས་གསུམ་སོགས་ཏེ། དུས་གསུམ་དུ་མངོན་པར་བཞུགས་པ་སྟེ་སྔོན་བྱུང་བ་དང༌། ད་ལྟར་བཞུགས་པ་དང༌། མ་འོངས་པ་ན་འབྱོན་འགྱུར་གྱི་སངས་རྒྱས་ཐམས་ཅད་ཀྱང༌། ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་མཚན་ཉིད་བརྒྱད་དང་ལྡན་པ་འདི་ཉིད་ལ་བརྟེན་ནས། མཁས་པའི་ཚུལ་དྲུག་གིས་བསྒོམས་པས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སངས་རྒྱས་ཟིན་པ་དང༌། སངས་རྒྱས་བར་འགྱུར་རོ། །དེ་དག་ཐམས་ཅད་ཀྱི་དངོས་བསྟན་ལ་ཆོས་ཀྱི་བདག་མེད་ཁོ་ན་གསུངས་ཏེ། གང་ཟག་གི་བདག་མེད་ནི་དེའི་ཤུགས་ལ་འབྱུང་པར་དགོངས་སོ། །འོན་ཀྱང་གང་ཟག་གི་བདག་མེད་བྱང་ཆུབ་སེམས་དཔས་མི་སྒོམ་པ་ལྟར་གསུངས་པ་ནི། དགག་གཞི་ཕུང་པོ་ཡོད་པར་བྱས་ནས། དེའི་སྟེང་དུ་ང་བདག་མེད་པར་སྒོམ་པའི་གང་ཟག་གི་བདག་མེད་སྒོམ་ཚུལ་དེ་འདྲ་མི་བྱེད་ཅེས་པའི་དོན་ཡིན་གྱི། སྤྲོས་བྲལ་གྱི་རྣམ་པ་ཅན་གྱི་གང་ཟག་གི་བདག་མེད་ནི་རྒྱལ་སྲས་རྣམས་ཀྱིས་བསྒོམ་བྱ་ཁོ་ནའོ། །གནས་ཚུལ་ལ་ང་བདག་གང་ཡང་མ་གྲུབ་པ་ནི། གང་ཟག་གི་བདག་མེད་ཡིན་ལ། གནས་ཚུལ་ལ་སྣང་གྲགས་ཀྱི་ཤེས་བྱ་གང་ཡང་ཡོད་མ་མྱོང་བ་ནི་ཆོས་ཀྱི་བདག་མེད་ཡིན་པས། སྔ་མ་ཕྱི་མའི་ནང་དུ་འདུས་པའི་ཕྱིར། ཆོས་ཀྱི་བདག་མེད་བསྒོམས་པས་གང་ཟག་གི་བདག་མེད་སྒོམ་པར་ཤུགས་ལ་འགྲུབ་པོ། །
༡༧༽ ཕན་ཡོན་དང་བཅས་པའི་གཟུངས་སྔགས་བསྟན་པ།
ལྔ་པ་ཕན་ཡོན་དང་བཅས་པའི་གཟུངས་སྔགས་བསྟན་པ་ནི། དེ་ལྟ་བས་ན་ཤེས་རབ་ཀྱི་སོགས་ཏེ། མངོན་པར་རྫོགས་པར་སངས་རྒྱས་པ་དེ་ལྟ་པས་ན། རང་བཞིན་ཤེས་རབ་ཀྱི་ཕ་རོལ་ཏུ་ཕྱིན་པ་མངོན་སུམ་དུ་རྟོགས་པའི་ཡེ་ཤེས་ཀྱི་སྣང་ཆ་ལ། རིག་སྔགས་བྱུང་སྟེ། །ཆོས་སྐུའི་རྒྱུ་མཐུན་པའོ། །སྔགས་དེའི་ཆེ་བ་ནི། འདོད་པའི་དོན་དང་ལས་ཐམས་ཅད་འགྲུབ་པར་བྱེད་པའི་ཕྱིར། རིག་པ་ཆེན་པོའི་གསང་སྔགས་ཡིན་ལ། སྔགས་ཀྱི་ངོ་བོ་འཇིག་རྟེན་ཐམས་ཅད་ལས་འདས་ཤིང༌། ཐེག་པ་དམན་པ་ཟིལ་གྱིས་གནོན་པས། བླ་ན་མེད་པའི་ཡེ་ཤེས་ཉིད་རིག་སྔགས་ཀྱི་རྣམ་པར་ཤར་བ་དང༌། འདི་ཡིས་འདོད་པའི་ལས་གཞན་བྱེད་པ་ལྟ་སྨོས་ཀྱང་ཅི་དགོས། རང་དོན་དུ་མི་མཉམ་པ་དང་མཉམ་པ་སྟེ། སྲིད་ཞི་གཉིས་ལ་འགྲན་ཟླ་དང་བྲལ་བའི་སངས་རྒྱས་ཀྱང་ཐོབ་པར་བྱེད་པའི་སྔགས་སོ། །གཞན་དོན་དུ་སེམས་ཅན་གྱི་སྡུག་བསྔལ་ཐམས་ཅད་རབ་ཏུ་ཞི་བར་བྱེད་པའི་སྔགས་ཀྱང་ཡིན་ནོ། །ཆོས་ཀྱི་སྐུ་བསླུ་བ་མེད་པའི་ཕྱིར་རྫུན་པ་མ་ཡིན་ཞིང༌། རང་གི་ངོ་བོ་མི་འགྱུར་ཞིང་རྟག་པས་ན་བདེན་པར་གྲུབ་པ་སྟེ། སྔགས་འདི་ཡང་ཆོས་སྐུ་དེ་དང་ངོ་བོ་གཅིག་པའི་ཕྱིར། མི་བསླུ་ཞིང་མི་རྫུན་པས་ན། བདེན་པར་ཤེས་པར་བྱ་སྟེ། ཞེས་པའི་དོན་ཡིན་ལ། འདི་གཞན་སྟོང་དབུ་མ་ཆེན་པོ་གསལ་བར་སྟོན་པའི་ཚིག་ལྔ་པ་ཡིན་ནོ༎ ཤེར་ཕྱིན་གྱི་སྔགས་དངོས་ནི། སངས་རྒྱས་ཀྱི་ཐུགས་རྒྱུད་ལ་བཞུགས་པ་དེ་ཡིན་པས་ཆོས་སྐུ་དངོས་དང་བདེན་གྲུབ་དངོས་ཡིན་ཞིང༌། སློབ་པ་རྣམས་དང་སོ་སོ་སྐྱེ་བོ་རྣམས་ཀྱི་ངག་དང་ཡིད་ངོར་སྣང་པ་དེ་ནི། དེ་འདྲ་དངོས་མ་ཡིན་ཀྱང༌། དེ་ཐོབ་བྱེད་ཀྱི་རྒྱུ་ཡིན་པས་འབྲས་བུ་ཐོབ་པ་ལ་མི་བསླུ་བའི་བདེན་པ་ནི་ཡིན་ནོ། །འོན་ཀྱང་རྒྱལ་བས་གསུངས་པའི་སྔགས་འདི་ལྟ་བུ་དག་སོ་སོ་སྐྱེ་བོ་ལམ་མ་ཞུགས་ཀྱི་བློ་ལ་ཤར་བ་ཚུན་ཆད་ཀྱང༌། ཡོངས་གྲུབ་ཏུ་གཏོགས་ཤིང་ཟག་མེད་ཡིན་པར་གསུངས་སོ། །ཕན་ཡོན་དེ་དང་ལྡན་པའི་ཤེས་རབ་ཀྱི་ཕ་རོལ་ཏུ་ཕྱིན་པའི་སྔགས་འཕགས་པ་འཇིག་རྟེན་དབང་པོས་སྨྲས་ཤིང་བཤད་པ་ནི། ཏདྱ་ཐཱ། ཅེས་པ་ནི་འདི་ལྟ་སྟེ། ག་ཏེ་ནི་གཤེགས་ཤིང་རྟོགས་པ། ལན་གཉིས་འབྱུང་པ་ནི་ཀུན་རྫོབ་རྟོགས་པ་དང། དོན་དམ་རྟོགས་པའོ། །པ་ར་ནི་མཆོག་སྟེ་གནས་ལུགས། ག་ཏེ་རྟོགས་པ། ཡང་པ་ར་མཆོག སམ་ནི་ཡང་དག་པ། ག་ཏེ་རྟོགས་པ། བོ་དྷི་ནི་བྱང་ཆུབ་སྟེ་བདེན་པ་གཉིས་ཀྱི་གནས་ལུགས་ཕྱིན་ཅི་མ་ལོག་པར་རྟོགས་པའི་ཡེ་ཤེས། བྱང་ཆུབ་སྟེ་ཆོས་དབྱིངས་དང་རོ་ཅིག་པར་གྱུར་པ་ཞེས་པའོ། །སྭཱཧཱ་ནི་གཞི་ཚུགས་ཤིག་པ་སྟེ། སྔགས་ཀྱི་མཐའ་འགྲུབ་པར་བྱེད་པའོ། །
༡༨༽ དོན་བསྡུའི་ཚུལ་དུ་ཤེར་ཕྱིན་ལ་སློབ་པར་གདམས་པ།
དྲུག་པ་དོན་བསྡུའི་ཚུལ་དུ་ཤེར་ཕྱིན་ལ་སློབ་པར་གདམས་པ་ནི། ཤཱ་རིའི་བུ་བྱང་ཆུབ་སེམས་དཔའ་སོགས་ཏེ། ཤཱ་རིའི་བུ་ཅེས་བོས་ནས། བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ཀྱིས་མཁས་ཚུལ་དྲུག་ལ་སོགས་པ་དེ་ལྟ་བུའི་སྒོ་ནས། ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་མཚན་ཉིད་བརྒྱད་ལྡན་ལ་བསླབ་པར་བྱའོ། །
༼༡༩༽ མཐུན་འགྱུར་གྱི་སྒོ་ནས་ཐེ་ཚོམ་བསལ་བ།
གཉིས་པ་མཐུན་འགྱུར་གྱི་སྒོ་ནས་ཐེ་ཚོམ་བསལ་བ་ནི། དེ་ནས་བཅོམ་ལྡན་འདས་སོགས་ཏེ། དེ་ལྟར་བཤད་པའི་རྗེས་དེ་ནས། བཅོམ་ལྡན་འདས་ཟབ་མོ་སྣང་བ་ཞེས་བྱ་བའི་ཏིང་ངེ་འཛིན་དེ་ལས་བཞེངས་པའི་ཚུལ་བསྟན་ཏེ། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་ལེགས་སོ་ཞེས་བྱ་བ་བྱིན་ནས། ཅེས་མདོར་བསྟན་ལ། ཇི་སྐད་དུ། ངོ་མཚར་བ་དང་རྩོད་པ་དང༌། །ཁྲོ་དང་ཞུམ་དང་ངེས་བཟུང་དང༌། །དགའ་དང་དད་པ་དག་ལས་ནི། །ཚིག་གཅིག་ལན་གཉིས་འབྱུང་བ་ཡིན། །ཞེས་པ་ལྟར། རབ་ཏུ་དགྱེས་པས་ལེགས་སོ་ལེགས་སོ་རིགས་ཀྱི་བུ་ཞེས་སྤྱན་གཟིགས་ལ་བོས་ནས། ཁྱོད་ཀྱིས་བཤད་པ་དེ་ནི་མ་ནོར་པ་དེ་ཁོ་ན་བཞིན་ནོ། །དེ་ནི་དེ་ཁོ་ན་བཞིན་ཡིན་ཏེ། དེའི་རྒྱུ་མཚན་གྱིས་ཇི་ལྟར་སྤྱན་རས་གཟིགས་ཁྱོད་ཀྱིས་བསྟན་པ་དེ་བཞིན་དུ། ཤཱ་རིའི་བུ་ལ་སོགས་པ་དེར་འདུས་ཀྱི་འཁོར་ཁྱེད་རྣམས་ཀྱིས་ཀྱང༌། ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་ལ་མཁས་ཚུལ་དྲུག་ལ་སོགས་པའི་སྒོ་ནས། སྤྱོད་ཚུལ་དེ་ལྟར་སྤྱད་པར་བྱ་དགོས་ཏེ། སྤྱན་རས་གཟིགས་ཀྱིས་བཤད་པ་འདི་དང༌། འཁོར་གཞན་རྣམས་ཀྱིས་དེ་དང་མཐུན་པར་སྒྲུབ་པ་འདི་ལ། ད་ལྟར་བཅོམ་ལྡན་འདས་ཤཱཀྱ་ཐུབ་པ་བདག་གིས་ཡི་རང་མཛད་པར་མ་ཟད། ཕྱོགས་བཅུའི་དེ་བཞིན་གཤེགས་པ་རྣམས་ཐམས་ཅད་ཀྱིས་ཀྱང་རྗེས་སུ་ཡི་རང་བར་མཛད་དོ། །ཅེས་སྟོན་པ་ཤཱཀྱ་སེང་གེས་དཔལ་གྱི་མགུར་ལས་གསུངས་སོ། །
༢༠༽རྩ་བའི་གསུམ་པ། ཡི་རང་མངོན་པར་བསྟོད་པ།
རྩ་བའི་གསུམ་པ་ཡི་རང་མངོན་པར་བསྟོད་པ་ནི། བཅོམ་ལྡན་འདས་ཀྱིས་དེ་སྐད་ཅེས་སོགས་ཏེ། འཁོར་རྣམས་སྔར་སྤྱན་རས་གཟིགས་ཀྱིས་བསྟན་པ་འདི་ལས་ལྷག་པའི་ཤེར་ཕྱིན་གྱི་དོན་ཞིག་ཀྱང་ཡོད་དམ་སྙམ་དུ་ཐེ་ཚོམ་དང་བཅས་པ་ལས། བཅོམ་ལྡན་འདས་ཀྱི་ཞལ་སྔ་ནས་ཕྱོགས་བཅུའི་སངས་རྒྱས་ཀུན་གྱིས་བསྟན་ཀྱང་ཤེར་ཕྱིན་གྱི་དོན་དེ་ཁོ་ན་བཞིན་ཡིན་ཏེ་གཞན་དུ་མ་ཡིན་ནོ་ཞེས་བཀའ་སྩལ་པ་དང༌། དྲི་བ་བྱེད་པ་ཤཱ་རིའི་བུ་དང༌། ལན་ལྡོན་པ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་དང༌། ཐམས་ཅད་དང་ལྡན་པ་ནི་ཐམས་ཅད་ཡོད་པ་སྟེ། ཡུལ་ཐ་དད་པ་དང༌། རིགས་ཐ་དད་པ་དང༌། འགྲོ་བ་ཐ་དད་པ་དང༌། གཟུགས་ཐ་དད་པ་དང༌། ལོངས་སྤྱོད་ཐ་དད་པ་དང༌། སྐད་རིགས་ཐ་དད་པ་ལ་སོགས་པ་ཐམས་ཅད་དང་ལྡན་པའི་འཁོར་དེ་དག་ཡི་རང་ཞེས་པའོ། །ཐམས་ཅད་དང་ལྡན་པའི་འཁོར་དེའི་གཙོ་དང༌། ཕལ་བའི་ཁྱད་པར་སྨོས་ན། ནམ་མཁའ་ལ་སྤྱོད་པའི་ལྷ་དང༌། ས་སྟེང་ན་སྤྱོད་པའི་མི་དང༌། ས་འོག་ན་སྤྱོད་པའི་ལྷ་མ་ཡིན་དང༌། གནས་གསུམ་ན་སྤྱོད་པའི་དྲི་ཟ་སྟེ། གཙོ་ཆེ་བ་བཞི་པོ་དེ་དག་སྨོས་པའི་འཇིག་རྟེན་ཕལ་པའི་འཁོར་དཔག་ཏུ་མེད་པ་རྣམས་དགའ་ཞིང་མགུ་ལ་ཡི་རང་སྟེ། སྤྱན་རས་གཟིགས་ཀྱིས་བཤད་པ་དང༌། མཐུན་པར་བཅོམ་ལྡན་འདས་ཀྱིས་གསུངས་པ་དེ་ལ། ཡིད་བརྟོན་ཅིང་མངོན་པར་བསྟོད་དེ། ཆེད་ཆེར་འཛིན་པ་དང་ངེས་བཟུང་དུ་བྱེད་དོ། །དེ་ལ་དེ་བཞིན་གཤེགས་པས་མཐུན་འགྱུར་དེ་བཞིན་མ་གསུངས་ན་ནི། འཁོར་རྣམས་ཀྱང་ཡིད་མ་ཆེས་པས་དགའ་ཞིང་ཚིམ་པར་མི་འགྱུར་ལ། གདུལ་བྱ་གཞན་སྣང་དང་བསྟུན་ནས་ཤཱ་རིའི་བུ་ཡང་བདག་གི་དྲི་བ་སྐབས་སུ་མ་བབ་བམ་སྙམ་པ་དང༌། སྤྱན་རས་གཟིགས་ཀྱང་བདག་གིས་ལན་ལེགས་པར་མ་སྟོན་པ་ཡང་སྲིད་སྙམ་དུ་ཞུམ་ཞིང་དོགས་པ་དང་བཅས་པར་འགྱུར་ན། སྟོན་པས་ལེགས་སོའི་མཐུན་འགྱུར་བཀའ་སྩལ་པས། ཤཱ་རིའི་བུ་ཡང༌། རང་ཉིད་ཀྱི་དྲི་བ་ལེགས་པས་དགའ་བ་དང༌། འཕགས་པ་སྤྱན་རས་གཟིགས་ཀྱང་རང་གི་དྲིའི་ལན་ལེགས་པོ་བྱུང་བར་ཤེས་ཏེ་མཆོག་ཏུ་དགྱེས་པ་དང༌། འཁོར་གཞན་རྣམས་ཀྱང་ཡིད་ཆེས་ཤིང་ཐེ་ཚོམ་ཆོད་པས་མགུ་ཞིང་ཚིམ་པ་ཐོབ་པ་ཡིན་ནོ། །ཡང་འདིར་མདོ་སྡེ་ཟབ་མོ་འདི་ནི་འཁོར་ལོ་བར་པའི་མདོར་གཏོགས་པ་ཡིན་ན། གཞན་སྟོང་གི་དབུ་མ་སྟོན་པར་མི་རིགས་སོ། །ཅེས་དང༌། དེ་སྟོན་ན་བར་ཐ་གཉིས་ལ་ཟབ་མི་ཟབ་མེད་པར་འགྱུར་རོ། །ཞེས་སྨྲ་བ་བྱེད་པ་དག་བྱུང་ན་འདི་སྐད་ཅེས་བརྗོད་དེ། འཁོར་ལོ་གསུམ་ཅར་གྱི་དགོངས་པ་ཡང་གཞན་སྟོང་གི་དབུ་མ་ཡིན་ཅིང༌། དང་པོ་དང་བར་པ་ནས་ཀྱང་སྒྲས་ཟིན་ལ་གསལ་བར་སྟོན་པའི་ཚིག་ཅི་རིགས་པ་ནི་ཡོད་དོ། །དོན་དམ་རྣམ་པར་ངེས་པའི་འཁོར་ལོ་ལས་ནི། འཁོར་ལོ་དང་བར་གཉིས་ཀ་ལས་ཆེས་གསལ་ཞིང་རྒྱས་པ་མ་སྦས་ཤིང་མངོན་དུ་ཕྱུང་བའམ། འབྱམས་ཀླས་པར་གསུངས་པ་དང༌། འཁོར་ལོ་གསུམ་ལ་མཆོག་དམན་གྱི་ཁྱད་པར་ཡང་འབྱུང་ཞིང༌། དགོངས་པ་གཅིག་པ་ཡང་ཡིན་པས་སྐྱོན་དེ་གཉིས་མེད་དོ། །དེ་བས་ན་མདོ་འདིའི་དངོས་བསྟན་ལ། གཞན་སྟོང་ཐུན་མོངས་པ་ནི་གསལ་བར་སྟོན་ཞིང༌། ཐུན་མོངས་མ་ཡིན་པ་བདེ་བར་གཤེགས་པའི་སྙིང་པོའི་དོན། རྟག་བརྟན་གཡུང་དྲུང་རྣམ་པ་ཐམས་ཅད་པ་དེ་སྦས་དོན་གྱི་ཚུལ་གྱིས་འཆད་པ་ཡིན་ནོ།། ༎
༢༡༽ཐ་མར་དགེ་བ་མཇུག
མཛད་བྱང་།
ཤེར་ཕྱིན་སྙིང་པོའི་མདོའི་ཚིག་འགྲེལ་རྨད་དུ་བྱུང་པ་འདི་ཡང༌། རྒྱལ་ཁམས་པ་ཏཱ་ར་ནཱ་ཐས་སྨྲས་པའོ།། དགེའོ༎
དོ་དམ་པ། རིགས་ལྡན། ནས། 6:56:00 PM
Subscribe to: Post Comments (Atom)

robotstxt: allowed

filter: keep


text:
ཇེ་དུ་ཀྲི་ཤི་ན་མུར་ཏི།
[[File:Jiddu Krishnamurti 01.jpg|right|thumb|250px|ཀིར་ཤུ་ན་མུར་ཏེ།]
'རྗེ། ཀིར་ཤུ་ན་མུར་ཏེ།(జిడ్డు కృష్ణ మూర్తి)ནི་(སྤྱི་ལོ་༡༨༩༥ལོའི་ཟླ་བ་༥པའི་ཚེས་༡༢ནས་སྤྱི་ལོ་༡༩༨༦ལོའི་ཟླ་བ་༢པའི་ཚེས་༡༧བར་བཞུགས།)ཁོང་ནི་རྒྱ་གར་གྱི་གྲགས་ཅན་རྩོམ་པ་པོ་དང་ཚད་མ་རིག་པ་དང་ཆོས་ཕྱོགས་སྨྲ་མཁན་ཞིག་རེད།
ནང་དོན།
མི་ཚེ།[རྩོམ་སྒྲིག]
རྗེ། ཀིར་ཤུ་ན་མུར་ཏེ། ---རྒྱ་གར་ལྷོ་ཕྱོགས་ཀྱི་ཨཱན་དྷ་ར་མངའ་སྡེའི་(Anthara pradesh)མ་ད་ནཱ་པལ་ལིའི་(Mandanapalle)གྲོང་སྡེར་སྐུ་འཁྲུངས་ཤིང༌། ཁོང་དང་ཁོང་གི་སྐུ་མཆེད་གཉིས་ཆུང་དུས་ནས་སྐབས་དེའི་ལྷ་ལམ་མཐུན་ཚོགས་(Theosophical Society)ཀྱི་ཚོགས་གཙོ་ཌོག་ཊར་ཨན་ནེ་བྷེ་སཱན་ཊི་(Dr Annie Besant)ནས་བུ་ཚབ་ཏུ་ཉར། བྷེ་སཱན་ཊི་དང་རོགས་པ་གཞན་དག་གིས་རྗེ། ཀིར་ཤུ་ན་མུར་ཏེ་མཆོག་ནི་ལྷ་ལམ་པ་རྣམས་ཀྱིས་ལུང་བསྟན་ལྟར་གྱི་འཛམ་གླིང་གི་སློབ་དཔོན་ཡིན་ངེས་པའི་བསྒྲགས་གཏམ་སྤེལ་ལ། ཡོངས་འགྱུར་གྱི་འཇིག་རྟེན་འདིའི་ཉེར་བསྡོགས་སུ། ཤར་ཕྱོགས་སྐར་ཆེན་ཚོགས་པ་(The Order of the Star in the East)ཅེས་པའི་འཛམ་གླིང་རྒྱ་ཁྱབ་ཀྱི་སྒྲིག་འཛུགས་ཤིག་བཙུགས་ཤིང༌། དགུང་ལོ་ཆུང་བའི་རྗེ། ཀིར་ཤུ་ན་མུར་ཏེ་མཆོག་ནས་ཀྱང་དེའི་དབུ་ཁྲིད།
ཁོང་ནི་བསམ་བློ་སྨྲ་བའི་མཁས་པ་དང་། མཚན་ཉིད་རིག་པ་བ་ཞིག་ཀྱང་ཡིན། ད་དུང་ཁོང་གིས་སེམས་ཁམས་རིག་པ་དང་། སྤྱི་ཚོགས་རིག་པ། སེམས་གཙོ་སྨྲ་བ་སོགས་ཀྱི་སྐོར་ལ་གྲགས་ཅན་རྩོམ་ཡིག་མང་པོ་སྤེལ་མྱོང་། ཁོང་གི་མི་ཚེས་བརྒྱུད་རིམ་ནང་ཆོས་ལུགས་བྱེ་བྲག་པ་དང་། སློབ་གྲྭ་བྱེ་བྲག་པ། ཡང་ན་ཆབ་སྲིད་བྱེ་བྲག་པ་དང་། ཚོགས་པ་བྱེ་བྲག་པ་གང་གི་ཁུངས་སུ་ཡང་འཛུལ་ཞུགས་བྱས་མྱོང་མེད་ལ། དེ་ནི་ཁོང་གིས་མི་དང་མིའི་བར་ལ་འགལ་ཟླ་བཟོ་བའི་གཏེ་བོ་ཞིག་ཏུ་ངོས་འཛིན་པས་རེད།
དེ་ཡང་། ཁོང་གི་ཇི་སྐད་དུ། འགྲོ་བ་མི་ཞིག་ཡིན་པའི་ཆ་ནས། ང་ཚོ་ལ་ཐུན་མོང་གི་གནད་དོན་ཞིག་ཡོད་པ་དེ་ནི། ང་ཚོས་རང་ཉིད་ནི་རྒྱ་གར་བ་དང་ཨ་རི་བ། ཨུ་རུ་སུ་བ། རྒྱ་མི་ལ་སོགས་ཡིན་ཞེས། རང་ཉིད་ཅིག་གི་ཁོངས་གཏོགས་ཡིན་སྙམ་པའི་མདོ་རྩ་བྲལ་བའི་བསམ་བློ་གཏོང་བཞིན་ཡོད་པ་དེ་ཡིན། ཆབ་སྲིད་དང་ས་ཁོངས། རིགས་རུས། དཔལ་འབྱོར་གྱི་དབྱེ་བ་བཅས་ཀྱིས་མཐར་གཏུགས་ན་འགྲོ་བ་མི་ཕན་ཚུན་གྱི་བར་ལ་ཤ་འཁོན་དང་སྡང་སེམས་འབའ་ཞིག་བསྐྲུན་བཞིན་ཡོད།
ཁོང་གི་མི་ཚེ་མང་ཤོས་ལ་གཏམ་བཤད་དང་བཅར་འདྲི། ཁ་བརྡ། འབྲི་རྩོམ། བགྲོ་གླེང་། བཅས་ཀྱི་ཐད་ལ་བཏོན་ཡོད།
བདེན་པ་ནི་ལམ་བུ་དང་བྲལ་བའི་གནས་དེའོ།[རྩོམ་སྒྲིག]
༼ཤར་ཕྱོགས་སྐར་ཆེན་ཚོགས་པ་དེ་ནི་ཡོང་འགྱུར་གྱི་འཛམ་བུ་གླིང་གི་སློབ་དཔོན་དེ་ཁྱབ་བསྒྲགས་བྱེད་པར། སྤྱི་ལོ་༡༩༡༡་གི་ལོར་གསར་འཛུགས་བྱས་པ་ཞིག་ཡིན། ཀིར་ཤུ་ན་མུར་ཏེ་ནི་ཚོགས་པ་དེ་ཡི་མགོ་གཙོ་ཡིན། དེ་ནས། སྤྱི་ལོ་༡༩༢༩་ཡི་ཟླ་༨་པའི་ཚེས་༢་ཀྱི་ཉིན་མོར་ཧོ་ལན་གྱི་གྲོང་ཁྱེར་ཨོ་མན་ནས་སྐར་ཆེན་ཚོགས་པའི་ལོ་འཁོར་ཚོགས་ཆེན་ཞིག་འཚོགས། ཉིན་མོ་དེར། ཀིར་ཤུ་ན་མུར་ཏེ་ཡིས་ཚོགས་མི་༣༠༠༠་གི་མདུན་ནས་སྐར་ཆེན་ཚོགས་པ་འདི་འཐོར་དགོས་པའི་ཁྱབ་བསྒྲགས་བྱས། གཤན་ན་བཀོད་ཡོད་པ་དེ་ནི་ཚོགས་ཆེན་དེར་བསྩལ་བའི་གསུང་བཤད་དེ་ཡིན།༽
དེ་རིང་ཞོགས་པར། ང་ཚོས་སྐར་ཆེན་ཚོགས་པ་འདི་འཐོར་རྒྱུ་ཡིན་པའི་ཐད་ལ་གྲོས་བསྡུར་བྱ་རྒྱུ་ཡིན། དེ་བས། མི་མང་པོ་ཞིག་དགའ་ཡང་སྲིད་ལ། མི་མང་པོ་ཞིག་སྐྱོ་ཡང་སྲིད། ཡིན་ན་ཡང་། དེ་ནི་དགའ་དགོས་པ་དང་སྐྱོ་དགོས་པའི་དོན་དག་ཅིག་མ་རེད། རྒྱུ་མཚན། དེ་ནི་ངེས་པར་དུ་འཐོར་དགོས་པ་ཞིག་ཡིན་པ་ང་རང་གིས་གསལ་བཤད་བྱ་ངེས་ཡིན། ཁྱོད་རང་ཚོས་ཕལ་ཆེར་གདོན་འདྲེ་ཞིག་དང་ཁོའི་གྲོགས་པོ་གཉིས་ལམ་ཁ་ཞིག་ནས་སོང་བའི་གཏམ་རྒྱུད་དེ་བརྗེད་ཡོད་ཀྱི་མ་རེད། ཁོ་གཉིས་ཀྱིས་མི་ཞིག་གིས་མདུན་ནས་ཐང་གི་རྡོ་ཞིག་བླངས་ཏེ། དེ་ལ་ཞིབ་ལྟ་ཞིག་བྱས་རྗེས། རང་ཉིད་ཀྱི་ཁུག་མར་བཅུག་པ་དེ་མཐོང་རྗེས། གྲོགས་པས་གདོན་འདྲེ་དེ་ལ། མི་དེ་ཡིས་ཐང་ནས་ཅི་ཞིག་བཏུས་སོང་ཞེས་དྲིས་པ་ན། གདོན་འདྲེ་དེ་ཡིས། ཁོས་ཐང་ནས་བདེན་པ་ཞིག་བཏུས་སོང་ཞེས་ལན་བཏབས། དེ་ནས། གྲོགས་པོ་དེ་ཡིས། དེ་ལྟར་ཡིན་ན། དེ་ནི་ཁྱོད་ལ་མཚོན་ན་དོན་ངན་ཞིག་མ་ཡིན་ནམ། ཞེས་བཤད་པར། གདོན་འདྲེ་དེ་ཡིས། དེ་འདྲ་རྩ་བ་ཉིད་ནས་མ་རེད། ངས་ཁོ་ལ་བདེན་པ་སྒྲུགས་སུ་བཅུག་པ་ཡིན། ཞེས་ལན་བཏབས་པ་རེད།
ངས་བསམ་ན་བདེན་པ་ནི་ལམ་བུ་དང་བྲལ་བའི་གནས་དེའོ། ཁྱོད་རང་ལམ་ལུགས་དང་ཆོས་ལུགས། ཚོགས་པ་གང་ཞིག་ལ་འཛུལ་ཞུགས་བྱས་པ་ཡིན་ན། ཁྱོད་ཀྱིས་ནམ་ཡང་བདེན་པ་ནི་ཅི་ཞིག་ཡིན་པ་དེ་ཤེས་མི་ཐུབ། འདི་ནི་ང་རང་གི་ལངས་ཕྱོགས་ཏེ། ནམ་ཡང་ཁེར་ཚུགས་དང་ཆ་རྐྱེན་ཅི་ཡང་མེད་པའི་སྒོ་ནས་རྒྱུན་སྐྱོང་བྱ་རྒྱུ་ཡིན། བདེན་པ་ལ་ངེས་ཅན་གྱི་ཚད་གཞི་དང་ཆ་རྐྱེན་ཅི་ཡང་མེད། ལམ་ཁ་གང་རུང་ཞིག་གི་ནང་ནས་ཀྱང་བདེན་པ་ཡི་ཉེ་སར་གཏན་ནས་བཅར་མི་ཐུབ། དེ་ནས། དེ་ཚོགས་པའམ་སྒྲིག་འཛུགས་གང་རུང་ཞིག་གི་རྣམ་པར་བཀོད་མི་རུང་ལ། ཡང་ན། ཚོགས་པ་ཞིག་རྩ་འཛུགས་བྱས་ཏེ། མི་རྣམས་ངེས་ཅན་གྱི་ལམ་ཁ་གང་ཞིག་ལ་འགྲོ་དགོས་བའི་བཙན་ཚུགས་ཀྱང་བྱེད་མི་རུང་། ཐོག་མར་ཁྱོད་ཀྱིས་རྒྱུ་མཚན་དེ་དག་ཤེས་རྗེས། དད་འདུན་ཞིག་རྩ་འཛུགས་བྱེད་པ་དེ་ནི་ཡོང་མི་སྲིད་པ་ཞིག་ཡིན་པ་དེ་ཤེས་ཡོང་།
གང་ཞིག་ལ་དད་པ་བྱེད་མིན་དེ་ནི་མི་སྒེར་གྱི་དོན་དག་རྐྱང་བ་ཞིག་ཡིན་པས། ཁྱོད་ཀྱིས་དེ་རྩ་འཛུགས་ཁྱོན་ནས་བྱེད་མི་ཐུབ། གལ་ཏེ། ཁྱོད་ཀྱིས་དད་འདུན་ཞིག་རྩ་འཛུགས་བྱས་པ་ཡིན་ན། དེ་ལ་གསོན་ཤུགས་བྲལ་ཞིང་མཁྲེགས་རེངས་སུ་གྱུར་འགྲོ དེ་ནས། དེ་ནི་དད་པ་དང་ཆོས་ཚོགས། ཡང་ན། ཆོས་ལུགས་ཀྱི་རྣམ་པ་ཞིག་ཏུ་གྱུར་ཏེ། མི་གཞན་ལ་དེ་ལྟར་བྱེད་དགོས་པའི་བཙན་ཚུགས་ཀྱང་བྱེད་ཡོང་། འདི་ནི་འཛམ་བུ་གླིང་གི་མི་ཚང་མས་བྱེད་དང་བྱེད་བཞིན་པ་དེ་དང་། བྱེད་ན་འདོད་བཞིན་ཡོད་པ་དེ་རེད། སྐབས་འཚོལ་གྱི་བདེ་སྣང་ཁོ་ན་ལ་དང་དོད་བྱེད་མཁན་དང་། གསོན་ཤུགས་བྲལ་བའི་མི་རྣམས་ཀྱིས་བདེན་པ་ནི་ཕྲ་ཞིང་དོག་པོ་ཞིག་དང་རྩེད་མོ་ལྟ་བུ་ཞིག་ཏུ་བཟོས་འགྲོ བདེན་པ་ནི་ཉམས་དམས་སུ་མི་འགྲོ་བ་མ་ཟད། མི་སྒེར་རེ་རེ་ནས་ཧུར་ཐག་འབད་ཐག་གིས་དེ་མཐོར་འདེགས་བྱེད་དགོས། ཁྱོད་ཀྱིས་རི་བོའི་རྩེ་མོ་དེ་དམའ་མོ་ལུང་མཐིལ་ལ་སྤོར་མི་ཐུབ། གལ་ཏེ། ཁྱོད་རང་རི་རྩེ་རུ་སླེབས་འདོད་ན། ཁྱོད་རང་ངེས་པར་དུ་ལུང་བ་ལ་བརྒྱུད་དགོས་ཤིང་གཡང་གཟར་ནས་འཛེགས་དགོས། ད་དུང་། གཡང་ལ་ཟགས་འགྲོ་བའི་ཉེན་ཁ་དེར་ཡང་འཇིགས་ཤིང་ཞུམ་མི་རུང་ངོ་།
དེ་ནི་སྐར་ཆེན་ཚོགས་པ་འདི་འཐོར་འོས་པའི་ང་རང་གི་རྒྱུ་མཚན་དང་པོ་དེ་ཡིན། དེ་ལྟར་ཡིན་ན་ཡང་། ཁྱོད་ཀྱིས་རྗེས་ནས་ཚོགས་པ་གཞན་པ་ཞིག་ཀྱང་རྩ་འཛུགས་བྱེད་སྲིད་ཅིང་། ཁྱོད་རང་མུ་མཐུད་ནས་ཚོགས་པ་ཞིག་ལ་འཛུལ་ཞུགས་བྱས་ཏེ། བདེན་པ་འཚོལ་ཞིབ་བྱེད་ཀྱང་བྱེད་སྲིད། ང་རང་ལ་ཆ་མཚོན་ན། ནང་བསམ་བློ་དང་འབྲེལ་བའི་ཚོགས་པ་གང་ཞིག་གི་ཁོངས་སུ་ཡང་གཏོགས་ན་མི་འདོད། རྣམ་པ་ལྷན་རྒྱས་ཚོས་དེ་ཤེས་པར་གྱིས་ཤིག དེ་ནས། དཔེར་ཆ་བཞག་ན། ང་རང་ཚོགས་པ་སྒྲིག་འཛུགས་གང་རུང་ཞིག་ལ་བརྟེན་ནས་ལོན་ཏྲོན་ལ་འབྱོར་བ་དེ་ནི། གཞན་དང་ཧ་ཅང་མི་མཚུངས་བའི་ཚོགས་པ་ཞིག་རེད། དེ་ནི་འཕྲུལ་ཆས་ཀྱི་རང་བཞིན་ཅན་ཞིག་དང་། དེ་ནི་གློག་འཕྲིན་དང་ཡིག་སྐྱེལ་བྱེད་པ་དང་འདྲ་མཚུངས་རེད། དེ་ནས། ང་རང་འཕྲུལ་འཁོར་དང་ཡང་ན་རླངས་འཁོར་ཅིག་ལ་བསྡད་དེ་འགྲུལ་བཞུད་བྱེད་པ་ཡིན་ན། དེ་ནི་ཕྱིའི་དངོས་པའི་འཕྲུལ་ཆོས་ཤིག་ཡིན་པས། ནང་བསམ་བློ་དང་འབྲེལ་བ་ཅི་ཡང་མེད། ཡང་བསྐྱར་ང་རང་གིས་ཚོགས་པ་སྒྲིག་འཛུགས་གང་རུང་ཞིག་གིས་ཀྱང་མི་ཡི་ནང་བསམ་བློ་ཡི་ཐད་ལ་ལམ་སྟོན་བྱེད་མི་ཐུབ་ཅེས་བརྗོད་ན་འདོད།
གལ་ཏེ། ཁྱོད་ཀྱིས་ཚོགས་པ་གང་ཞིག་རྩ་འཛུགས་བྱས་པ་དེ་ནི་ནང་བསམ་བློའི་ཐད་ལ་ལམ་སྟོན་བྱེད་པའི་ཆེད་དུ་ཡིན་ན། དེ་ནི་གཞན་བརྟེན་གྱི་འཁར་བ་ཞིག་དང་། ཉམས་རྒུད། འཆང་བ་ཅན་ཞིག་ཏུ་འགྱུར་འགྲོ་བ་མ་ཟད། ད་དུང་། དེ་ཡིས་ཁྱོད་རང་ཡར་རྒྱས་སུ་འགྲོ་བར་གེགག་བྱེད་ཡོང་ཞིང་། གཞན་ན་མེད་པའི་རང་ཉིད་ཀྱི་རང་གཤིས་སྐྱོང་བར་ཡང་གེགག་བྱེད་ཡོང་། རང་ཉིད་ཀྱི་ཐུན་མོང་མ་ཡིན་པའི་རང་གཤིས་དེ་ནི། རང་ངོས་ནས་རྟག་ཅིང་རྐྱེན་མེད་ཀྱི་བདེན་པ་དེ་གསར་རྟོགས་བྱེད་པའི་ཁྲོད་ན་གནས་པ་ཞིག་ཡིན། འདི་ནི་ང་རང་ཚོགས་པ་འདི་ཡི་མགོ་གཙོ་ཡིན་པའི་ཆ་ནས། རྒྱུ་མཚན་ཅི་ཕྱིར་ཚོགས་པ་འདི་འཐོར་དགོས་པའི་རྒྱུ་མཚན་གཞན་པ་དེ་ཡིན། ཐག་གཅོད་འདི་ནི་ང་རང་ལ་མི་གཞན་ཞིག་གིས་གོ་བསྐོན་བློ་འགུག་ཐེབས་ཏེ་ཐག་གཅོད་བྱས་པ་ཞིག་གཏན་ནས་མིན་ནོ།
དེ་ནི་གཟི་བརྗིད་ལྡན་པའི་ལས་ཀ་ཞིག་མ་རེད། རྒྱུ་མཚན་ནི་ང་རང་ལ་འཁོར་དང་རྗེས་འབྲངས་བ་ཡོད་ན་འདོད་ཀྱི་མེད་པས་ཡིན། ཡིན་ན་ཡང་། ང་རང་གིས་ནན་ནན་བཅགས་བཅགས་ཀྱིས་དེ་ལྟར་བྱེད་ངེས་ཡིན། ཁྱོད་རང་མི་གཞན་སུ་ཞིག་གི་རྗེས་སུ་འབྲངས་བ་ནས་བཟུང་། ཁྱོད་རང་བདེན་པ་ཡི་རྗེས་སུ་སྙེག་པ་དེ་མཚམས་ཆད་པ་རེད། ང་རང་གིས་ཁྱོད་ཀྱིས་ངས་བཤད་པའི་སྐད་ཆ་ལ་རྣ་བ་བླགས་ཏེ་ཉན་གྱི་ཡོད་མེད་ལ་དོ་སྣང་མི་བྱེད། གང་ལྟར། ང་རང་གིས་བློ་བརྟན་འགྱུར་མེད་ཀྱི་སྒོ་ནས་འཛམ་བུ་གླིང་འདི་ནས་ལས་ཀ་ཞིག་བསྒྲུབ་རྒྱུ་ཡིན། དེ་བཞིན་ང་རང་གིས་དོ་སྣང་བྱེད་བཞིན་ཡོད་པའི་གལ་འགངས་ཆེ་བའི་ལས་ཀ་ཉག་ཅིག་ཡོད་པ་དེ་ནི། མི་རྣམས་ལ་རང་དབང་འཐོབ་པར་བྱེད་པ་དེ་ཡིན། དེ་ཡང་། མི་རྣམས་གཟེབ་དྲ་དང་ཞེད་སྣང་ལས་ཐར་བའམ་རང་དབང་འཐོབ་པར་བྱེད་པ་དང་། ཆོས་ལུགས་དང་ཆོས་ཚོགས་གསར་པ་ཡང་མི་འཚོལ་བ། ལྟ་གྲུབ་དང་གཞུང་ལུགས་གསར་པ་ཡང་འཛུགས་བསྐྲུན་བྱེད་ན་མི་འདོད་པ་དེ་ཡིན།
དེ་ནས། ཁྱོད་ཀྱིས་ང་ལ་རང་བཞིན་གྱིས་དེ་ན་ཁྱོད་འཛམ་བུ་གླིང་གི་ས་ཆ་ག་བ་ག་སར་བསྐྱོད་དེ་མཚམས་ཚུགས་མེད་པར་གསུང་བཤད་གནང་དོན་ཅི་ཡིན་ནམ་ཞེས་དྲི་བ་འདྲི་ངེས་རེད། ང་རང་གིས་དེ་ལྟར་བྱེད་དགོས་པའི་རྒྱུ་མཚན་ནི་ངས་ཁྱོད་ལ་འདི་ལྟར་བརྗོད་ངེས་ཡིན་ཏེ། དེ་ནི་ང་རང་གིས་རང་ཉིད་ལ་འཁོར་དང་རྗེས་འབྲངས་ཤིག་བྱུང་ན་བསམ་པའི་རྒྱུ་མཚན་གྱིས་མིན་ལ། དེ་བཞིན་དམིགས་བསལ་གྱི་སྒྲིག་ཁྲིམས་ལྡན་པའི་དམིགས་བསལ་གྱི་ཚོགས་པ་ཞིག་རྩ་འཛུགས་བྱེད་ན་འདོད་པའི་རྒྱུ་མཚན་གྱིས་ཀྱང་མིན། (སྤྱིར་མི་རྣམས་ནི་རང་ཉིད་ཀྱི་མཐའ་འཁོར་གྱི་མི་རྣམས་ལས་རང་ཉིད་ནི་ཐུན་མོང་མ་ཡིན་པ་ཞིག་ཏུ་འགྱུར་བར་ཧ་ཅང་དགའ། ཁོ་ཚོའི་ཐུན་མོང་མ་ཡིན་པའི་ཆ་དེ་ནི་ཇི་འདྲའི་དགོད་བྲོ་བ་ཞིག་དང་ཆོ་མེད་དོན་མེད་ཞིག་དང་། ཅི་ཡང་མིན་པ་ཞིག་ཡིན་ན་ཡང་། ཁོ་ཚོ་དེ་ལྟར་བྱེད་རྒྱུ་ཧ་ཅང་དགའ། ང་རང་གིས་དེ་ལྟ་བུའི་ཆོ་མེད་དོན་མེད་ཞིག་གི་ཐད་ལ་མི་རྣམས་སེམས་ཤུགས་སྤར་བར་མི་བྱེད་དོ།) ང་རང་ལ་དགེ་ཕྲུག་སོགས་ཅི་ཡང་མེད། ནང་བསམ་བློའི་ཆ་ནས་ཀྱང་མེད་ལ། ཕྱི་འཇིག་རྟེན་པའི་ཆ་ནས་ཀྱང་མེད་དོ། རྒྱུ་ནོར་དང་བདེ་སྣང་ཅན་གྱི་འཚོ་བས་ང་ཡི་ཡིད་སེམས་འགུག་མི་ཐུབ། གལ་ཏེ། ང་ཡི་བདེ་སྣང་ཅན་གྱི་འཚོ་བ་ཞིག་ལ་ལོངས་སྤྱོད་བསམ་ཚེ། ང་རང་ཚོགས་པ་རུ་མི་བཅར་ལ། ཡང་ན། ཚ་རྨུགས་ཆེ་བའི་རྒྱལ་ཁབ་འདི་ནས་སྡོད་རྒྱུ་ཡང་མ་རེད། ངས་སྐད་ཆ་དྲང་མོར་བཤད་ཀྱི་ཡོད། རྒྱུ་མཚན་ནི། འདི་ལྟ་བུའི་ཚོགས་འདུ་ཡང་ནས་ཡང་དུ་འཚོག་ན་མི་འདོད།
གསར་འགོད་པ་ཞིག་གིས་ང་ལ་བཅར་འདྲི་བྱས་སོང་། ཁོས་བསམ་པར་ང་རང་གིས་ཚོགས་མི་སྟོང་ཕྲག་ཁ་ཤས་ཡོད་པའི་ཚོགས་པ་ཞིག་འདི་ལྟར་ཐོར་བ་ནི་གཟི་བརྗིད་དང་རླབས་ཆེན་གྱི་ལས་ཀ་ཞིག་རེད་འདོད་ཀྱི་འདུག ཁོ་ལ་མཚོན་ན། དེ་ལྟར་ཡིན་སྲིད། རྒྱུ་མཚན་ནི་ཁོས་འདི་ལྟར་བརྗོད་ཡོང་ཏེ། ཁྱོད་ཀྱི་མ་འོངས་པ་ན་ཅི་ཞིག་བྱེད་ཀྱི་ཡིན། འཚོ་བ་ཅི་ལྟར་སྐྱེལ་རྒྱུ་ཡིན། ཕྱིན་ཆད་ཁྱོད་ལ་རྗེས་འཇུག་པ་མེད་པས། ཁྱོད་ཀྱི་སྐད་ཆ་ལ་ཉན་མཁན་སུ་ཡང་མེད། ཅེས་བཤད་ཡོང་། ཡིན་ན་ཡང་། མི་ལྔ་དྲུག་ཙམ་ཞིག་གིས་ཉན་འདོད་ཡོད་པ་དང་། ཉན་དེ་འཚོ་འདོད་ཡོད་དེ། རྟག་བརྟན་ནམ་བདེན་པའི་གནས་དེར་བསྐྱོད་ཐུབ་ཚེ། ཡིད་སེམས་ཚིམས་སོང་བ་ཡིན།
གལ་ཏེ། ང་ལ་རྗེས་འཇུག་པ་སྟོང་ཕྲག་ལྷག་ཡོད་ན་ཡང་། སེམས་ན་གོ་རྟོགས་དང་སད་རྟོགས་ཀྱི་ཆ་དེ་མེད་པར། སེམས་ལ་ཕྱོགས་ལྷུང་གིས་ཁེངས་ཏེ། གསར་གཏོད་ཀྱི་རྣམ་པར་གཞར་ཡང་མི་འཇུག་པ་མ་ཟད། གསར་བྱུང་མཐའ་དག་ཁོ་ཚོའི་རང་ཉིད་ཀྱི་རྙིང་རུལ་དང་མཁྲེགས་རེངས་ཀྱི་རྣམ་པ་དེར་བསྟུན་ཅི་ཐུབ་དང་། སྦྱོར་ཅི་ཐུབ་བྱས་ཚེ། དེ་འདྲའི་སྟོང་ཕྲག་མང་པའི་རྗེས་འཇུག་གིས་ཅི་བྱ། གལ་ཏེ། ང་རང་གིས་བཤད་པ་རྣམས་རྣ་བར་མི་སྙན་པར་རྩུབ་ཤུགས་ཆེ་ཚེ། ཚང་མ་གོ་ནོར་མ་ཐེབས་རོགས། དེ་ནི་རང་ལ་བྱམས་དང་བརྩེ་བ་མེད་པའི་རྒྱུ་མཚན་ནི་མིན། གལ་ཏེ། ཁྱོད་ཚོ་བཤགས་བཅོས་སྨན་ཁང་ཞིག་ཏུ་བཤགས་བཅོས་བྱེད་དུ་སོང་བའི་དབང་དུ་བཏང་བ་ཡིན་ན། དེ་ཡིས་ཁྱོད་རང་ལ་སྡུག་བསྔལ་དང་ཟུག་གཟེར་བསློངས་ན་ཡང་། སྨན་པ་ལ་བྱམས་དང་བརྩེ་བ་མི་འདུག་ཅེས་སུ་ལབ་ཐུབ། གནས་ལུགས་དེ་དང་གཅིག་མཚུངས་ཀྱིས། གལ་ཏེ། ང་རང་གི་སྐད་ཆ་ལསྙན་པོ་མེད་ན། དེ་ནི་ང་རང་ལ་བྱམས་དང་བརྩེ་བ་མེད་པའི་རྒྱུ་མཚན་ཞིག་གཏན་ནས་མིན།
ང་རང་གིས་སྔོན་ལ་བཤད་པ་ལྟར། ང་རང་ལ་དམིགས་ཡུལ་གཅིག་ཁོ་ན་ཡོད་པ་དེ་ནི། མི་རྣམས་ལ་རང་དབང་འཐོབ་པར་བྱེད་རྒྱུ་དེ་ཡིན་ལ། མི་རྣམས་རང་དབང་གི་གནས་སུ་ཕྱོགས་སྟོན་བྱེད་པ་དེ་ཡིན། མི་རྣམས་ལ་རོགས་རམ་བྱས་ཏེ། ཁོ་ཚོ་ཚད་འཛིན་མཐའ་དག་ལས་ཐར་བར་བྱེད་པ་དང་། ཐིག་ཤིང་ཡོད་ཚད་གཏོར་བར་བྱེད་པ་དེ་ཡིན། དེ་ལྟར་བྱས་པས། མི་ཡི་ནང་སེམས་ལ་བདེ་བ་སླེབས་ཡོང་། དེ་ལྟར་བྱས་པས། ཚོད་འཛིན་དང་སྟངས་འཛིན་ཅི་ཡང་མེད་པར་རང་ཉིད་རང་གི་རྟོགས་པར་བྱེད་ཐུབ། རྒྱུ་མཚན་ནི། ང་རང་རང་དབང་དང་ལྡན་པ་ཡིན། ཚོད་འཛིན་དང་བྲལ་བ་ཡིན། ཆ་ཚང་བ་ཡིན་ལ་ཆ་ཤས་ཅན་ནི་མ་ཡིན་ཞིང་། ལྟོས་བཅོས་པ་ཞིག་ཀྱང་མིན་ནོ། གང་ལྟར། བདེན་པ་ནི་རྟག་ཅིང་བརྟན་པའོ། ངས་བསམ་པར་ཁོ་ཚོས་ང་ལ་རྒྱུས་ལོན་བྱས་ཏེ། རང་དབང་འཐོབ་ན་འདོད་ཀྱི་ཡོད་པ་ལས། ཁོ་ཚོ་ང་རང་གི་རྗེས་སུ་འབྲངས་བར་བྱེད་ན་མི་བསམ་ཞིང་། ཁོ་ཚོས་ང་ལས་གཟེབ་དྲ་ཞིག་བསྐྲུན་ཏེ། དེ་ཆོས་ལུགས་དང་ཆོས་ཚོགས་གང་རུང་ཞིག་ཏུ་འགྱུར་ན་མི་འདོད། འདོད་པ་དེ་ནི་ཁོ་ཚོ་ཞེད་སྣང་མཐའ་དག་ལས་ཐར་ན་སྙམ་པ་དེ་ཡིན། དེ་ཡང་། ཆོས་ལུགས་ཀྱི་ཞེད་སྣང་དང་། སྐྱབས་གནས་ཀྱི་ཞེད་སྣང་། ནང་བསམ་བློའི་སྟེང་གི་ཞེད་སྣང་། བརྩེ་བ་ཡི་ཞེད་སྣང་། འཆི་བ་ཡི་ཞེད་སྣང་། འཚོ་བ་ཡི་ཞེད་སྣང་བཅས་ཡིན། སྒྱུ་རྩལ་པ་ཞིག་ལ་ཆ་མཚོན་ན། ཁོས་ནི་རི་མོ་འབྲི་བཞིན་ཡོད། རྒྱུ་མཚན་རི་མོ་འབྲི་བའི་ཁྲོད་ན་ཁོང་ལ་དགའ་བ་དང་སྤྲོ་བ་ཞིག་ཡོད་པས་རེད། རྒྱུ་མཚན། དེ་ནི་ཁོའི་རང་ཉིད་ཀྱི་བསམ་བློའི་མཚོན་བྱེད་རེད། ཁོའི་རང་ཉིད་ཀྱི་གཟི་བརྗིད། ཁོིའི་རང་ཉིད་ཀྱི་བདེ་སྐྱིད་རེད། དེ་དེ་བཞིན། ང་རང་གིས་དེ་ལྟར་བྱེད་དོན་ཡང་། རྣམ་པ་གཞན་ཞིག་ཏུ་འགྱུར་བར་བསམ་པའི་རྒྱུ་མཚན་ནི་ཁྱོན་ནས་མིན་ནོ།
ཁྱོད་ཚོ་དབང་གྲགས་དང་དབང་གྲགས་ཀྱི་ཁོར་ཡུག་ལ་གོམས་ལོབས་སུ་སོང་ནས་འདུག ཁྱོད་ཚོས་བསམ་པར། དེ་ཡིས་ཁྱོ་རང་ནང་བསམ་བློ་ཡི་ཐད་ལ་ཁྲིད་སྟོན་བྱེད་པར་འདོད་ཀྱི་ཡོད། ཡང་ན། ཁྱོད་ཚོས་དེ་ལྟར་བསམ་བཞིན་ཡོད་ལ། དེ་ལྟར་རེ་བ་ཡང་བྱེད་ཀྱི་ཡོད། ད་དུང་། མི་གཞན་ཞིག་གི་ངོ་མཚར་ཞིང་ཁྱད་དུ་འཕགས་པའི་ནུས་པ་ཞིག་གིས་རང་ཉིད་བདེ་བ་དང་རང་དབང་གི་ཞིང་ཁམས་དེ་ལ་སྐྱེལ་ན་བསམ་བཞིན་ཡོད། དེ་བས། ཁྱོད་ཀྱིས་རང་ཉིད་ཀྱི་མི་ཚེ་ཡི་ལྟ་ཚུལ་དང་ལངས་ཕྱོགས་གང་ཚང་དབང་ཤུགས་དང་གྲགས་པ་ཁོ་ན་ལ་གཞི་བཅོལ་བྱས་ནས་འདུག ད་ནས་རྩིས་ཏེ། ལོ་ངོ་གསུམ་གྱི་རིང་ལ་ཁྱོད་ཚོས་ང་ཡི་སྐད་ཆ་ལ་ཉན་ནས་ཡོང་བ་རེད། ཡིན་ན་ཡང་། ཏོག་ཙམ་ཞིག་མ་གཏོགས་འགྱུར་བ་ཅི་ཡང་བྱུང་མི་འདུག ད་ནི་ང་རང་གིས་ཅི་ཞིག་བཤད་པ་ཐམས་ཅད་ལ་བརྟག་དཔྱད་གྱིས། དོགས་སློང་བྱོས། དེ་ལྟར་བྱས་ན། ཁྱོད་ཚོས་ཕལ་ཆེར་རྩ་བའི་སྒོ་ནས་ང་རང་གིས་ཅི་ཞིག་བཤད་ཀྱི་ཡོད་པ་དེ་རྟོགས་ངེས། གལ་ཏེ། ནང་སེམས་ལ་མཛུབ་སྟོན་བྱེད་ཆེད་དུ། ཁྱོད་ཀྱིས་དབང་གྲགས་གང་ཞིག་ལ་དོན་གཉེར་བྱས་པ་ཡིན་ན། ཁྱོད་ཀྱིས་རང་བཞིན་གྱིས་དབང་གྲགས་ཀྱི་མཐའ་ལ་ཚོགས་པའམ་སྒྲིག་འཛུགས་ཤིག་བསྐྲུན་ཡོང་། ཁྱོད་ཀྱིས་བསམ་པར། ཚོགས་པ་དེ་ཡིས་དབང་གྲགས་དེ་ལ་འགབ་སྲུང་བྱས་ཏེ། ནང་བསམ་བློའི་སྟེང་ལ་ཁྲིད་སྟོན་བྱེད་པར་སྙམ་བཞིན་ཡོད། ཡིན་ན་ཡང། ཁྱོད་རང་གཟེབ་དྲའི་ནང་ལ་ཚུད་ནས་ཡོད་པ་རེད།
སྐད་ཆ་དྲང་མོར་བཤད་ན། ཁྱོད་ཀྱིས་ཁོང་ཁྲོ་དང་གདུག་རྩུབ་ཀྱི་རྣམ་པ་གང་ཡང་མེད་པ་མ་ཟད། ང་རང་ཉིད་ཀྱི་དམིགས་འདུན་གང་ཞིག་ལ་དུངས་ཞེན་ཡང་ཅི་ཡང་མེད་པའི་སྒོ་ནས། ང་རང་གིས་དེ་ལྟར་སྒྲུབ་བཞིན་ཡོད་པ་དེ་སེམས་ལ་འཇོག་རོགས་གྱིས་ཞུ་བ་ཡིན། རྒྱུ་མཚན་ནི་ཁྱོད་ཀྱིས་ང་རང་གིས་ཅི་ཞིག་བཤད་པ་དག་ལ་གོ་བ་ཞིག་རག་ན་བསམ་བཞིན་ཡོད། དེ་ནི་ཁྱོད་རང་འདིར་ཡོང་བའི་དགོས་པ་རྒྱུ་མཚན་དེ་ཡང་རེད། གལ་ཏེ། ང་རང་གིས་ངའི་ལངས་ཕྱོགས་འདི་གསལ་བཤད་ཐག་ཆོད་པོ་ཞིག་དང་གསལ་བོ་ཞིག་མ་རྒྱབ་ཚེ། དུས་ཚོད་འཕྲོ་བརླག་ཡིན་རྒྱུ་རེད།
ལོ་ངོ་བཅོ་བརྒྱད་ཀྱི་རིང་ལ་ཁྱོད་ཚོས་ཚོགས་པ་འདི་ཡི་ཆེད་དང་། ཡོང་འགྱུར་འཛམ་བུ་གླིང་གི་སློབ་དཔོན་དེ་ཡི་ཕྱིར་དུ། གྲ་སྒྲིག་དང་སྟ་གོན་གང་མང་བྱས་ནས་ཡོང་། ལོ་ངོ་བཅོ་བརྒྱད་ཀྱི་རིང་ལ་ཁྱོད་ཚོས་ཚོགས་པ་འདི་རྩ་འཛུགས་བྱས་ཏེ། མི་ཞིག་བཙལ་ནས། ཁོས་ཁྱོད་ཚོའི་སེམས་ལ་བདེ་བ་གསར་བ་ཞིག་སྦྱིན་པ་དང་། ཁྱོད་ཀྱི་མི་ཚེ་ལ་འགྱུར་བ་གཏོང་བ། ཁྱོད་ལ་གོ་རྟོགས་གསར་བ་ཞིག་སྟོབ་པ། དེ་ནས། ཁྱོད་ཚོའི་འཚོ་བ་ཡང་ཡར་རྒྱས་སུ་སོང་ཏེ། གནས་བབ་གསར་བ་ཞིག་སྩོལ་བ། སྙིང་སྟོབས་དང་རང་དབང་ཡང་སྦྱིན་པར་རེ་བ་བྱས། ཡིན་ན་ཡང་། ད་ལྟ་ཅི་ཞིག་བྱུང་ཡོད་མེད་ལ་གཅིག་ལྟོས་དང་། རྒྱུ་མཚན་རྣལ་མ་དང་ལྡན་པའི་སྒོ་ནས་དད་འདུན་གང་ཞིག་གིས་ཁྱོད་རང་གཞན་དང་མི་འདྲ་བ་ཞིག་བཟོ་བཞིན་ཡོད་མེད་ལ་བསམ་གཞིགས་དང་རྒྱུས་ལོན། འཚོལ་ཞིབ་བྱོས། མ་འདྲ་བ་བཟོས་ཡོད་པ་དེ་ཡང་། ཚོགས་པ་གང་ནས་ཡིན་པ་ལྟ་བུའི་བྲང་ལ་འདོགས་རྒྱུའི་མཚོན་རྟགས་དེ་འདྲའི་ཕྱི་ཚུལ་ཙམ་གྱི་མི་འདྲ་བ་དེ་ཡང་མིན་ནོ། དེ་ལྟ་བུའི་མི་འདྲ་བ་ནི་ཇི་འདྲའི་ཙག་ཙིག་ཅིག་དང་། ཇི་འདྲའི་མདོ་རྩ་བྲལ་བ་ཞིག་རེད་ཨང་།
དེ་འདྲའི་དད་འདུན་གྱིས་ཇི་ལྟར་མི་ཚེའི་ནང་གི་དོ་གལ་མི་ཆེ་བའི་བྱ་དངོས་རྣམས་ཕྱག་མས་ཕྱག་ཕྱག་ལྟར་མེད་པར་བཟོ་ཐུབ་བམ། འདི་ནི་ཐག་གཅོད་ཀྱི་ཚད་གཞི་ཁོ་ན་སྟེ། ཁྱོད་ཚོ་ཕྱོགས་གང་གི་ཐད་ནས་སྔར་ལས་རང་དབང་དང་གཟི་བརྗིད་ལྡན་པར་གྱུར་འདུག་གམ། ཆོ་མེད་མདོ་མེད་དང་དོ་གལ་བྲལ་བའི་དོན་དག་གཞི་ལ་བཞག་སྟེ། རྩ་འཛུགས་བྱས་པའི་ཚོགས་པ་ལ་སྔར་ལས་ཞེད་སྣང་གི་བློ་ཞིག་མེད་དམ། དེ་བཞིན། སྐར་ཆེན་ཚོགས་པའི་ཚོགས་མི་རྣམས་ཀྱང་ཕྱོགས་གང་གང་གི་ཐད་ནས་ཐུན་མོང་མ་ཡིན་པ་ཞིག་ཏུ་གྱུར་འདུག་གམ། ང་རང་གིས་བཤད་ཟིན་པ་ལྟར། ཁྱོད་ཚོས་ལོ་བཅོ་བརྒྱད་ཀྱི་རིང་ལ་ང་རང་གི་ཆེད་དུ་གྲ་སྒྲིག་དང་སྟ་གོན་མང་པོ་བྱས་ཡོད་པ་རེད། ང་རང་གིས་ཁྱོད་ཚོས་ང་ནི་འཛམ་བུ་གླིང་གི་སློབ་དཔོན་ཡིན་མིན་དེར་ཡིད་ཆེས་ཡོད་མེད་ལ་དོ་སྣང་མི་བྱེད། དེ་ནི་གལ་ཆེན་པོ་ཞིག་མ་རེད། ཁྱོད་རང་ཚོ་སྐར་ཆེན་ཚོགས་པ་འདིར་ཞུགས་པ་ནས་བཟུང་། ཀིར་ཤུ་ན་མུར་ཏེ་ནི་འཛམ་བུ་གླིང་གི་སློབ་དཔོན་ཡིན་པའི་ཐད་ལ། ཆ་ཤས་དང་ཧྲིལ་བོའི་སྒོ་ནས། གདུང་སེམས་མཉམ་བསྐྱེད་དང་ཁོས་ལེན་ངོས་ལེན། ད་དུང་ནུས་ཤུགས་ཀྱང་མང་པོ་བཏོན་ཡོད། ཧྲིལ་བོ་ཅན་ལ་མཚོན་ན། ཁོ་ཚོ་ནི་འཚོལ་ཞིབ་བྱེད་མཁན་དངོས་ནས་དེ་ཡིན་པ་དང་། ཆ་ཤས་ཅན་རྣམས་ལ་ཆ་མཚོན་ན། ཁོ་ཚོའི་རང་ཉིད་ཀྱི་ཆ་མ་ཚང་བའི་བདེན་པ་དེ་ལ་འདོད་བློ་ཚིམ་པའི་ཆེད་དུ་རེད།
ཁྱོད་ཚོས་ལོ་ངོ་བཅོ་བརྒྱད་ཀྱི་རིང་ལ་ཚོགས་པ་འདི་ཡི་ཆེད་དུ་གྲ་སྒྲིག་དང་སྟ་གོན་མང་པོ་བྱས་ནས་སླེབས་ཡོང་བ་རེད། དེ་ནས། ཁྱོད་ཚོས་བསམ་བློ་ཞིག་ཐོངས་དང་། གོ་རིམ་དེ་དག་གི་ཁྲོད་ནས། ལས་ཀ་དེ་ལྟར་བྱས་པའི་ངང་ནས། ཁྱོད་ཀྱི་གོ་རྟོགས་དང་བསམ་བློ་ལ་དཀའ་ངལ་མང་པོ་ཞིག་བྱུང་ཡོང་བ་དང་། དེ་བཞིན་རྙོག་ཟིང་དང་ཆོ་མེད་མདོ་མེད་ཀྱི་དོན་དག་ཙག་ཙིག་མང་པོ་ཞིག་ཀྱང་སླེབས་ཡོང་ཡོད། ཁྱོད་ཀྱི་ཕྱོགས་ལྷུང་གི་བསམ་བློ་དང་། ཞེད་སྣང་། དབང་ཆ། དགོན་པ་གསར་རྙིང་བཅས་འདི་དག་ཐམས་ཅད་ནི་ཁྱོད་ཀྱི་ཤེས་རྟོགས་ཀྱི་བསམ་བློ་དེ་ཡི་བཀག་རྡོ་ལྟ་བུ་ཡིན་པ་ང་རང་གིས་བཤད་ཡོད། དེ་ལས་ལྷག་གི་ང་རང་གིས་གསལ་བོ་གསལ་རྐྱང་ཞིག་བཟོ་ཐུབ་ཀྱི་མི་འདུག དེ་བཞིན། ཁྱོད་ཀྱིས་མགོ་ལྕོག་ལྡེམ་ལྡེམ་གྱི་སྒོ་ནས་ང་ལ་མོས་མཐུན་དང་རྒྱབ་སྐྱོར་དགོས་པའི་འདོད་པ་ཡང་མེད་ལ། ཁྱོད་རང་ང་ཡི་རྗེས་སུ་འབྲངས་དགོས་པའི་རེ་བ་ཡང་མེད། གང་ལྟར། ང་རང་གིས་ཁྱོད་ཀྱིས་ངས་ཅི་ཞིག་བཤད་ཀྱི་ཡོད་མེད་དེ་ལ་གོ་བ་ཞིག་རག་ན་འདོད་པ་དེ་ཡིན།
གོ་བ་དེ་ལྟར་ངེས་རྒྱུ་དེ་ཡང་ཧ་ཅང་གི་དགོས་ངེས་ཤིག་ཡིན། རྒྱུ་མཚན་ནི་ཁྱོད་ཀྱི་དད་འདུན་གང་ཞིག་གིས་ཁྱོད་ཀྱི་སེམས་རྒྱུད་ལ་འགྱུར་བ་གང་ཡང་བཏང་མེད། དེ་ཡང་། གཙོ་བོ་ཁྱོད་ཀྱིས་དོན་དག་རྣམས་ཇི་ལྟར་ཡིན་པའི་དངོས་ཡོད་དེ་ངོས་ལེན་དང་། དེ་ལ་གདོང་གཏོད་ཐུབ་ཀྱི་མེད་པས་ཡིན། དེ་ནས། ཁྱོད་ཀྱིས་རང་ཉིད་ལ་སྔར་ཡོད་ཀྱི་ལྷའམ་དཀོན་ཅོག་རྙིང་པ་དེ་ལས། ལྷའམ་དཀོན་ཅོག་གསར་པ་ཞིག་དགོས་ན་འདོད་པ་དང་། དེ་བཞིན། ཆོས་ལུགས་དང་རྣམ་པ་ཡང་སྔར་ཡོད་ཀྱི་རྙིང་པ་གང་ཞིག་ལས། གསར་པ་ཞིག་ཡོད་ན་བསམ་བཞིན་ཡོད། མདོར་ན། དེ་དག་ཚང་མ་རིན་ཐང་དང་དོན་སྙིང་གིས་སྟོང་བ་རྐྱང་རྐྱང་ཡིན་པ་མ་ཟད། དེ་དག་ནི་ཚད་བཀག་དང་གཞན་རྟེན་གྱི་ལས་འབའ་ཞིག་གོ གང་ལྟར། ཁྱོད་ཚོའི་ནང་བསམ་བློའི་ཐད་ལ། རྟོག་པའམ་བག་ཆགས་རྙིང་བ་ཞིག་གི་ཚབ་ལ་རྟོག་པའམ་བག་ཆགས་གསར་པ་ཞིག་འདྲེན་པ་དང་། དེ་བཞིན། དད་པ་ཡང་རྙིང་པ་ཞིག་ཚབ་ལ་དད་པ་གསར་པ་ཞིག་དང་ལེན་དང་དེ་ལ་རེ་སྨོན་ཞུ་བཞིན་འདུག
ཁྱོད་ཚོ་ཚང་མས་རང་ཉིད་ཀྱི་ནང་སེམས་ཀྱི་འཇིག་རྟེན་དེ་གཞན་ཞིག་ལ་རྟེན་ནས་འདུག རང་ཉིད་ཀྱི་བདེ་སྐྱིད་ཀྱང་གཞན་ཞིག་ལ་བརྟེན་ནས་འདུག རང་ཉིད་ཀྱི་ནང་སེམས་ཀྱི་སད་རྟོགས་དེ་ཡང་གཞན་ཞིག་ལ་བརྟེན་ནས་འདུག དེ་ནས། ཁྱོད་ཀྱིས་ལོ་ངོ་བཅོ་བརྒྱད་ཀྱི་རིང་ལ་ང་ཡི་ཆེད་དུ་གྲ་སྒྲིག་སྣ་ཚོགས་ཤིག་བྱས་ཡོད་ཀྱང་། ང་རང་གིས་ཁྱོད་ཚོ་ལ་དེ་དག་ནི་དགོས་ངེས་ཅན་ཞིག་མ་ཡིན་པ་དང་། དེ་དག་ལོགས་སུ་དོར་ཏེ། རང་བློ་ཡི་སད་རྟོགས་དང་། དྲི་མས་མ་བསྒོས་པ། གཟི་ཤུགས་ལྡན་པ། རང་རྒྱུད་གཙང་ཞིང་དྲང་བོར་གནས་པའི་ཆེད་དུ། རྟག་པར་རང་སེམས་ལ་ལྟ་རྟོག་བྱོས་ཞེས་བཤད་དུས། ཁྱོད་ཚོ་སུ་གཅིག་གིས་ཀྱང་དེ་ལྟར་སྒྲུབ་འདོད་བྱེད་ཀྱི་མེད། གལ་ཏེ་ཡོད་པའི་དབང་དུ་བཏང་ན་ཡང་། ཧ་ཅང་ཧ་ཅང་གི་རེ་ཟུང་ཞིག་མ་གཏོགས་མི་འདུག་ཨང་། དེར་བརྟེན། ཚོགས་པའམ་སྒྲིག་འཛུགས་ཤིག་ཡོད་དགོས་པའི་རྒྱུ་མཚན་ཅི་ཞིག་ཡིན་ནམ།
ནོར་འཁྲུལ་དང་ཚུལ་འཆོས་ཅན་གྱི་མི་རྣམས་ནི་རྒྱུ་མཚན་ཅི་ཕྱིར་བདེན་པའི་སྦྲུལ་གཟུགས་ཀྱི་ང་རང་གི་རྗེས་སུ་འབྲངས་བཞིན་ཡོད་དམ། ང་རང་གིས་བྱམས་བརྩེ་དང་བྲལ་ཞིང་རྩིང་ལ་རྩུབ་པའི་སྐད་ཆ་ཞིག་བཤད་ཀྱི་མེད་པ་དེ་ཡང་ཤེས་པར་གྱིས་ཤིག ཡིན་ན་ཡང་། ཁྱོད་ཀྱིས་ཆོས་དངོས་རྣམས་ཇི་ལྟར་ཡིན་པའི་དངོས་ཡོད་རང་བཞིན་དེ་ངོས་ལེན་དང་། དེ་ལ་གདོང་གཏོད་དུས། ང་ཚོ་གཞི་ནས་གནས་རིམ་ཞིག་ཏུ་བསླེབས་ཚར་ཡོད། ང་རང་གིས་ན་ནིང་བཤད་པ་ལྟར། ང་རང་ནི་གཞན་གང་ཞིག་ལ་ཡང་མཐུན་སྒྲིག་བྱེད་ན་མི་སྙམ། སྐབས་དེར། མི་རེ་ཟུང་ཞིག་གིས་མ་གཏོགས་ངའི་སྐད་ཆ་ལ་ཉན་མ་སོང་། གང་ལྟར་ཀྱང་། ད་ལོ་ང་རང་གིས་དོན་དག་དེ་གསལ་བོ་གསལ་རྐྱང་ཞིག་བཟོས་པ་ཡིན། དེ་ནས། ང་རང་གི་ཆེད་དུ་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་སྣ་ཚོགས་བྱེད་མཁན་གྱི་འཛམ་བུ་གླིང་དང་ཚོགས་པ་འདིའི་མི་ག་ཚོད་ཅིག་ཡོད་མེད་དེ་བགྲང་གི་མི་ལང་ན་ཡང་། ད་ལྟ་ཁོ་ཚོས་ཡོངས་སུ་རྫོགས་པ་དང་ཆ་རྐྱེན་ཅི་ཡང་མེད་པའི་སྒོ་ནས། ང་ཡི་ཅི་ཞིག་བཤད་པ་དེ་ལ་ཉན་འདོད་བྱེད་ཀྱི་མི་འདུག
ང་རང་གིས་སྔོན་ལ་བཤད་མྱོང་བ་ལྟར། ང་རང་གི་དམིགས་ཡུལ་ནི་མི་རྣམས་ཆ་རྐྱེན་ཅི་ཡང་མེད་པར་རང་དབང་འཐོབ་པར་བྱེད་པ་དེ་ཡིན། རང་ཉིད་ལ་དྲི་མས་མ་བསྒོས་པ་དེ་ནི་སེམས་ཀྱི་དེ་ཁོ་ན་ཉིད་དེ་ཡིན། དེ་ནི་ནམ་ཡང་འགྱུར་བ་མེད་པའི་རྟག་ཅིང་བརྟན་པ་ཞིག་ཡིན་པ་མ་ཟད། བརྩེ་ཞེན་དང་རིགས་ཤེས་བར་གྱི་མཐུན་གནས་ཞིག་ཀྱང་ཡིན། དེ་ནི་ད་གཟོད་ཚུགས་ཐུབ་དང་རྐྱེན་མེད་ཀྱི་བདེན་པ་དེ་ཡང་ཡིན། བདེན་པ་དེ་ནི་ཚེ་སྲོག་གི་རང་བཞིན་དེ་ཡིན། དེ་ཡིན་པ་སོང་ཙང་། ང་རང་གིས་མི་རྣམས་རང་དབང་འཐོབ་པར་བྱེད་ན་འདོད། དེ་ཡང་། དྭངས་ཤིང་གསལ་བའི་ནམ་མཁའ་ཡི་བྱ་ཞིག་དང་འདྲ་བར་བདེ་ཞིང་སྐྱིད་ན་སྙམ་པ་མ་ཟད། དེ་ལྟ་བུའི་རང་དབང་གི་ཁྲོད་ནས་ཚོད་འཛིན་དང་བཀག་སྡོམ་ཅི་ཡང་མེད་པར་རང་སྐྱ་འཕར་བའི་སྒོ་ནས་བདེ་ཞིང་སྐྱིད་ན་ཡང་འདོད།
ང་རང་གི་ཆེད་དུ་ཁྱོད་ཚོས་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་སྣ་ཚོགས་བྱས་ནས་ཡོང་བ་རེད། ད་ནི་ཁྱོད་ཚོ་དོན་དག་དེ་དག་ལས་ཐར་བར་བྱེད་དགོས་པ་མ་ཟད། རང་ཉིད་ཀྱི་གནད་དོན་དང་སྡོམ་གཅུན་ལས་ཀྱང་ཐར་བར་བྱེད་དགོས། རྒྱུ་མཚན་མ་ཁ་བོ་འདིའི་ཆེད་དུ་ནང་སེམས་ཀྱི་དད་འདུན་ཞིག་ལ་གཞི་བཅོལ་བྱས་ཏེ། ཚོགས་པ་སྒྲིག་འཛུགས་ཤིག་འཛུགས་བསྐྲུན་བྱེད་མི་རུང་དེ་ཡིན། ཆོ་མེད་དོན་མེད་ཀྱི་དོན་དག་ཙག་ཙིག་རྣམས་ལོགས་སུ་བསྐྱུར་མཁན་དང་། དཀའ་སྤྱད་འབད་རྩོལ་བྱེད་མཁན། བསམ་བློར་གོ་རྟོགས་ལྡན་མཁན་གྱི་འཛམ་བུ་གླིང་གི་མི་ལྔའམ་བཅུ་སྐོར་ཞིག་ལ་ཚོགས་པ་སྒྲིག་འཛུགས་ཤིག་དགོས་དོན་ཡོད་དམ། དེ་ནས། དབུལ་ཕོངས་ཉམས་ཐག་གི་མི་རྣམས་ལ་ཆ་བཞག་པ་ཡིན་ན། ཚོགས་པ་སྒྲིག་འཛུགས་ཤིག་གིས་ཁོ་ཚོར་བདེན་པ་འཚོལ་བར་རོགས་ཕན་གང་ཡང་བྱེད་མི་ཐུབ། རྒྱུ་མཚན། བདེན་པ་ནི་མི་རེ་རེ་ཡི་ནང་སེམས་ན་ཡོད་པ་ཞིག་ཡིན། དེ་ནི་ཐག་རིང་པོ་ན་ཡང་མེད་ལ། ཐག་ཉེ་བོ་ན་ཡང་མེད། དེ་ནི་ནམ་ཡང་རྟག་ཅིང་བརྟན་པོར་དེ་ན་གནས་པ་ཞིག་ཡིན།
ཚོགས་པ་སྒྲིག་འཛུགས་ཤིག་གིས་ཁྱོད་རང་ལ་རང་དབང་འཐོབ་པར་བྱེད་མི་ཐུབ། ཕྱི་ཡི་མི་གཞན་སུ་ཞིག་གིས་ཀྱང་ཁྱོད་རང་ལ་རང་དབང་འཐོབ་པར་བྱེད་མི་ཐུབ། ཚོགས་པ་ཅན་གྱི་ཕྱག་མཆོད་པ་བྱེད་པ་དང་། དོན་དག་ཅིག་གི་ཆེད་དུ་རང་སྲོག་བློས་བཏང་བྱས་པས་ཀྱང་ཁྱོད་ལ་རང་དབང་འཐོབ་པར་བྱེད་མི་ཐུབ། དེ་བཞིན་དུ་ཁྱོད་རང་ཚོགས་པ་ཞིག་གི་ནང་དུ་འཛུལ་ཞུགས་བྱེད་པ་དང་། དེ་ནས་ལས་ཀ་ཞིག་ལ་ཤི་འཐེན་རོ་འཐེན་བྱས་པས་ཀྱང་། ཁྱོད་ལ་རང་དབང་འཐོབ་མི་སྲིད། ཁྱོད་ཀྱིས་གློག་ཀླད་བེད་སྤྱོད་བྱས་ཏེ། ཡི་གེ་འབྲི་སྲིད་མོད། ཡིན་ན་ཡང་། དེ་ཁྱོད་ཀྱི་དུར་ཤིང་གི་སྟེང་དུ་ཕེབས་ཏེ་ཕྱག་མཆོད་བྱེད་མི་ཐུབ། ཡིན་ན་ཡང་། ཚོགས་པའམ་སྒྲིག་འཛུགས་ནི་ཁྱོད་ཀྱིས་རྩ་ཆེན་གལ་ཆེན་ཞིག་ལ་བརྩིས་དུས། དེ་དག་ནི་ཁྱོད་ཀྱིས་ཅི་ཞིག་སྒྲུབ་བཞིན་ཡོད་པ་དེ་དག་རེད། ཚོགས་པ་འདི་ན་ཚོགས་མི་ག་ཚོད་ཡོད་དམ་ཞེས་པ་འདི་ནི་གསར་འགོད་པ་རྣམས་ཀྱིས་ང་ལ་འདྲི་བའི་དྲི་བ་ཐོག་མ་དེ་རེད། དེ་མ་ཟད། ཁོ་ཚོས་ཁྱོད་ལ་རྗེས་འབྲངས་པ་ག་ཚོད་ཅིག་ཡོད། ཁ་གྲངས་དེ་ཡིས་ང་ཚོས་ཁྱོད་ཀྱིས་སྐད་ཆ་རྣམས་བདེན་མིན་དེ་ཐག་གཅོད་བྱེད་ཐུབ། ཅེས་བཤད་ཡོང་། ང་རང་གིས་ཚོགས་པ་འདི་ན་ཚོགས་མི་ག་ཚོད་ཅིག་ཡོད་མེད་དེ་ཧ་གོ་མ་སོང་། ངས་དེ་སྐོར་ལ་དོ་སྣང་བྱེད་ཀྱི་མེད། ང་རང་གིས་བཤད་མྱོང་བ་ལྟར། མི་རྣམས་རང་དབང་འཐོབ་ན་འགྲིག་ཅིང་འཐུས་སོ།
ད་ལྟ་ཡིན་ན་ཡང་། ཁྱོད་ཚོས་འདི་ལྟར་བསམ་བཞིན་ཡོད། བདེ་སྐྱིད་ཀྱི་མཁར་རྫོང་གི་ལྡེ་མིག་ནི་མི་རེ་ཟུང་ཞིག་གི་ལག་ན་ཡོད་པར་འདོད་བཞིན་ཡོད། ཡིན་ན་ཡང་། དེ་ནི་མི་གཞན་སུ་ཞིག་གི་ལག་ན་ཡང་མེད་ཅིང་། མི་སུ་ལ་ཡང་ལྡེ་མིག་དེ་འཛིན་པའི་དབང་ཆ་མེད། དོན་གྱི་ལྡེ་མིག་དེ་ནི་ཁྱོད་རང་ཉིད་ལས་གཞན་སུ་ཡང་མིན་ནོ། དེ་བས། ཁྱོད་རང་ཉིད་ཀྱི་ཡར་རྒྱས་དང་རྣམ་པར་དག་པ། དྲི་མས་མ་གོས་པའི་ཆ་ཁོ་ན་དེ་ནི། རྟག་བརྟན་གྱི་མཁར་རྫོང་དེའོ། དེར་བརྟེན། ཁྱོད་ཀྱིས་སྣ་ཁ་འདྲ་མིན་གྱི་སྒྲོམ་གཞི་སྣ་ཚོགས་བཟོ་བ་དང་། ཕྱིའི་དངོས་པའི་རོགས་རམ་ཁོ་ན་འཚོལ་བ། དེ་བཞིན་རང་ཉིད་ཀྱི་ཕྱི་ཡི་སྤྲོ་སྣང་དང་ནང་གི་བདེ་བ། དེ་ནས། རང་ཉིད་ཀྱི་སྟོབས་ཤུགས་ལ་སོགས་མི་གཞན་ལ་བརྟེན་པར་བྱེད་པ་དེ་ནི་ཅི་འདྲ་ཆོ་མེད་མདོ་མེད་ཅིག་ཡིན་པ་དེ་ཤེས་ཡོང་། དོན་གྱི་དེ་དག་ནི་རང་ཉིད་ཀྱིས་རང་སེམས་ནས་འཚོལ་ཐུབ་པ་ཞིག་རེད།
ཁྱོད་ཚོ་ནི་རང་ཉིད་ཀྱི་ཡར་རྒྱས་ཀྱི་རྣམ་པ་དང་སེམས་ཁམས་ཀྱི་གནས་བབ་སོགས་ཇི་ལྟར་ཡིན་པ་དེ། མི་གཞན་ཞིག་ཡོང་ནས་ཁྱོད་ཚོ་ལ་འགྲེལ་བརྗོད་བྱེད་པར་གོམས་ལོབས་སུ་སོང་ནས་འདུག དེ་ནི་ཇི་འདྲའི་ཐབས་རྡུགས་ཤིག་རེད་ཨང་། རང་སེམས་མཛེས་དང་མི་མཛེས་དེ་སུ་ཡིས་ཤེས་ཞེ་ན། ཁྱོད་རང་ཉིད་ཀྱིས་ད་གཟོད་ཤེས་ཐུབ། ཁྱོད་རང་རྣམ་པར་དག་པ་ཞིག་ཡིན་མིན་དེ་སུ་ཡིས་ཤེས་ཞེ་ན། ཁྱོད་རང་ཉིད་ཀྱིས་ད་གཟོད་ཤེས་ཐུབ་བོ། ཡིན་ན་ཡང་། ཁྱོད་ཚོས་དོན་བྱ་འདི་དག་གི་ཐད་ལ་གཟབ་ནན་དང་དང་དོད་བྱེད་ཀྱི་མི་འདུག ཡིན་ན་ཡང་། མི་རེ་ཟུང་ཞིག་གིས་དངོས་ནས་མགོ་མེད་མཇུག་མེད་ཀྱི་རྟག་བརྟན་ཀྱི་ཆ་དེ་ཤེས་འདོད་བྱེད་ཀྱི་འདུག མི་དེ་ཚོ་ལ་མཚོན་ན། ཁོ་ཚོ་ལ་མཉམ་བསྐྱོད་བྱེད་པའི་ངར་སེམས་དང་སྟོབས་ཤུགས་ཡོད་པ་མ་ཟད། ཁོ་ཚོས་ཅུང་ཙག་དང་ཚུལ་འཆོས། ནག་ནོག་གི་དོན་དག་མཐའ་དག་གདོང་ལེན་དང་ཉེན་སེལ་བྱེད་ཐུབ་ཀྱི་རེད། དེ་ནས། ཁོ་ཚོ་མཉམ་རུབ་བྱས་པ་ཡིན་ན། ཁོ་ཚོ་ནི་སྟོབས་དང་ཤུགས་ཀྱིས་ཁེངས་པའི་མེ་ལྕེ་ཞིག་ཏུ་གྱུར་འགྲོ རྒྱུ་མཚན་ནི་ཁོ་ཚོའི་སེམས་ན་གོ་རྟོགས་དང་སད་རྟོགས་ལྡན་པས་ཡིན། དོན་གྱི་ང་ཚོས་འདི་ལྟ་བུའི་མི་ནི་གསོ་སྐྱོང་བྱེད་དགོས་ཀྱི་འདུག དེ་ནི་ང་རང་གི་དམིགས་ཡུལ་ཡང་ཡིན།
སེམས་ན་གོ་རྟོགས་ལྡན་ཚེ། ད་གཟོད་གཞི་ནས་ང་ཚོ་ལ་ངེས་པ་དོན་གྱི་མཛའ་འབྲེལ་ཡོད་ཀྱི་རེད། དེ་ལྟ་བུའི་མཛའ་འབྲེལ་དེ་ཡོད་ན། ཕན་ཚུན་གྱི་བར་ལ་དངོས་ནས་དྲང་ནས་མཉམ་ལས་ཞེས་པ་དེ་ཡོང་རྒྱུ་རེད། དེ་ཡང་། དེ་ནི་དབང་གྲགས་དང་སྐྱབས་གནས། དོན་དག་ཅིག་གི་ཆེད་དུ་རང་སྲོག་བློས་བཏང་བྱས་པ་ལ་སོགས་རྒྱུ་མཚན་དུ་བྱས་ཏེ་ཡོང་བ་ཞིག་ནི་མིན་ནོ། དེ་ནི་ཁྱོད་ཀྱི་སེམས་ལ་གོ་རྟོགས་དེ་ལྡན་ཚེ། རྟག་བརྟན་འགྱུར་མེད་ཀྱི་ཆ་དེ་ནས་འཚོ་ཐུབ་པའི་ནུས་དེ་ལྡན་ནོ། དེ་ནི་སྤྲོ་སྣང་ཡོད་དོ་ཅོག་དང་། བློས་བཏང་ཡོད་ཚད་ལས་ཀྱང་ཁྱད་དུ་འཕགས་ཀྱང་རླབས་པོ་ཆེ་ཞིག་རེད།
གོང་གི་བཤད་པ་ཐམས་ཅད་པོ་སྐར་ཆེན་ཚོགས་པ་འདི་འཐོར་དགོས་པའི་གནས་ལུགས་རྒྱུ་མཚན་དེ་ཡིན། དེ་ཡི་ཆེད་དུ་ང་རང་གིས་ལོ་གཉིས་ཀྱི་རིང་ལ་བསམ་བློ་བཞི་གསུམ་བཅུ་གཉིས་བཏང་ཏེ། གཞི་ནས་ཐག་གཅོད་འདི་བྱས་པ་ཞིག་ཡིན་པ་མ་གཏོགས། དེ་ནི་གློ་བུར་ཐོལ་རྒྱག་ཏུ་ཐག་གཅོད་བྱས་པ་ཞིག་གཏན་ནས་མིན་ལ། དེ་བཞིན་མི་གཞན་སུ་ཞིག་གིས་ཁ་བརྡ་སློབ་གསོ་དང་གོ་སྐོན་བློ་འགུགས་ཐེབས་ཏེ་ཐག་གཅོད་བྱས་པ་ཞིག་ཀྱང་རྩ་བ་ཉིད་ནས་མིན། ཏག་ཏག་ང་རང་ཚོགས་པ་འདི་ཡི་མགོ་གཙོ་ཡིན་པའི་ཆ་ནས། ལོ་ངོ་གཉིས་ཀྱི་རིང་ལ་རྟག་པར་དོན་དག་འདིའི་ཐད་ལ་ཞིབ་ཚགས་པོ་དང་ཕུགས་རྒྱང་རིང་བའི་སྒོ་ནས་བསམ་བློ་བཏང་བ་ཞིག་ཡིན། དེ་ཡིན་པ་སོང་ཙང་། ད་ནི་ང་རང་གིས་སྐར་ཆེན་ཚོགས་པ་འདི་འཐོར་དགོས་པའི་ཐག་གཅོད་བྱས་པ་ཡིན། ཡིན་ན་ཡང་། ཁྱོད་ཚོས་སྒྲིག་འཛུགས་གཞན་པ་ཞིག་གསར་འཛུགས་བྱེད་པ་དང་། མི་གཞན་སུ་ལ་ཡང་སྐྱབས་འཇུག་རེ་སྨོན་བྱེད་ན་ཆོག ང་རང་གིས་དེ་ཡི་སྐོར་ལ་བྱུས་གཏོགས་མི་བྱེད་ཅིང་། དེ་བཞིན་གཟེབ་དྲ་གསར་པ་ཡང་བཟོ་ན་མི་འདོད་ལ། གཟེབ་དྲ་དེ་དག་ལ་རྒྱན་ཆ་གསར་པ་ཡང་འདོགས་ན་མི་འདོད། ང་རང་གིས་དོ་སྣང་དང་སེམས་ཚགས་བྱེད་ས་ཉག་ཅིག་ནི་མི་རྣམས་ཆ་རྐྱེན་ཅི་ཡང་མེད་པར་རྦད་དེ་རང་དབང་འཐོབ་པར་བྱེད་ན་འདོད་པ་དེ་ཡིན།
24/02/2014 ཉིན་རྫོགས་པར་བསྒྱུར།(ལོ་མ་རྒྱལ)
ཟིན་ཐོ་འམ་དཔྱད་གཞི།[རྩོམ་སྒྲིག]
དཔྱད་གཞིའི་དཀར་ཆག།[རྩོམ་སྒྲིག]
- At the Feet of the Master (༡༩༡༠): དགེ་བའི་བཤེས་གཉེན་གྱི་ཞབས་དྲུང་དུ།
- Freedom from the Known (༡༩༦༩): ཤེས་ཚར་བའི་རང་དབང་ནས།


text:
སྤྱི་ལོ་༢༠༡༥ ཟླ་ ༡༡ པའི་ཚེས་ ༣ ནས་སྤྱི་ཚེས་༧ བར་ཉིན་ལྔའི་རིང་སྒྲུབ་བརྒྱུད་བསྟན་པའི་མངའ་བདག་འབྲི་གུང་༧སྐྱབས་མགོན་ཡིད་བཞིན་ནོར་བུ་དབུ་མཆོག་དབུ་བཞུགས་ཐོག འབྲི་གུང་བཀའ་བརྒྱུད་དགོན་སྡེ་ཁག་གི་བླ་སྤྲུ་མཁན་སློབ་འདུས་སྡེའི་ཚོགས་དང་། དེ་བཞིན་འབྲུག་དང་། འབྲས་ལྗོངས། རྒྱ་གར་ནང་པ། སླེ་མི་དང་། ལ་ཕྱི། ལ་དྭགས། རྡེ་ར་རྡུན་བོད་རིགས་གཞིས་ཆགས་ཁག དེ་བཞིན་ཕྱི་རྒྱལ་ཡུལ་གྲུ་ཁག་ནས་ཕེབས་པའི་དད་ལྡན་སློབ་ཚོགས་བཅས་འདུས་མང་སྟོང་ཚོ་གཉིས་ལས་བརྒལ་བ་ལྷན་འཛོམས་ཀྱིས་མཉན་ཡོད་ནང་པའི་རིག་གཞུང་དུས་སྟོན་ཆེན་མོ་དངོས་སུ་མཛད་སྒོ་ཚུགས་གནང་བ་རེད།
མཛད་སྒོའི་ཐོག་༧སྐྱབས་མགོན་ཡིད་བཞིན་ནོར་བུ་མཆོག་དང་། སྐུ་མགྲོན་གཙོ་བོ་ས་གནས་རྫོང་དཔོན་ R.Vikram Singh རྣམ་གཉིས་ཀྱིས་སྣང་གསལ་མར་མེ་ཞལ་འབྱེད་གནང་བ་དང་། སྐུ་མགྲོན་གཙོ་བོ་སོགས་གནད་ཡོད་མི་སྣ་ཁག་གིས་མཉན་ཡོད་ནང་པའི་དུས་སྟོན་དང་འབྲེལ་བའི་གསུང་བཤད་གྲུབ་མཚམས།
སྒྲུབ་བརྒྱུད་བསྟན་པའི་མངའ་བདག་༧འབྲི་གུང་༧སྐྱབས་མགོན་ཡིད་བཞིན་ནོར་བུ་མཆོག་གིས་སངས་རྒྱས་ཀྱི་ཞབས་རྗེས་འདེད་རྒྱུ་ཟེར་བའི་བརྗོད་གཞིའི་ཐོག་ཟབ་རྒྱས་ཀྱི་བཀའ་སློབ་བསྩལ།
སྤྱི་ལོ་ ༢༠༡༥ ཟླ་ ༨ ཚེས་ ༢༡ ཉིན་མགོན་པོ་མཆོག་རྒྱལ་སྤྱིའི་གནམ་ཐང་དུ་སྐྱབས་རྗེ་མགར་ཆེན་རིན་པོ་ཆེ་མཆོག་དང་། ཆོས་ཚོགས་ཀྱིས་བླ་སློབ་ཡོངས་ཀྱིས་ཕེབས་བསུ་ཟབ་རྒྱས་བཅས་ཞབས་སོར་བདེ་བར་འཁོད།
སྤྱི་ཚེས་ ༢༣ བཀྲ་ཤིས་པའི་དུས་བཟང་ཉིན། འབྲི་གུང་བཀའ་བརྒྱུད་དྷརྨ་སུརྱ་ཆོས་ཚོགས་ཀྱི་དབུ་འབྱེད་མཛད་སྒོའི་ཚོགས་མགོན་དུ་༧མགོན་པོ་མཆོག་གིས་དབུས་པས་་སྐྱབས་རྗེ་མགར་ཆེན་རིན་པོ་ཆེ་དང་། ལམ་མཁྱེན་རྒྱལ་པོ་རིན་པོ་ཆེ་སོགས་རིས་མེད་ཀྱི་བླ་གྲ་དགེ་འདུན་གྱི་སྡེ་དང་། ཨེ་ཤེ་ཡ་རང་དབང་རླུང་འཕྲིན་ཁང་གི་འགན་འཛིན་བཀའ་ཟུར་བཀྲས་མཐོང་བསྟན་འཛིན་རྣམ་རྒྱལ། རྒྱལ་སྤྱིའི་བོད་ཀྱི་ལས་འགུལ་ཁང་གི་འགན་འཛིན་བུ་ཆུང་ཚེ་རིང་། བོད་རིགས་སྤྱི་མཐུན་ཚོགས་པའི་ཚོགས་གཙོ། ཨ་རིའི་སྲིད་འཛིན་ཟུར་པ་འཇོར་ཇི་བྷུ་ཤའི་པ་ལགས་ཀྱི་སྲིང་མོ་སོགས་གལ་ཆེའི་མི་སྣ་མང་པོ་མཉམ་ཞུགས་གནང་། དེ་འཕྲལ་བླ་སློབ་ཡོངས་ཀྱིས་བཀྲ་ཤིས་པའི་སྨོན་ཚིག་དང་། མགོན་པོ་མཆོག་གིས་ཐུགས་སྨོན་དང་དེང་ལུགས་ཀྱི་དར་ཚོན་མདུད་པ་བཀྲོལ་ནས་སྒོ་འཕར་ཡངས་པོ་ཕྱེས། ཚོགས་ཁང་དུ་སྣང་གསལ་མར་མེ་ཞལ་འབྱེད་གནང་། བཞུགས་ཁྲི་རིན་པོ་ཆེར་ཞབས་སོར་འཁོད་འཕྲལ་འདུས་མང་ཡོངས་ཀྱིས་བླ་མ་མཆོད་པ་དབུ་འཛུགས་ཀྱིས་མཎྜལ་མཚམས་སུ་སྐྱབས་རྗེ་མགར་ཆེན་རིན་པོ་ཆེས་དབུས་བླ་སློབ་ཡོངས་ཀྱིས་མགོན་པོ་མཆོག་ལ་མཎྜལ་སྐུ་གསུང་ཐུགས་རྟེན་འདེགས་འབུལ་ཞུས།
༄། སྒྲུབ་བརྒྱུད་བསྟན་པའི་མངའ་བདག་༧སྐྱབས་མགོན་རྡོ་རྗེ་འཆང་ཆེན་པོ་མཆོག ཨ་རིའི་མངའ་སྡེ་ཀ་ལི་ཧྤོ་ན་ཡའི་ནང་འབྲི་གུང་སྐྱོབ་པ་ཆོས་གླིང་ཆོས་ཚོགས་ནས་ཇི་ལྟར་གསོལ་བ་བཏབ་དོན་བཞིན། སྤྱི་ལོ་ ༢༠༡༥ ཟླ ༨ ཚེས་༤ ཉིན་ཆིབས་སྒྱུར་བཀའ་དྲིན་བསྐྱངས་སྐབས། སྒྲུབ་དཔོན་བསམ་གཏན་དང་། ཆོས་ཚོགས་ཁག་གི་བླ་གྲྭ་རྣམ་པ། གཞན་ཡང་དད་སློབ་མི་མང་ཡོངས་ཀྱིས་ཕེབས་བསུ་སེར་བཅས་ཆིབས་སྒྱུར་གནང་།
༄། སྒྲུབ་བརྒྱུད་བསྟན་པའི་མངའ་བདག་༧ སྐྱབས་མགོན་རྡོ་རྗེ་འཆང་ཆེན་པོ་མཆོག་བྱང་ཨ་རིའི་ཁ་ལི་ཧྥོ་ནི་ཡ་མངའ་སྡེའི་སན་ཧྥན་སེ་སི་ཀོ་གྲོང་ཁྱེར་བོད་རིགས་སྤྱི་མཐུན་ཚོགས་པའི་ཇི་ལྟར་གསོལ་བ་བཏབ་དོན་བཞིན། སྤྱི་ལོ་ ༢༠༡༥ ཟླ་ ༨ ཚེས་ ༡༤ ཉིན་ཆིབས་སྒྱུར་བཀའ་དྲིན་བསྐྱངས་སྐབས། གནམ་ཐང་དུ་མཆོག་སྤྲུལ་བུམ་མང་རིན་པོ་ཆེ་དང་། བོད་རིགས་སྤྱི་མཐུན་ཚོགས་པའི་ཚོགས་གཙོ་གཙོས་པའི་སེར་སྐྱ་མི་དམངས་རྣམས་ཀྱིས་ཕེབས་བསུ་ཟབ་རྒྱས་ཞུས།
སྤྱི་ལོ། ༢༠༡༥ ཟླ་བ་ ༨ ཚེས། ༡༡ ཉིན་གྱི་ཞོགས་པར། སྒྲུབ་བརྒྱུད་བསྟན་པའི་མངའ་བདག་༧སྐྱབས་མགོན་རྡོ་རྗེ་འཆང་དཀོན་མཆོག་བསྟན་འཛིན་ཆོས་ཀྱི་སྣང་བ་མཆོག་འབྲི་གུང་བཀའ་བརྒྱུད་ཀྱི་རྩ་བའི་གདན་ས་འབྲི་ཐེལ་འོག་མིིན་བྱང་ཆུབ་གླིང་དུ་འཆིབས་སྒྱུར་སྐབས། གདན་སའི་ཁྲི་དཔོན་སོ་བདུན་པ་གྲུབ་དབང་བཀྲ་ཤིས་རབ་བརྟན་མཆོག་དང་། མཁན་པོ་ཁྲི་ཐོག་པ་དཀོན་མཆོག་དོན་གྲུབ་གཙོའི་སེར་སྐྱ་མི་དམངས་ཡོངས་ཀྱིས་བཀྲ་ཤིས་པའི་སེར་སྦྲེང་གི་བསུ་བ་བཅས་ལྷ་ཁང་ཆེན་མོ་གསེར་ཁང་དུ་ཆིབས་བསྒྱུར་གནང་། མགོན་པོ་མཆོག་ནས་རྟེན་གཙོ་སྐྱོབ་པའི་དངུལ་སྐུ་ཆེན་མོར་མཇལ་དར་ཕུལ་རྗེས། ཀླུ་མལ་གྲོ་གཟི་ཆེན་གྱིས་སྐྱོབ་པ་འཇིག་རྟེན་གསུམ་གྱི་མགོན་པོར་ཕུལ་བའི་གཟི་ཆེན་བཞུགས་ཁྲི་རིན་པོ་ཆེར་ཞབས་སོར་འཁོད་མཚམས་ཁྲིད་དཔོན་གྲུབ་དབང་བཀྲ་ཤིས་རབ་བརྟན་མཆོག་དང་། གྲྭ་ཚང་གི་དབུ་ལས་ཡོངས་ཀྱི་མཎྜལ་སྐུ་གསུང་ཐུགས་རྟེན་འདེགས་འབུལ་ཞུས། མགོན་པོ་མཆོག་དབུ་བཞུགས་ཐོག་དགེ་འདུན་ཡོངས་ཀྱིས་བླ་མཆོད་བྱིན་རླབས་ཆར་འབེབས་ཀྱི་སྒོ་ནས་ཚོགས་མཆོད་རྒྱས་པ་ཕུལ།
༄༅། །སྒྲུབ་བརྒྱུད་བསྟན་པའི་མངའ་བདག་དཔལ་རྒྱལ་བ་འབྲི་གུང་པ་༧སྐྱབས་མགོན་དཀོན་མཆོག་བསྟན་འཛིན་ཀུན་བཟང་འཕྲིན་ལས་ལྷུན་གྲུབ་མཆོག་ཡོ་རོབ་གྲོང་ཁྱེར་ཧང་གྷ་རིའི་( Hungary) ནང་བསྟན་འགྲོར་སྨན་པའི་མཛད་འཕྲིན་ལེགས་པར གྲུབ་པ་དང་། སྤྱི་ལོ་༢༠༡༥ ཟླ་༧ ཚེས་༡ ཉིན་ཨ་རིའི་གྲོང་ཁྱེར་ Chicago རྒྱལ་སྤྱིའི་གནམ་ཐང་དུ་ཉིན་གུང་ཆུ་ཚོད་ ༡:༣༠ ཐོག་ཆིབས་སྒྱུར་བཀའ་དྲིན་བསྐྱངས་པར། Chicagoརཏྣ་ཤྲཱི་སངྒ་ཆོས་ཚོགས་ཀྱི་བླ་སློབ་རྣམས་ནས་ཕེབས་བསུ་ཟབ་རྒྱས་ངང་ཆོས་ཚོགས་སུ་ཞབས་སོར་བདེ་བར་འཁོད་གནང་བ་རེད།
༄༅། །སྒྲུབ་བརྒྱུད་བསྟན་པའི་མངའ་བདག་༧ སྐྱབས་མགོན་ཡིད་བཞིན་ནོར་བུ་མཆོག་སྤྱི་ལོ་༢༠༡༥ ཟླ་ ༦ ཚེས་༨ ཉིན་སྔ་དྲོའི་ཆུ་ཚོད་༡༡:༣༠ ཐོག་ཨ་རའི་གྲོང་ཁྱེར་ Los Angeles རྒྱལ་སྤྱིའི་གནམ་ཐང་དུ་ཞབས་སོར་བདེ་བར་འཁོད་མཚམས་ཕེབས་བསུར་འབྲི་གུང་བཀའ་བརྒྱུད་རིན་ཆེན་ཆོས་གླིང་ཆོས་ཚོགས་ཀྱི་སློབ་དཔོན་ཐུབ་བསྟན་ཉི་མའི་གཙོས་བྱང་ཨ་རི་ཁུལ་གྱི་འབྲི་གུང་བཀའ་བརྒྱུད་ཀྱི་ཆོས་ཚོགས་ཁག་གི་སྒྲུབ་བླ་རྣམ་པ་དང་།
༄༅། །སྒྲུབ་བརྒྱུད་བསྟན་པའི་མངའ་བདག་༧སྐྱབས་མགོན་རྡོ་རྗེ་འཆང་ཆེན་པོ་མཆོག་སྤྱི་ཚེས་ ༡༢ ཉིན་བལ་ཡུལ་འབྲི་གུང་བཀའ་བརྒྱུད་རིན་གླིང་དུ་ཞབས་སོར་བདེ་བར་འཁོད་ཡོད་པ་དང་།
སྤྱི་ཚེས་ ༡༣ ཉིན་དེ་སྔོན་བལ་ཡུལ་གླེ་མེ་བདེ་དོན་ཚོགས་པའི་མ་ཎི་དུང་སྒྲུབ་ཚོགས་ཁང་གསར་པ་ལེགས་པར་གྲུབ་པའི་དབུ་འབྱེད་རྟེན་འབྲེལ་མཛད་སྒོའི་ཚོགས་མགོན་དུ་ཇི་ལྟར་གསོལ་བ་བཏབ་དོན་བཞིན། ཆིབས་སྒྱུར་བཀའ་དྲིན་བསྐྱངས་ཏེ། བལ་ཡུལ་གཞུང་ཕྱོགས་ཀྱི་གནད་ཡོད་མི་སྣ་དང་། དམར་ཤོག་ཚོགས་ཁག་གི་སྡེ་དཔོན་སྐུ་ཚབ་རྣམ་པ། དེ་བཞིན་བལ་ཡུལ་སྐུ་ཚབ་དོན་གཅོད་དང་། དེ་བཞིན་ཚོགས་སྡེ་ཁག་གི་དབུ་ལས་རྣམ་པས་གཏམ་བཤད་ཚར་བ་དང་། ༧སྐྱབས་མགོན་ཡིད་བཞིན་ནོར་བུ་མཆོག་གིས་བཀའ་སློབ་སྩལ་དོན།
སྤྱི་ལོ་ 2015 ཤིང་མོ་ལུག་གི་ལོ་ ཟླ་བ་ ༤ ཚེས་༡ ཉིན་སྒྲུབ་བརྒྱུད་བསྟན་པའི་མངའ་བདག་༧སྐྱབས་མགོན་རྡོ་རྗེ་འཆང་ཆེན་པོ་མཆོག་གནས་ཁྱད་པར་ཅན་འབྲོག་ལ་ཕྱི་གངས་ཀྱི་ར་བར་ཞབས་ཟུང་གསེར་གྱི་འཁོར་ལོ་བསྒྱུར་བ།
བཀའ་བརྒྱུད་བསྟན་པ་རྒྱ་མཚོའི་མངའ་བདག་ཆེན་པོ། ཁམས་གསུམ་ཆོས་ཀྱི་རྒྱལ་པོ་ཐུབ་དབང་རཏྣ་ཤྲི་རྒྱལ་ཚབ། ༧སྐྱབས་མགོན་རྡོ་རྗེ་འཆང་ཆེན་པོ་དཀོན་མཆོག་བསྟན་འཛིན་ཀུན་བཟང་འཕྲིན་ལས་ལྷུན་གྲུབ་ཕྱོགས་ལས་རྣམ་པར་རྒྱལ་བའི་སྡེ་དཔལ་བཟང་པོ་མཆོག
སྤྱི་ལོ་ ༢༠༡༥་ ཟླ་ ༣ ཚེས་ ༡༢ ཉིན་སྒྲུབ་བརྒྱུད་བསྟན་པའི་མངའ་བདག་འབྲི་གུང་༧སྐྱབས་མགོན་རྡོ་རྗེ་འཆང་ཆེན་པོ་མཆོག་ནས། ལ་དྭགས་གླེ་ཇོ་ཁང་དུ་མ་ཎིའི་སྒྲུབ་ཆེན་སྐབས་དད་ལྡན་ཆོས་ཞུ་བ་ཡོངས་ལ། འཕགས་པ་སྤྱན་རས་གཟིགས་ཀྱི་སྙིང་པོ་ཡི་གེ་དྲུག་མའི་གཟུངས་སྔགས་བཀའ་ཁྲིད་གནང་དོན།
དེ་ཡང་སྒྲུབ་བརྒྱུད་བསྟན་པའི་མངའ་བདག་འབྲི་གུང་༸སྐྱབས་མགོན་ཡིད་བཞིན་ནོར་བུ་མཆོག་གིས་སྔ་ལོ་ནས་ལ་དྭགས་གཙོས་ཧི་མ་ཡི་རི་རྒྱུད་དེང་གི་གོ་ལར་ཚ་དྲོད་མི་སྙོམ་པའི་དབང་གིས་སྐྱེ་འགྲོ་འཚོ་གནས་དཀའ་བར་གཟིགས་རྒྱང་བླ་ན་མེད་པའི་དགོངས་གཞིའི་ཐོག་ཁ་སེང་སྤྱི་ལོ་ ༢༠༡༥ ཟླ་ ༣ ཚེས་ ༡༤ སྟེ་བོད་ཟླ་དང་པོའི་ཚེས་བཅོ་ལྔ་ཆོ་འཕྲུལ་ཟླ་བའི་དུས་བཟང་ཉིན་ལ་དྭགས་གཞུང་ལས་འགོ་གཙོ་རྣམ་པ་དང་།


text:
༸རྒྱལ་བ་རིན་པོ་ཆེ་ཡང་ཐང་སིན་བླ་མ་ནང་བཞིན་བཞུགས་ན་ལེགས་པར་མ་མཐོང་།
ཚེ་རིང་གི་བུ།
——–
ངས་གྲོགས་པོ་ཞིག་ལ་ཁ་པར་ཞིག་བཏང་བ་ཡིན། ཁོས་‘‘ཁ་སང་དེ་རིང་གི་རེབ་གོང་ནི་ཛ་དྲག་ཅན་དུ་འགྱུར་བཞིན་འདུག ས་ཕྱོགས་གཞན་པར་དེ་ལྟར་ཡིན་ལས་ཆེ། དྲིན་ཆེན་པོ། རྒྱ་གཞུང་གིས་རེབ་གོང་ཡུལ་དུ་ཚོགས་འདུ་སྣ་ཚོགས་བསྡུ་གིན་འདུག དཔེར་ན། སློབ་གྲ་ཁག་ཏུ་དགེ་རྒན་དང་སློབ་མ་ཚོར་ཚོགས་འདུ་བསྐོང་གི་ཡོད་པར་མ་ཟད། མི་རིང་བར་གྲོང་གསེབ་དང་འབྲོག་ཕྱོགས་སོགས་སུའང་ཚོགས་འདུ་བསྐོང་རྩིས་ཡོད་པ་འདྲ། ད་དུང་དགོན་སྒེ་ཁག་ཏུ་མཆོད་མཇལ་དུ་འགྲོ་བར་ལམ་ཁ་རྟ་རྔ་ཙམ་ཡང་མེད། ཕྱོགས་བཞི་ནས་རེབ་གོང་ཡུལ་དུ་ཡོང་བའི་མགྲོན་པོ་ཚོ་ལའང་ལྟ་རྟོག་ནན་མོ་བྱེད་ཀྱི་འདུག འདི་ལྟར་བལྟས་ན་རྒྱ་གཞུང་གིས་ཡང་བསྐྱར་སྲིད་ཇུས་འཇིགས་པོ་ཞིག་སྤེལ་གྱི་ཡོད་འདུག ཨ་རོ། ཁ་སང་དེ་རིང་གི་བོད་ཀྱི་གནས་སྟངས་འདིར་༸རྒྱལ་བ་རིན་པོ་ཆེས་དབུ་ཁྲིད་པའི་བཙན་བྱོལ་བོད་གཞུང་གིས་རོགས་འདེགས་ག་རེ་གནང་རྩིས་ཡོད་དམ། ད་ནི་༸རྒྱལ་བ་རིན་པོ་ཆེ་ཡང་ཐང་སིན་བླ་མ་ནང་བཞིན་བཞུགས་ན་ལེགས་པར་མ་མཐོང་། ཁྱེད་ཀྱིས་ད་སོ་མར་བདག་གིས་བཤད་པའི་སྐད་ཆ་འདི་དག་དེ་གའི་གྲོགས་པོ་ཚོར་བཤད་རོགས་’’ཞེས་འདི་འདྲ་ཞིག་བཤད་བྱུང་། ངས་ཐ་མག་འཐེན་ཞོར་དུ་ཁོང་གི་སྐད་ཆ་འདི་ལྟར་བྲིས་པ་ཡིན། ཡིན་ན་ཡང་། ཚོགས་འདུ་ཁག་གི་གཏམ་བཤད་དང་དེ་དག་གི་ནང་དོན་སོགས་ཅི་ཡིན་མ་བྲིས། གཞི་ནས་ངོས་རང་ལ་འགྱོད་པ་ཞིག་འདུག


text:
ཨ་མདོའི་དུས་དབང་ཞུ་མཁན་ལ་ཞིབ་བཤེར་ཚོགས་ཆུང་བཙུགས་པ།
རང་གཞུང་དྲ་བས་་ ༢༠༡༢ ཟླ་ ༣ ཚེས་ ༣ ཉིན་ཁུངས་ལྡན་གནས་ཚུལ་སྤེལ་བ་ལྟར་ན། རྒྱ་གར་དུ་གནས་མཇལ་དང་དུས་འཁོར་དབང་ཆེན་ཞུས་ཏེ་རང་ཡུལ་བོད་དུ་ཕྱིར་ལོག་བྱེད་མཁན་རྣམས་ལ་རྒྱ་ནག་གཞུང་གི་འབྲེལ་ཡོད་ཚན་པས་མགྲོན་ཁང་དང༌། སློབ་གྲྭ་སོགས་ས་གནས་འདྲ་མིན་དུ་བཀག་ཉར་གྱིས་ཆབ་སྲིད་ཀྱི་སློབ་སྦྱོང་སྤྲོད་མུས་ཡིན་པ་ལྟར། ཉེ་དུས་ཨ་མདོ་བསང་ཆུ་རྫོང་ཁོངས་དང༌མཚོ་བྱང་ཚ་འདམ་ཆེ་བ་ས་ཁུལ་གཞུང་འབྲེལ་ཐོག་ཞིབ་བཤེར་ནན་པོ་བྱ་རྒྱུའི་ཚོགས་ཆུང་བཙུགས་ཡོད་པའི་གནས་ཚུལ་ཐོན་འདུག དེ་ཡང་ཕྱི་ལོ་ ༢༠༡༢ ཟླ་ ༣ ཚེས་ ༣ ཉིན་བསང་ཆུ་རྫོང་གཞུང་འབྲེལ་དྲ་ཚིགས་ཐོག་གནས་ཚུལ་སྤེལ་བར་གཞིག་ན། ཟླ་ ༣ ཚེས་ ༢ ཉིན་སྲིད་ཁྲིམས་ཨུ་ཡོན་ལྷན་ཁང་གི་ཚོགས་འདུ་ཚོགས་ཏེ་བསང་ཆུ་རྫོང་ནས་དུས་འཁོར་དབང་ཆེན་ལ་ཞུགས་ཏེ་ཕྱིར་ལོག་བྱེད་མཁན་རྣམས་ལ་ཆེད་དམིགས་བརྟག་དཔྱད་དོ་དམ་གྱི་ལས་དོན་སྤེལ་རྒྱུའི་གཏན་འབེབས་བྱས་ཡོད་འདུག (more…)


text:
གསར་གནས།
-
ཟླ་བ་ ༡ ཚེས ༡༧ ༢༠༡༧ དུས་ཚོད ༤:༢༥༠ ཕྱི་དྲོ།སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བྷི་ཧཱར་་་་་
-
ཟླ་བ་ ༡ ཚེས ༡༦ ༢༠༡༧ དུས་ཚོད ༡:༠༨༠ ཕྱི་དྲོ།སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་ཕྱི་ལོ་ ༢༠༡༦ ཟླ་་་་་་
-
ཟླ་བ་ ༡ ཚེས ༡༦ ༢༠༡༧ དུས་ཚོད ༡༠:༡༩ སྔ་དྲོ།ཕྱི་ལོ་ ༢༠༡༧ ཟླ་ ༡ ཚེས་ ༡༤ ཉིན་བཅོམ་ལྡན་འདས་དཔལ་དུས་ཀྱི་འཁོར་ལོའི་དབང་ཆེན་་་་་
-
ཟླ་བ་ ༡ ཚེས ༡༦ ༢༠༡༧ དུས་ཚོད ༩:༠༡༠ སྔ་དྲོ།ཐེངས་འདིར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་་་་་
-
ཟླ་བ་ ༡ ཚེས ༡༦ ༢༠༡༧ དུས་ཚོད ༡༢:༣༠ སྔ་དྲོ།མཆན། པར་ལེན་པ། དགའ་ལྡན་ཕོ་བྲང་གི་པར་པ་ཆོས་འབྱོར་ལགས
-
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་གྱི་བྱང་ཆུབ་མཆོད་རྟེན་ཆེན་མོར་གནས་གཟིགས་མཛད་པ།ཟླ་བ་ ༡ ཚེས ༡༥ ༢༠༡༧ དུས་ཚོད ༡:༤༣༠ ཕྱི་དྲོ།ཕྱི་ལོ་ ༢༠༡༧ ཟླ་ ༡ ཚེས་ ༡༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་་་་་་་་་་་་་
-
ཟླ་བ་ ༡ ཚེས ༡༥ ༢༠༡༧ དུས་ཚོད ༩:༢༦༠ སྔ་དྲོ།ཐེངས་འདིར་བོད་མིའི་སྒྲིག་འཛུགས་ནས་གོ་སྒྲིག་གནང་བའི་དུས་དབང་ཐོག་བཙན་བྱོལ་བོད་མིའི་གཞིས་ཆགས་ནང་ཡོད་པའི་ཉམ་ཐག་་་་་་་
བརྒྱུད་ལམ་གཞན་གྱི་གསར་གནས།
-
ཟླ་བ་ ༡༢ ཚེས ༧ ༢༠༡༦ དུས་ཚོད ༣:༡༦༠ ཕྱི་དྲོ།ཕྱི་ལོ་ ༢༠༡༦ ཟླ་ ༡༢ ཚེས་ ༤ ཉིན་གྱི་མཚན་མོའི་ཆུ་ཚོད་༩ ཡས་མས་སུ་རྔ་བ་རྫོང་རྨེའུ་རུ་མའི་རུ་ཆེན་གསུམ་པའི་དགེ་རིག་ཚང་གི་སྒྲོལ་མ་མཚོར་་་་་་་་
-
ཟླ་བ་ ༡༢ ཚེས ༣ ༢༠༡༦ དུས་ཚོད ༡༢:༤༤ ཕྱི་དྲོ།རྒྱ་གཞུང་གིས་བོད་རང་སྐྱོང་ལྗོངས་སུ་ཚད་མཐོའི་གནོད་སྐྱོན་ཅན་གྱི་གྲོང་ཚོར་ལྟ་རྟོག་རུ་ཁག་སྐོར་དྲུག་པ་དེ་ཉིད་སྤེལ་འགོ་ཚུགས་ཤིང་
-
ཟླ་བ་ ༡༢ ཚེས ༡ ༢༠༡༦ དུས་ཚོད ༩:༣༠༠ སྔ་དྲོ།བོད་ནང་གི་ད་ལྟའི་ཡིད་སྐྱོ་བའི་གནས་སྟངས་ཇི་འདྲ་ཡོད་མེད་དང་རྒྱ་གཞུང་གིས་བོད་མིའི་ཆོས་དང་རིག་གཞུང་རྣམས་རིམ་བཞིན་རྩ་མེད་གཏོང་བཞིན་ཡོད་་་་་་་་་་
-
ཟླ་བ་ ༡༡ ཚེས ༢༥ ༢༠༡༦ དུས་ཚོད ༥:༠༤༠ ཕྱི་དྲོ།རྒྱ་གཞུང་གིས་གཞི་རྒྱ་གཞི་ཆེ་བའི་ཡར་རྒྱས་འཛུགས་སྐྲུན་གྱི་ལས་གཞི་བརྒྱུད་ནས་གྲོང་གསེབ་བོད་མིའི་གཞི་རྩའི་འཚོ་གནས་དང་བདེ་འཇགས་ལ་སྣང་ཆུང་་་་་་་
-
ཟླ་བ་ ༡༡ ཚེས ༢༢ ༢༠༡༦ དུས་ཚོད ༣:༢༡༠ ཕྱི་དྲོ།རྒྱ་གར་གྱི་ལག་འཁྱེར་ཡོད་པའི་བོད་མི་གཉིས་རྒྱ་གར་གཞུང་ཚབ་ཁང་བརྒྱུད་ཞིབ་འཇུག་ཆེད་མུ་མཐུད་བཀག་ཉར་བྱས་ཡོད་ཀྱང་་་་་་་
-
ཟླ་བ་ ༡༡ ཚེས ༢༢ ༢༠༡༦ དུས་ཚོད ༣:༠༦༠ ཕྱི་དྲོ།བོད་མི་ ༤༡ ཡོད་པ་ལས་བོད་མི་ ༣༩ རྣམས་བོད་ཆོལ་གསུམ་མདོ་སྟོད་སྨད་ནས་ཡིན་ཞིང་ཁོང་རྣམས་ལ་རྒྱ་གཞུང་གི་ཕྱིར་བསྐྱོད་ལག་འཁྱེར་ཡོད་་་་་
-
ཟླ་བ་ ༡༡ ཚེས ༡༦ ༢༠༡༦ དུས་ཚོད ༦:༠༡༠ སྔ་དྲོ།བོད་མི་ ༤༡ ཙམ་རྒྱ་གར་དང་བལ་ས་མཚམས་ Kailali ས་ཁུལ་ནས་བལ་པོའི་ཉེན་རྟོག་པས་འཛིན་བཟུང་འོག་རྒྱལ་ས་ཀ་ཐ་མན་གྲུར་ཕྱིར་སློག་་་་་་་


text:
གཡས་སྐོར་གཡོན་སྐོར་ཙམ་གྱིས་ཁྱད་པར་ལས་དོན་ལ་བཀའ་བན་བོན་གཉིས་ཀ་དང་། ཕྱི་ནང་གི་ཁྱད་པར་མེད་པ་ཚང་མས་གཡུང་དྲུང་ཞེས་པའི་ཕྱག་མཚན་རྒྱུན་ལྡན་དུ་བཀོལ་སྤྱོད་བྱེད་བཞིན་འདུག་ནའང་། དེ་དག་གི་མཚོན་དོན་གང་ཡིན་གཞན་སྡེའི་གཞུང་ལུགས་ཁག་ལས་གསལ་པོར་མ་མཇལ། འོན་ཀྱང་གཡུང་དྲུང་བོན་གྱི་ལུགས་ལ་གཡུང་དྲུང་གཡས་སྐོར་འདི་ཡི་མཚོན་དོན་ཤིན་ཏུ་ཟབ་པར་སྣང་བ་འདི་ལྟ་སྟེ། གསང་ཆེན་མ་རྒྱུད་ཐུགས་རྗེ་ཉི་མའི་གཞུང་སྤྱིའི་དགོངས་དོན་མདོར་དྲིལ་བའི་དབང་དུ་བྱས་ན། གཡུང་དྲུང་ཞེས་པ་འདི་ནི། སེམས་ཉིད་མ་བཅོས་པའི་ཡིན་ལུགས་བློ་བྱས་ཀྱི་མཚན་མས་སྟོང་པའི་བོན་ཉིད་གཤིས་ཀྱི་གནས་ལུགས་བོན་སྐུ་ནམ་མཁའ་དང་འདྲ་བའི་སྐུ་མཆོག་མཚོན་པ་དང་། དུས་གསུམ་ཐོག་མཐའ་གང་གི་ཆར་ཡང་ནུབ་མ་མྱོང་བའི་མི་ནུབ་ཡེ་ཤེས་ཀྱི་ཆེ་བ་མངོན་བྱང་གི་སྐུ་མཚོན་པ་དང་། འདུས་བྱས་ཀྱི་མཚན་མ་ལས་གྲོལ་བའི་འགྱུར་མེད་རང་རིག་གི་སྐུ་མཆོག་བདེ་བ་ཆེན་པོའི་སྐུ་མཚོན་པ་དང་། སྐྱེ་འགག་གནས་གསུམ་གྱི་མཐའ་དང་བྲལ་བའི་སྟོང་གསལ་བདེ་བ་གསུམ་ཀའི་ངོ་བོ་སྐྱེ་མེད་ངོ་བོ་ཉིད་ཀྱི་སྐུ་མཚོན་པ་ཡིན། ཁྱད་པར་དུ་གསང་མཆོག་ཡབ་ཡུམ་གྱིས་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ལ་གསུངས་པའི་མ་རྒྱུད་སངས་རྒྱས་རྒྱུད་གསུམ་གྱི་ནང་ཚན་གཞི་ཡེ་སངས་རྒྱས་པའི་རྒྱུད་ཀྱི་ལེའུ་དྲུག་པ་མི་འགྱུར་ཐིག་ལེ་སྟོན་བྱེད་ཀྱི་གཞུང་གི་དཀྱུས་ཚིག་དང་། དེའི་འགྲེལ་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་གྱི་དགོངས་དོན་དང་སྦྱར་ཏེ་འཆད་ན། གཡུང་དྲུང་ཞེས་པའི་ཕྱག་མཚན་འདི་ནི་གསང་མཆོག་རིགས་ལྔ་མཚོན་བྱེད་ཡིན་པ་ཤིན་ཏུ་གསལ།
དང་པོ་གཡུང་དྲུང་གི་ལྟེ་བས་གསང་མཆོག་རིགས་ལྔའི་ནང་ཚན་དབུས་དེ་བཞིན་རིགས་ཀྱི་ལྷ་ཡི་ངོ་བོར་གནས་པ་ལྷ་གསང་མཆོག་མཐར་ཐུག་མཚོན་པར་གསུངས། ལྷ་གསང་མཆོག་མཐར་ཐུག་ཅེས་པ་འདི་ལ་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ཚོགས་ལམ་ཚོགས་ཀྱིས་བགྲོད། སྦྱོར་ལམ་བསྐྱེད་པའི་རིམ་པས་བགྲོད། མཐོང་ལམ་སྔགས་ཀྱིས་བགྲོད། མ་དག་ས་དྲུག་ལ་ཐབས་དྲུག་ལམ་ཁྱེར་གྱིས་བགྲོད། དག་པ་ས་གསུམ་ལ་ཐར་སྨིན་གྲོལ་གསུམ་གྱིས་བགྲོད་ནས་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ཞེ་སྡང་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་སྒྱུ་མ་གཟུགས་བརྙན་གྱི་བདུད་བརྒྱད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཁམས་ལ་སྦྱར་ན་ཁམས་ལྔའི་ནང་ཚན་རྣམ་ཤེས་ནམ་མཁའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་སྟོང་པས་སྟོང་པ་འཇལ་བའི་སྟོང་ཉིད་ཡེ་ཤེས་གསལ་བྱེད་གཞན་ལ་མི་ལྟོས་པའི་སྟོང་པ་རང་གསལ་གྱི་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་དང་པོ་འབྲས་བུའི་ཐིག་ལེ་ཡེ་ཤེས་འགྱུར་མེད་ཀྱི་སྐུ་ཅན་དེ་དང་། ཞིང་ཁམས་ལ་སྦྱར་ན་ཞིང་ཁམས་ལྔ་ལས་དེ་བཞིན་གཤེགས་པ་ཐམས་ཅད་ཀྱི་འབྱུང་གནས་ཐིམ་གསུམ་གྱི་གཞི་རུ་གྱུར་པ་དབུས་དེ་བཞིན་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུ་ཡི་ངོ་བོར་གནས་པ་ངོ་བོ་སྟོང་པའི་ཆ་ལས་ལྷ་གསང་མཆོག་མཐར་ཐུག་ཏུ་གྱུར་ཏེ། སྐུ་ཚད་ནམ་མཁའི་མཐའ་དང་མཉམ་པ། དེ་ཡང་སྐུ་མདོག་མཐིང་འབྲང་ནམ་མཁའ་དག་པའི་ཁ་དོག་ཅན། སྐུ་མཚན་དང་དཔེ་བྱད་རྒྱལ་བ་ལོངས་སྤྱོད་རྫོགས་པའི་སྐུ་རུ་ཞལ་བདུན་དང་ལྡན་པ། མཐིང་འབྲང་དཀར་ལྗང་སེར་སྔོ་བཞི་ཕྱོགས་བཞིར་གཟིགས་པ། དམར་པོ་དང་དཀར་པོ་གྱེན་དུ་བརྩེགས་པ། བླ་མེད་ཡིད་བཞིན་ནོར་བུས་དབུ་ལ་བརྒྱན་པ། གཡུང་དྲུང་གི་དཔྲལ་རྒྱན། རིགས་རྟགས་ཀྱི་དབུ་རྒྱན། ཉི་ཟླའི་འཁོར་ལོ་དང་སྐར་མའི་ཆུར་འཁོར་བརྒྱན་པ། དབུ་གཙུག་ལྕང་ལོ་རལ་ཕྲན་སྐུ་ཕྱེད་སླེབ་པ། སྐུ་ཤ་རྒྱས་ཤིང་མཉེན་ལྕུགས་གར་དང་བཅས་པ། ཕྱག་གཡས་པ་བརྒྱད་ན་ལྷ་བརྒྱད་ཀྱི་ཐོད་པར་ལོག་རྟོག་མུ་སྟེགས་བརྒྱད་ཀྱི་སྙིང་ཁྲག་གསོལ་བ། གཡོན་པ་བརྒྱད་ན་གཟའ་བརྒྱད་ཀྱི་ཐོད་པར་ཐེ་ཚོམ་ཤས་ཆེ་ཆག་ཉམས་བག་ལ་ཉལ་བའི་དོན་སྙིང་བླུགས་པ་འཛིན་པ། ཞབས་བརྒྱད་མ་རྟོགས་པའི་བདུད་ནག་པོ་བརྒྱད་ཀྱི་གདན་ལ་འགྱིང་བ། སྐུ་ཡི་གནས་བརྒྱད་ཀླུ་ཆེན་བརྒྱད་སྦྲུལ་གྱི་ཆུན་འཁོར་བྱས་པ། བསེ་ནན་གྱི་གྱད་སྡོམ་རུས་པའི་རྒྱན་དྲུག བསྐལ་པའི་མེ་རི་འབར་བ། སྐུ་སྟོད་ལ་གསེར་གྱི་གར་གཤོག རྒོད་ཀྱི་ཐེའུ་སྤུ། རླུང་གི་དཔྱང་བུ་འཕུར་བ། བདུད་ཀྱི་གཡང་གཞི། གླང་ཆེན་གྱི་ཀོ་རློན། སེང་གེའི་ཤུན་དམར་གོས་སུ་གྱོན་པ། སྟག་གི་ཤམ་ཐབས། སྦྲུལ་གྱི་སྐུ་རེག ཐོད་པའི་ཕྲེང་བས་བརྒྱན་པ། ཐོད་སྐམ་གྱི་དབུ་རྒྱན། སྙིང་གི་མགུར་ཆུ། སོར་མོའི་དོ་རློན་འཕྲུལ་བ། ཁྲག་ཆེན་གྱི་དཔལ་བེའུ། ཞག་གི་ཟོ་རིས། ཐལ་ཆེན་གྱི་ཚོམ་བུར་སྤྲས་པ། ཞབས་གཡས་པ་བཞི་བརྐྱངས་པ། གཡོན་པ་བཞི་བསྐུམས་པ། འགྱིང་དང་བརྗིད་པའི་གར་སྟབས་ཅན། ཁྲོས་པའི་ཚུལ་རྟུལ་ཤུགས་རབ་ཏུ་འབར་ཞིང་། བཞད་པའི་གད་སྒྲས་བདུད་དང་སྲིན་པོ་རྒྱལ་བ། སྔགས་ཀྱི་འབྲུག་སྒྲས་སྟོང་གསུམ་གནས་ནས་སྒྲོལ་བ། སྤྱན་སྙན་ཤངས་ལྗགས་བཅོས་པའི་ཁྲོ་གཉེར་རབ་ཏུ་འབར་བ། བ་སྤུ་ཡེ་ཤེས་གསེར་གྱི་ཚ་ཚ་རབ་ཏུ་འཕྲོ་བ། དྲན་པ་ཙམ་གྱིས་བདུད་དང་སྲིན་པོ་སྒྲོལ་བ། འགྱིང་བའི་གར་གྱིས་ཐམས་ཅད་ཟིལ་གྱིས་གནོན་པ། འཕགས་པའི་རྩལ་ཤུགས་ནམ་མཁའི་མཐའ་ལས་ཡལ་ལ་ཁད་པ། དཔག་པའི་ཆེ་བ་བླ་མེད་ཡང་རྩེར་ཕྱིན་པ། གཡོ་བའི་གཟི་མདངས་མཐའ་ལས་འདས་པའི་སྐུ་རུ་བཞུགས་ཤིང་ཐར་པའི་བརྡར་སེང་བརྒྱད་སྨིན་པའི་བརྡར་པད་མ་ཉི་མའི་གདན་གྲོལ་བའི་བརྡར་འཇིག་རྟེན་གྱི་བསླུ་བ་བརྒྱད་གདན་དུ་གཏིང་ཞིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་མཐར་ཐུག་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
གཉིས་པ་ཤར་གྱི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ཤར་གཡུང་དྲུང་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་རིག་པའི་ཁུ་བྱུག་མཚོན་པར་གསུངས། གསང་མཆོག་རིག་པའི་ཁུ་བྱུག་ཅེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་གཏི་མུག་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་མ་རིག་པ་འཁྲུལ་པ་སྐྱེ་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཁམས་ལ་སྦྱར་ན་ཁམས་ལྔ་ལས་མཚེར་པ་སའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་སྒྲིབ་བྱེད་མེད་པར་འོད་གསལ་གྱི་རང་བཞིན་དུ་གནས་པའི་མེ་ལོང་ལྟ་བུའི་ཡེ་ཤེས་གསལ་ལ་རྟོག་པ་རྡུལ་ཙམ་མེད་པའི་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བདུན་པ་རིག་པའི་ཐིག་ལེ་གསལ་ལ་རང་བཞིན་མེད་པ་དེ་དང་། ཞིང་ཁམས་ལ་སྦྱར་ན་འགྱུར་མེད་གཡུང་དྲུང་གི་སྐུ་རུ་གནས་ཤིང་འཛིན་ཆགས་ཞེན་གསུམ་གྱིས་སྟོང་པའི་ཀུན་བཟང་གི་དགོངས་པ་དེ་ལ་རང་བཞིན་ལྷུན་གྲུབ་ཀྱི་ཡེ་ཤེས་མངོན་པར་ཤར་བས་ཤར་གཡུང་དྲུང་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུ་ཡི་ངོ་བོར་གནས་པ་ཡབ་གསང་མཆོག་རིག་པའི་ཁུ་བྱུག་སྐུ་མདོག་མཐིང་ནག་ཞལ་གཅིག་ཕྱག་བཞི་པ། ནོར་བུ་རིན་པོ་ཆེ་ཡི་ཐོར་གཙུག གཡུང་དྲུང་གི་དཔྲལ་རྒྱན། རིན་པོ་ཆེ་ཡི་རྩེར་ཕྲན། ཨུད་དཔལ་གྱི་སྙན་ཆ། ཁྲོ་བོའི་ཞལ་རས་ལ། ཡེ་ཤེས་ཀྱི་སྤྱན་གསུམ་བསྒྲད་པ། གཡོ་བའི་སྨིན་མ་བསྐྱོད་པ། ཚངས་པའི་སྙན་གདེང་བ། ཁྲོས་པའིཤངས་སྤོར་བ། འཇིགས་པའི་ཞལ་གདང་བ། རྣོ་དབལ་གྱི་མཆེ་བ་གཙེགས་པ། དྲག་པོའི་ལྗགས་རློབས་པ། བསྐལ་པའི་འདུ་འཕྲོ་འདྲ་བའི་ཨག་ཚོམ་ཅན། སྐུ་སྟོད་ཆེ་བརྗིད་རོལ་བའི་ཁྲོ་ཚུལ་ལ། བདུད་ཀྱི་གཡང་གཞི་དང་། ཐོད་པའི་ཕྲེང་བ་དང་། རུས་པའི་རྒྱན་གྱིས་བརྒྱན་པ། ཕྱག་གཡས་པ་གཉིས་ན་ཤེས་རབ་ཀྱི་རལ་གྲི་དང་ཐབས་ཀྱི་མདའ་གཞུ་བསྣམས་པ། གཡོན་པ་གཉིས་ན་ཡེ་ཤེས་ཀྱི་གར་གདུང་དང་ཟོ་བོ་སྦར་ཤད་བསྣམས་པ། དུར་ཁྲོད་ཀྱི་ཆས་བརྒྱད་ཀྱིས་བརྒྱན་པ། ཞབས་གཉིས་གཡས་བརྐྱངས་གཡོན་བསྐུམས་པས་མ་རིག་འཁྲུལ་པའི་བདུད་དང་སྐྱེ་བའི་བདུད་མོ་མནན་ཏེ་གླང་ཆེན་གྱི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་རིག་པའི་ཁུ་བྱུག་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
གསུམ་པ་བྱང་གི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་བྱང་འཁོར་ལོ་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་རྒྱལ་པོ་མཚོན་པར་གསུངས། གསང་མཆོག་གསང་བའི་རྒྱལ་པོ་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ང་རྒྱལ་གྱི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་ཕུང་པོ་ལུས་ལེན་རྒས་པའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཁམས་ལ་སྦྱར་ན་ཁམས་ལྔ་ལས་གློ་བ་རླུང་གི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་བདག་གཞན་བྱ་བ་མ་བརྩལ་ཀྱང་ལྷུན་གྱིས་གྲུབ་པའི་བྱ་བ་ནན་ཏན་གྱི་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་དགུ་པ་ཡེ་ཉིད་ཐིག་ལེ་གསལ་བ་དེ་བཞིན་ཉིད་ཅེས་པ་དེ་དང་། ཞིང་ཁམས་ལ་སྦྱར་ན་དབང་བསྒྱུར་གྱི་འཁོར་ལོ་ཇི་བཞིན་ཡེ་ཤེས་ཀྱི་རང་སྣང་ལ་ཡེ་ཤེས་ཀྱི་འཁོར་ལོས་དབང་བསྒྱུར་ཞིང་བག་ཆགས་སྡིག་སྒྲིབ་བྱང་བའི་ཡེ་ཤེས་ཀྱི་སྟོབས་དང་ལྡན་པའི་བྱང་འཁོར་ལོ་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་གསང་མཆོག་གསང་བའི་རྒྱལ་པོ་སྐུ་མདོག་མཐིང་ནག་ཞལ་གཅིག་ཕྱག་བཞི་ཞབས་གཉིས་པ། ཁྲོ་བོའི་གདང་དྲུག་དང་ལྡན་པ། དུར་ཁྲོད་ཀྱི་ཆས་བརྒྱད་ཀྱིས་བརྒྱན་པ། ཕྱག་གཡས་པ་གཉིས་ན་བྱམས་པའི་རལ་ཀྱུ་དང་ཐུགས་རྗེའི་ལྕགས་ཀྱུ་བསྣམས་པ། ཕྱག་གཡོན་པ་གཉིས་ན་མི་ནུབ་པའི་རྒྱལ་མཚན་དང་འཛིན་བྱེད་ཀྱི་གཟེ་མ་བསྣམས་པ། ཞབས་གཉིས་གཡས་བརྐྱངས་གཡོན་བསྐུམས་པ། ཕུང་པོ་ལུས་ལེན་གྱི་བདུད་དང་རྒས་པའི་བདུད་གཉིས་གདན་དུ་བཏིང་བ། གཡང་གཞི་དང་སྟག་ཤམ་སྦྲུལ་ནག་གིས་བརྒྱན་ཏེ་རྟ་མཆོག་གི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་རྒྱལ་པོའི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
བཞི་པ་ནུབ་ཀྱི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ནུབ་པད་མ་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་ཡེ་ཤེས་མཚོན་པར་གསུངས། ལྷ་གསང་མཆོག་གསང་བའི་ཡེ་ཤེས་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་འདོད་ཆགས་ཀྱི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་ཆགས་འཁོར་ཉོན་མོངས་ན་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་དེ་དང་། ཁམས་ལ་སྦྱར་ན་ཁམས་ལྔ་ལས་མཆིན་པ་མེའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་རྒྱ་མཚོ་དྭངས་པའི་ཀློང་དུ་གཟུགས་བརྙན་མ་འདྲེས་པར་སོ་སོར་གསལ་བ་བཞིན་རྩལ་ཤར་རོལ་པའི་སྣང་ཆ་རྣམས་མ་འདྲེས་པར་སོ་སོ་ནས་སྟོང་པའི་རང་གཟུགས་སུ་རྟོགས་པའི་སོར་རྟོགས་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བརྒྱད་པ་བསམ་གཏན་ཐིག་ལེ་བདེ་བའི་ངང་ལ་གནས་ཞེས་པ་དེ་དང་། ཞིང་ཁམས་ལ་སྦྱར་ན་འདམ་གྱི་དྲི་མས་མ་འགོས་པའི་པད་མའི་སྐུ་མཆོག་ལྟར་མ་རིག་པའི་མཚན་མ་ནུབ་ཅིང་འཁྲུལ་པ་རྟོག་འཛིན་གྱི་ཚོགས་རྣམས་རང་བཞིན་ཡེ་དག་ཏུ་གནས་པས་ནུབ་པད་མ་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་གསང་མཆོག་གསང་བའི་ཡེ་ཤེས་སྐུ་མདོག་གཡུ་འོད་འབར་བ། ཞལ་གཅིག་ཕྱག་བཞི་ཞབས་གཉིས་པ། སྤྱན་བཟློག་པ་ལ་སོགས་ཁྲོ་བོའི་གདང་དྲུག ཐོད་སྐམ་གྱི་དབུ་རྒྱན་དུར་ཁྲོད་ཆས་བརྒྱད་དང་ལྡན་པ། ཕྱག་གཡས་པ་གཉིས་ན་ཡེ་ཤེས་ཀྱི་རལ་ཀྱུ་དང་རེག་ཆོད་ཀྱི་ཤ་འབལ་འཛིན་པ། ཕྱག་གཡོན་པ་གཉིས་ན་དུག་གསུམ་འབུག་པའི་ཁ་ཊཾ་དང་དབལ་སོ་རུ་ཅོ་བསྣམས་པ། ཞབས་གཉིས་གཡས་བརྐྱངས་གཡོན་བསྐུམས་པ། ཆགས་འཁོར་ཉོན་མོངས་ཀྱི་བདུད་དང་ན་བའི་བདུད་གདན་དུ་བཏིང་སྟེ། ཆུ་སྲིན་གྱི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་ཡེ་ཤེས་ཀྱི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
ལྔ་པ་ལྷོ་ཡི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ལྷོ་རིན་ཆེན་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་གཡུང་དྲུང་མཚོན་པར་གསུངས། ལྷ་གསང་མཆོག་གསང་བའི་གཡུང་དྲུང་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ཕྲག་དོག་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་འཆི་བདག་ལས་བརྩན་འཆི་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཁམས་ལ་སྦྱར་ན་ཁམས་ལྔ་ལས་མཁལ་མ་ཆུའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་བཟང་ངན་ཆེ་ཆུང་གི་མཚན་མ་ལས་གྲོལ་ཞིང་གཟུང་འཛིན་གཉིས་ཀྱི་རྒྱ་མདུད་ལས་གྲོལ་བའི་འཁོར་འདས་མཉམ་པ་ཉིད་དུ་མཁྱེན་པའི་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བཅུ་པ་སེམས་ཉིད་ཐིག་ལེ་ཅིར་ཡང་མ་བཅོས་པ་དེ་དང་། ཞིང་ཁམས་ལ་སྦྱར་ན་ཡོན་ཏན་མངོན་པར་རྫོགས་པའི་ཡིད་བཞིན་གྱི་ནོར་བུ་ལྟར་དཀྱིལ་འཁོར་རབ་འབྱམས་རྒྱ་མཚོའི་བཀོད་པ་རྣམས་འབད་མེད་ལྷུན་གྲུབ་ཏུ་བྱུང་བའི་ལྷོ་རིན་ཆེན་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་ཡབ་གསང་མཆོག་གསང་བའི་གཡུང་དྲུང་སྐུ་མདོག་ནམ་མཁའ་དག་པའི་ཁ་དོག་ཅན། ཞལ་གཅིག་ཕྱག་བཞི་ཞབས་གཉིས་པ། ཁྲོ་བོའི་གདང་དྲུག གར་གྱི་ཉམས་དགུ དུར་ཁྲོད་ཆས་བརྒྱད་དང་ལྡན་པ། ཕྱག་གཡས་པ་གཉིས་ན་ཐུགས་རྗེའི་རལ་ཀྱུ་དང་རྟོག་འཇོམས་ཀྱི་ཐོ་བ་ཕྱར་བ། ཕྱག་གཡོན་པ་གཉིས་ན་གསང་བའི་འཕར་འདབ་དང་རོམ་པོའི་འབྲུ་བདུན་བསྣམས་པ། དཔའ་ལ་འཇིག་པའི་ཆ་ལུགས་སྟོན་པ། ཞབས་གཉིས་གཡས་བརྐྱངས་གཡོན་བསྐུམས་པ། འཆི་བདག་ལས་བརྩན་དང་འཆི་བའི་བདུད་གཉིས་གདན་དུ་བཏིང་བ་སྟེ། ཤང་ཤང་གི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་གཡུང་དྲུང་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
དེ་ལྟར་མཚོན་དགོས་པའི་བཀའ་རྒྱུད་ཀྱི་ཁུངས།
གསང་མཆོག་ཡབ་ཡུམ་གྱིས་གསུངས་པའི་གསང་ཆེན་ཐུགས་རྗེ་ཉི་མའི་རྒྱུད་གསུམ་གྱི་ནང་ཚན་གཞི་ཡེ་སངས་རྒྱས་པའི་རྒྱུད་མི་འགྱུར་ཐིག་ལེ་བསྟན་པའི་ལེའུ་དྲུག་པ་ལས། ཡེ་ཤེས་དེའི་གཡུང་དྲུང་ཐོབ་པའི་ཚུལ། ཐིག་ལེའི་བཅུད་ལས་སངས་རྒྱས་སྐུར་གྲུབ་པས། ཡོངས་སུ་མཚོན་པའི་མཐའ་ལས་འདས་པ་ཡི། དེ་མཚོན་གཡུང་དྲུང་གྲུ་ཁུག་གཟུགས་སྣང་ཡང་། རྩེ་གཅིག་བདེ་ཆེན་ངང་ལ་ཅོག་གི་བཞག སྤྲོས་པའི་དངོས་བྲལ་དོན་དམ་ལུང་ཡང་མནན། ཐམས་ཅད་རོ་གཅོག་ངང་དུ་ཐག་ཀྱང་ཆོད། སྒོམ་མེད་རང་བཞིན་གནས་པའི་ཐེག་པ་ཆེ། དེ་ལྟར་གནས་པས་མི་འགྱུར་གཡུང་དྲུང་ཐོབ། ཅེས་དང་། དེའི་འགྲེལ་གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་ལས། གསུམ་པ་ཡེ་ཤེས་དེས་གཡུང་དྲུང་ཐོབ་པའི་ཚུལ་ནི། གཡུང་དྲུང་དེ་གང་ཞེ་ན། དུས་གསུམ་དུ་འགྱུར་བ་མེད་པ། ཡོངས་སུ་མཚན་མའི་མཐའ་ལས་འདས་པ་དེ་ལ་གདགས་སོ། དེ་ལྟར་མཚན་མེད་ཡིན་བཞིན་མོད། དངོས་པོ་ལྟེ་བ་གྲུ་ཁུག་དང་བཅས་པ་ཅི་ལ་བསྟན་ཞེ་ན། མཚན་མས་དོན་ལ་མཚོན་པའི་ཕྱིར་བསྟན་ཏེ། ལྟེ་བ་དང་བཅས་པ་ལྷ་གསང་མཆོག་མཐར་ཐུག་མཚོན་པའོ། གྲུ་ཁུག་དང་བཅས་པ་ལྷ་གསང་མཆོག་གསང་བའི་ཁུ་བྱུག་བྱ་བ། བདེ་བ་ཆེན་པོ་ལ་སྤྲོ་ཞིང་དང་བ་བསྐྱེད་པ་དང་། མཚན་མེད་ལ་ཅོག་གིས་བཞག་པའི་བརྡའོ། གསང་མཆོག་གསང་བའི་རྒྱལ་པོ་བྱ་བ་བདེ་བ་ཆེན་པོ་ལ་སྤྲོས་དང་བྲལ་བར་འཇུག་ཅིང་། དོན་དམ་གྱི་ལུང་ནོད་པའི་བརྡའོ། གསང་མཆོག་གསང་བའི་ཡེ་ཤེས་བྱ་བ། བདེ་བ་ཆེན་པོ་དེ་ལ་དུ་མ་རོ་གཅིག་ཏུ་བསྲེ་ཞིང་། བྱང་ཆུབ་སེམས་ལ་ངང་གིས་ཐག་ཆོད་པའི་བརྡའོ། གསང་མཆོག་གསང་བའི་གཡུང་དྲུང་བྱ་བ། བདེ་བ་ཆེན་པོ་ལ་བསྒོམ་ཞིང་སྤྱད་དུ་མེད་དེ། རང་བཞིན་ཉིད་ཀྱི་ཐེག་པ་ཆེན་པོར་གྲུབ་པའི་བརྡའོ། དེ་ལྟར་དངོས་པོ་བསྟན་པས་དངོས་མེད་ཡེ་ཤེས་རྙེད་པའི་ལྷའི་དོན་དེ་དག ཡེ་ཤེས་དེ་ལ་ལྷུན་གྱིས་གྲུབ་པས་ན། བདེ་བ་ཡེ་ཤེས་མི་འགྱུར་བའི་གཡུང་དྲུང་ཐོབ་པར་བསྟན་པའོ། ཞེས་དང་། གསང་མཆོག་ཡབ་ཡུམ་གྱིས་གསུངས་པའི་འབྲས་བུ་རྫོགས་སངས་རྒྱས་པའི་རྒྱུད་ལས། སྐུ་ལས་ཡེ་ཤེས་ཇི་ལྟར་འཆར་ཞེ་ན། བདེ་ཆེན་རྩལ་ལས་འགག་མེད་ཆེ་བ་རུ། རྩལ་མེད་ལྷུན་གྱིས་གྲུབ་པའི་ཡེ་ཤེས་ཤར། ཞེ་སྡང་གནས་དག་སྟོང་ཉིད་ཡེ་ཤེས་ཀྱིས། གདུལ་བྱ་མ་སྨིན་པ་རྣམས་སྨིན་པ་དང་། སྒྱུ་མ་གཟུགས་བརྙན་བདུད་བརྒྱད་རང་གྲོལ་ནས། དེ་བཞིན་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་མཐར་ཐུག་སྐུ་རུ་སངས་རྒྱས་སོ། གཏི་མུག་གནས་དག་མེ་ལོང་ཡེ་ཤེས་ཀྱིས། མ་རིག་འཁྲུལ་པ་སྐྱེ་བའི་བདུད་བཅོམ་ནས། གཡུང་དྲུང་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་ཁུ་བྱུག་སྐུ་རུ་སངས་རྒྱས་སོ། ང་རྒྱལ་གནས་དག་ནན་ཏན་ཡེ་ཤེས་ཀྱིས། ཕུང་པོ་ལུས་ལེན་རྒས་པའི་བདུད་བཅོམ་ནས། འཁོར་ལོ་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་རྒྱལ་པོའི་སྐུ་རུ་སངས་རྒྱས་སོ། འདོད་ཆགས་གནས་དག་སོར་རྟོགས་ཡེ་ཤེས་ཀྱིས། ཆགས་འཁོར་ཉོན་མོངས་ན་བའི་བདུད་བཅོམ་ནས། པད་མ་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་ཡེ་ཤེས་སྐུ་རུ་སངས་རྒྱས་སོ། ཕྲག་དོག་གནས་དག་མཉམ་ཉིད་ཡེ་ཤེས་ཀྱིས། འཆི་བདག་ལས་བརྩན་འཆི་བའི་བདུད་བཅོམ་ནས། རིན་ཆེན་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་གཡུང་དྲུང་སྐུ་རུ་སངས་རྒྱས་སོ། ཞེས་དང་། ལམ་མངོན་སངས་རྒྱས་པའི་རྒྱུད་ལས། ཐུགས་ལ་གསང་མཆོག་མཚེར་པ་ཁུ་བྱུག་སྟེ། གློ་བ་གསང་རྒྱལ་མཆིན་པར་གསང་ཡེ་ཤེས། མཁལ་མར་གསང་བའི་གཡུང་དྲུང་ཡབ་ཡུམ་བསྐྱེད། ཅེས་གསུངས་པའི་གསེར་གྱི་ཡང་ཞུན་དང་འདྲ་བའི་ལུང་མཆོག་འདི་དག་ལ་རྟོག་དཔྱོད་དང་ཉམས་ལེན་མཛོད་དང་། མཚོན་བྱེད་དཔེའི་གཡུང་དྲུང་གི་ལམ་ནས་མཚོན་བྱ་དོན་གྱི་གཡུང་དྲུང་ཚུལ་བཞིན་དུ་རྟོགས་པར་འགྱུར་བ་གདོན་མི་ཟའོ།
གཡུང་དྲུང་ཞེས་པ་འགྱུར་མེད་དང་སྐྱེ་མེད་ཀྱི་བརྡ་དོན་ཡིན་པའི་རྒྱུ་མཚན།
ད་ལྟ་འོ་ཅག་རྣམས་ཀྱིས་རིས་སུ་བྲིས་ཤིང་འབུར་དུ་གཏོད་པའི་གཡུང་དྲུང་འདི་ནི། དངོས་མེད་གཡུང་དྲུང་གི་སྐུ་མཆོག་དེ་ཉིད་མཚོན་བྱེད་ཙམ་ཡིན་ལ། དེ་ལྟར་དངོས་པོས་དངོས་མེད་མཚོན་པ་ལ་དགོས་པ་ཡང་ཡོད་དེ། མ་རྟོགས་པ་རྣམས་རྟོགས་པར་བྱ་བའི་ཕྱིར། ཀུན་རྫོབ་སྒྱུ་མས་ཁྲིད་ནས་ངེས་པའི་དོན་བསྟན་དགོས་པའི་ཕྱིར་རོ། གསང་སྔགས་ཟབ་མོའི་རྒྱུད་དོན་ལ་དཔྱད་ན་སྐུ་གསུང་ཐུགས་ཀྱི་རྟེན་མཆོག་རྣམས་དང་དེ་བཞིན་དཀྱིལ་འཁོར་རྣམ་པ་གསུམ་དུ་བསྟན་པ་རྣམས་དང་ལྷ་ཡི་སྐུ་མདོག་ཕྱག་མཚན་རེ་རེས་ཀྱང་ཁྱད་པར་གྱི་དོན་རེ་གོ་རྒྱུ་ཡོད་པ་སྨོས་མེད་དོ། དེ་རྣམས་ལ་གསང་སྔགས་ཀྱི་གཞུང་ནས་བཤད་པའི་དག་པ་དྲན་པ་ཞེས་ཀྱང་བརྗོད། མཚོན་བྱ་དོན་གྱི་གཡུང་དྲུང་ནི་སྔ་རབས་འདས་པ་རྣམས་ཀྱི་གཤེགས་ཤུལ། ད་ལྟ་བཞུགས་པ་རྣམས་ཀྱི་ཐུགས་དགོངས། མ་བྱོན་རྒྱལ་བ་ཡོངས་ཀྱི་འདྲེན་པ། གསུང་རབས་དུ་མའི་དགོངས་གཞིའི་རྩ་བར་གྱུར་པའི་རང་འབྱུང་གི་རིག་པ་ཟང་ཐལ་འདི་ཉིད་ཡིན་ཏེ། གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་ལས། གསུམ་པ་ཡེ་ཤེས་དེས་གཡུང་དྲུང་ཐོབ་པའི་ཚུལ་ནི། གཡུང་དྲུང་དེ་གང་ཞེ་ན། དུས་གསུམ་དུ་འགྱུར་བ་མེད་པ། ཡོངས་སུ་མཚན་མའི་མཐའ་ལས་འདས་པ་དེ་ལ་གདགས་སོ། དེ་ལྟར་མཚན་མེད་ཡིན་བཞིན་མོད། དངོས་པོ་ལྟེ་བ་གྲུ་ཁུག་དང་བཅས་པ་ཅི་ལ་བསྟན་ཞེ་ན། མཚན་མས་དོན་ལ་མཚོན་པའི་ཕྱིར་བསྟན་ཏེ། ལྟེ་བ་དང་བཅས་པ་ལྷ་གསང་མཆོག་མཐར་ཐུག་མཚོན་པའོ། གྲུ་ཁུག་དང་བཅས་པ་ལྷ་གསང་མཆོག་གསང་བའི་ཁུ་བྱུག་བྱ་བ། བདེ་བ་ཆེན་པོ་ལ་སྤྲོ་ཞིང་དང་བ་བསྐྱེད་པ་དང་། མཚན་མེད་ལ་ཅོག་གིས་བཞག་པའི་བརྡའོ། གསང་མཆོག་གསང་བའི་རྒྱལ་པོ་བྱ་བ་བདེ་བ་ཆེན་པོ་ལ་སྤྲོས་དང་བྲལ་བར་འཇུག་ཅིང་། དོན་དམ་གྱི་ལུང་ནོད་པའི་བརྡའོ། གསང་མཆོག་གསང་བའི་ཡེ་ཤེས་བྱ་བ། བདེ་བ་ཆེན་པོ་དེ་ལ་དུ་མ་རོ་གཅིག་ཏུ་བསྲེ་ཞིང་། བྱང་ཆུབ་སེམས་ལ་ངང་གིས་ཐག་ཆོད་པའི་བརྡའོ། གསང་མཆོག་གསང་བའི་གཡུང་དྲུང་བྱ་བ། བདེ་བ་ཆེན་པོ་ལ་བསྒོམ་ཞིང་སྤྱད་དུ་མེད་དེ། རང་བཞིན་ཉིད་ཀྱི་ཐེག་པ་ཆེན་པོར་གྲུབ་པའི་བརྡའོ། དེ་ལྟར་དངོས་པོ་བསྟན་པས་དངོས་མེད་ཡེ་ཤེས་རྙེད་པའི་ལྷའི་དོན་དེ་དག ཡེ་ཤེས་དེ་ལ་ལྷུན་གྱིས་གྲུབ་པས་ན། བདེ་བ་ཡེ་ཤེས་མི་འགྱུར་བའི་གཡུང་དྲུང་ཐོབ་པར་བསྟན་པའོ། ཞེས་གསུངས་པ་ལྟར་རོ། སྔགས་སེམས་སྤྱིའི་སྐད་དུ་ཀུན་ཏུ་བཟང་པོ་ཞེས་སུ་བསྔགས་པ་ཡང་འདི་ཉིད་ཡིན། དེ་ལྟ་བུའི་གཡུང་དྲུང་གི་སྐུ་དེ་འགྱུར་མེད་ཀྱི་རང་བཞིན་དུ་ཇི་ལྟར་གནས་པ་ཡིན་ནམ་ཞེ་ན། དང་པོ་འགྱུར་མེད་དུ་གནས་པའི་ཚུལ་འཆད་ན་འདི་ལྟར་ཡིན་ཏེ། འདུས་བྱས་ལས་གྲུབ་པའི་གནས་ཐམས་ཅད་ནི་རྒྱུ་རྐྱེན་འཕེལ་འགྲིབ་ཀྱི་རྗེས་སུ་འགྲོ་བས་འགྱུར་བ་ཅན་ཤ་སྟག་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་འདུས་བྱས་ལ་རག་མ་ལས་པས་གང་གིས་ཀྱང་འགྱུར་ཏུ་མི་བཏུབ་ཤིང་བོན་ཉིད་གཤིས་ཀྱི་ངོ་བོར་གྲུབ་པས་མི་འགྱུར་གཡུང་དྲུང་གི་ངོ་བོར་གནས་པ་དང་། འདུས་བྱས་ལས་གྲུབ་པའི་དུས་འདས་པ་འགག་ཟིན་པ་དང་ད་ལྟ་བ་སྐྱེས་ལ་མ་འགག་པ་དང་མ་འོངས་པ་སྐྱེ་བའི་ནུས་པ་ཡོད་ཀྱང་མ་སྐྱེས་པའི་རིགས་རྣམས་ནི་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་དུས་གསུམ་གྱི་མཚན་མའི་མཐའ་ལས་རྣམ་པར་གྲོལ་ཞིང་ཐིག་ལེ་ཉག་མ་གཅིག་གི་ངོ་བོར་གནས་པས་དུས་ཀྱི་མི་འགྱུར་གཡུང་དྲུང་གི་ངོ་བོར་གནས་པ་དང་། འདུས་བྱས་ལས་གྲུབ་པའི་ཚེ་ཚད་ལ་རིང་ཐུང་དང་ཕྱི་ནང་གི་བར་ཆོད་བསམ་གྱིས་མི་ཁྱབ་པར་མངའ་བས་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་སྐྱེ་འགག་གནས་གསུམ་གྱི་མཐའ་དང་བྲལ་བས་མི་འགྱུར་གཡུང་དྲུང་གི་ངོ་བོར་གནས་པ་དང་། འདུས་བྱས་ལས་གྲུབ་པའི་དབང་པོའི་ལུས་དང་ཡིད་ལུས་རྣམས་ནི་འཇིག་རྐྱེན་གྱི་དབང་དུ་གྱུར་པས་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་མི་བདེ་བའི་མཚན་མའི་མཐའ་ཐམས་ཅད་དང་བྲལ་བའི་བདེ་བ་ཆེན་པོ་གསང་མཆོག་རང་རིག་གི་ལུས་ཡིན་པས་མི་འགྱུར་གཡུང་དྲུང་གི་ངོ་བོར་གནས་པ་དང་། བློ་དང་ཡིད་དང་རྣམ་ཤེས་ཀྱི་རིགས་སུ་གྱུར་པའི་རིག་པ་དེ་རྣམས་རིག་པ་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་སྐྱེ་མེད་རང་འབྱུང་གི་རིག་པ་ཡིན་པས་མི་འགྱུར་གཡུང་དྲུང་གི་ངོ་བོར་གནས་པ་ཡིན་ཏེ། གཞི་ཡེ་སངས་རྒྱས་པའི་རྒྱུད་མི་འགྱུར་ཐིག་ལེ་བསྟན་པའི་ལེའུ་དྲུག་པ་ལས། དང་པོ་གཞིའི་རང་འབྱུང་ཡེ་ཤེས་དེ། གནས་ཀྱི་མི་འགྱུར་བོན་ཉིད་གཡུང་དྲུང་དབྱིངས། དུས་ཀྱི་མི་འགྱུར་དུས་གསུམ་གཅིག་པུ་ཉིད། ཚེའི་མི་འགྱུར་སྐྱེ་འགག་མཐའ་དང་བྲལ། སྐུ་ནི་མི་འགྱུར་བདེ་བ་ཆེན་པོའི་སྐུ། ཡེ་ཤེས་མི་འགྱུར་རང་འབྱུང་དག་པར་བཞུགས། ཞེས་གསུངས་པ་ལྟར་རོ།
དེ་ལྟ་བུའི་གཡུང་དྲུང་གི་སྐུ་དེ་སྐྱེ་མེད་ཀྱི་རང་བཞིན་དུ་ཇི་ལྟར་གནས་པ་ཡིན་ནམ་ཞེ་ན། སྐྱེ་མེད་དུ་གནས་པའི་ཚུལ་འཆད་ན་འདི་ལྟར་ཡིན་ཏེ། རང་འབྱུང་གི་རིག་པ་ཟང་ཐལ་འདི་ནི་འཛིན་པའི་མཐའ་ལས་འདས་པས་བདག་གཞན་གཉིས་སུ་འཛིན་ནས་འཁོར་བ་དང་ཉོན་མོངས་སྐྱེ་བ་མེད་པ་དང་། འདི་ནི་གང་སྣང་གང་ཤར་གསལ་ལ་རྟོག་པ་མེད་པའི་ཚུལ་དུ་མཁྱེན་པ་ཙམ་ལས་སྣང་བ་ལ་ཆགས་ནས་ལས་དང་སྡུག་བསྔལ་སྐྱེ་བ་མེད་པ་དང་། འདི་ནི་འདས་པའི་རྗེས་མི་གཅོད་པ་དང་མ་འོངས་པའི་སྔོན་མི་བསུ་བ་ད་ལྟ་བ་ལ་རྩིས་གདབ་སོགས་གང་ཡང་མི་བྱེད་པའི་རིག་པ་ཡིན་པས་རིག་པ་འདི་ཡིས་སྣང་བའི་རྗེས་གཅོད་ནས་འཁྲུལ་པ་རྟོག་འཛིན་གྱི་རིགས་རྣམས་སྐྱེ་བའི་སྐབས་མི་སྲིད་པས་སྐྱེ་བ་མེད་པ་དང་། འདི་ནི་འཛིན་ཆགས་ཞེན་གསུམ་གྱི་རྒྱ་ལས་ཡེ་ནས་གྲོལ་བའི་རང་འབྱུང་ཀ་དག་གི་ངོ་བོར་གནས་པ་ཙམ་ལས་རིག་པ་འདིས་གང་ཞིག་ཡུལ་དུ་བྱེད་ནས་གཟུང་འཛིན་གྱི་སྒྲིབ་པ་སོགས་གང་ཡང་སྐྱེ་བ་མེད་པ་དང་། འདི་ནི་འཁྲུལ་སྒྲིབ་གོལ་གསུམ་དང་ལོག་དམན་འཆལ་གསུམ་སད་སྟོར་འབྱམས་གསུམ་གྱི་སྐྱོན་སོགས་ཀྱིས་ཡེ་ནས་གོས་མ་མྱོང་པའི་དག་པ་ཆེན་པོའི་ངོ་བོར་གནས་པའི་གསང་ཆེན་གྲུབ་པའི་མཐའ་ཡིན་ལ། རིག་པ་འདི་འཆལ་ནས་གྲུབ་པའི་མཐའ་སོགས་གང་ཡང་སྐྱེ་བ་མེད་པ་ཡིན་ཏེ། གཞི་ཡེངས་རྒྱས་པའི་རྒྱུད་སྐྱེ་མེད་ཐིག་ལེ་བསྟན་པའི་ལེའུ་བདུན་པ་ལས། ཇི་ཕྱིར་འདི་ལ་སྐྱེ་བ་མེད་བརྒལ་ན། འདས་པས་འཁོར་བ་ཉོན་མོངས་སྐྱེ་བ་མེད། མཁྱེན་པས་ལས་དང་སྡུག་བསྔལ་སྐྱེ་བ་མེད། ངེས་པས་འཁྲུལ་པ་རྟོག་འཛིན་སྐྱེ་བ་མེད། དག་པས་གཟུང་འཛིན་སྒྲིབ་པ་སྐྱེ་བ་མེད། ཡིན་པས་འཆལ་བའི་གྲུབ་མཐའ་སྐྱེ་བ་མེད། ཅེས་གསུངས་པ་ལྟར་རོ།
གཡུང་དྲུང་འདི་ལ་སྐུ་ཞེས་མཚན་གསོལ་དགོས་པའི་རྒྱུ་མཚན་གང་ཡིན་ནམ།
སྤྱིར་སྐུ་ཞེས་པ་འདི་ལ་མདོ་སྔགས་སེམས་གསུམ་གི་གཞུང་སོ་སོའི་ཁོངས་ནས་གསུང་སྲོལ་དུ་མ་ཞིག་ཡོད་མོད་ཀྱང་། སྐབས་འདིར་གསང་ཆེན་མ་རྒྱུད་ཐུགས་རྗེ་ཉི་མའི་རྒྱུད་གསུམ་གྱི་དགོངས་དོན་གཙོ་བོར་བཞག་ནས་འགྲེལ་ན། རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་མི་ཤིག་གཡུང་དྲུང་གི་ངོ་བོར་གནས་པ་འདི་ལ་སྐུ་ཞེས་མཚན་གསོལ་དགོས་པའི་རྒྱུ་མཚན་ནི། སྤྱིར་ལུས་ཀྱི་རྣམ་གྲངས་ལ་གཞུང་འདི་ནས་ཆབ་ནག་པས་འདོད་པའི་དབང་པོའི་ལུས་དང་འཕན་ཡུལ་པས་འདོད་པའི་ཡིད་ཀྱི་ལུས་དང་ཆབ་དཀར་བས་འདོད་པའི་རང་རིག་གི་ལུས་དང་དཔོན་གསས་པས་འདོད་པའི་སེམས་ཉིད་ཀྱི་ལུས་དང་བཞི་རུ་གསུངས་ཀྱང་། ལུས་དང་པོ་གཉིས་ནི་ཐ་མལ་གྱི་ལུས་ཡིན་པས་མི་རུང་ལ་འདི་ནི་འོག་མ་གཉིས་ལས་འདས་པའི་གསང་མཆོག་གི་ལུས་ཡིན་པ་དང་རང་རིག་གི་ལུས་ཡིན་པ་ཡེ་ཤེས་ཀྱི་ལུས་ཡིན་པའི་རྒྱུ་མཚན་གྱིས་སྐུ་ཞེས་མཚན་གསོལ་བ་ནི་གཞུང་འདི་རྣམས་ཀྱི་དགོངས་དོན་འཁྲུལ་མེད་ཡིན། དང་པོ་གསང་མཆོག་གི་ལུས་ཡིན་པའི་རྒྱུ་མཚན་ཡོད་དེ། གསང་མཆོག་གི་ལུས་ཞེས་བྱ་བ་གསང་བ་ཆེན་པོ་དགུས་གསང་བའི་ལུས་ཡིན་པ་དང་གསང་བའི་བོན་སྡེ་དགུ་ལས་ཁྱད་པར་དུ་འཕགས་པའི་ལུས་ཡིན་པའི་ཕྱིར་ཏེ། གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་ནུབ་ཐིག་ལེའི་འགྲེལ་ལས། གསང་ཆེན་ཞེས་བྱ་བ་རང་འབྱུང་གི་ཡེ་ཤེས་དེ། གསང་བ་ཆེན་པོ་དགུས་གསང་བ་ཡིན་ཏེ། རང་བཞིན་གྱིས་གསང་བས་ཕྱི་རོལ་པས་མི་མཐོང་། ལས་ཀྱིས་གསང་བས་སེམས་ཅན་ཉོན་མོངས་པས་མི་མཐོང་། ཐབས་ཀྱིས་གསང་བས་གྲུབ་མཐའ་གཞན་པས་མི་མཐོང་། ཤེས་རབ་ཀྱིས་གསང་བས་ཐེག་པ་དམན་པས་མི་མཐོང་། མཁའ་འགྲོའི་རྩལ་གྱིས་གསང་བས་སྐལ་མེད་ལ་མི་འཕྲད། གསང་སྔགས་ཀྱི་ནུས་པས་གསང་བས་བདུད་དང་སྲིན་པོས་མི་ཚུགས། ཡེ་ཤེས་ཀྱི་སྟོབས་ཀྱིས་གསང་བས་ཉོན་མོངས་པས་བར་མི་ཆོད། ཐུགས་རྗེའི་མཐུ་ཡིས་གསང་བས་ཞུགས་པ་སྨིན་གྲོལ་དུ་ངེས། ཨ་དཀར་གྱི་དབྱིངས་ཀྱིས་གསང་བས་བོན་གཞན་རྣམས་ཕྱི་ཤར་འགྱུར། དེ་ལྟར་གསང་བ་ཆེན་པོ་དགུས་གསང་བས་ན་གསང་ཆེན་ཞེས་་བྱའོ། གསང་མཆོག་ཅེས་བྱ་བ་གསང་བའི་བོན་སྡེ་དགུ་ལས་མཆོག་ཏུ་གྱུར་པའོ། ཞེས་གསུངས་པ་ལྟར་རོ། གཉིས་པ་རང་རིག་གི་ལུས་ཡིན་པའི་རྒྱུ་མཚན་ཡོད་དེ། རང་རིག་གི་ལུས་ཞེས་བྱ་བ་འདི་ནི་ལྟོས་སྟེ་ཤེས་པའི་རིག་པ་དང་འཐད་པ་སྒྲུབ་པའི་རིག་པ་བྱ་བ་བྱེད་པའི་རིག་པ་དེ་དག་ལས་རྣམ་པར་འདས་པའི་སྟོང་པ་རང་གསལ་གྱི་ཡེ་ཤེས་དེ་ཉིད་ལ་གོ་བ་ཡིན་ཏེ། གཞི་ཡེ་སངས་རྒྱས་པའི་རྒྱུད་ཀུན་གཞི་ཡེ་ཤེས་ལྷུན་གྲུབ་བསྟན་པའི་ལེའུ་གཉིས་པའི་དཀྱུས་ཚིག་ལས། རང་རིག་མངོན་སུམ་ཟབ་དཀར་དོན་ཞུགས་པས། འཇིག་རྟེན་ལུས་མིན་ལུས་མཆོག་རང་རིག་ལུས། ཞེས་དང་། དེ་ཉིད་ལས། མངོན་རྗེས་གཞན་བཞི་དགོས་ནུས་འདིར་ཆུང་ཡང་། ཟབ་དཀར་གྲུབ་མཐའ་རང་རིག་མེད་ཐབས་མེད། ཅེས་དང་། དེ་ཉིད་ལས། འཇལ་བྱེད་རང་རིག་དངོས་ལ་མ་གསལ་ན། དམུ་ལོང་ནམ་མཁའི་མཐའ་ཚོལ་ཇི་བཞིན་ཡིན། ཞེས་གསུངས་པ་ལྟར་རོ། གསུམ་པ་ཡེ་ཤེས་ཀྱི་ལུས་ཡིན་པའི་རྒྱུ་མཚན་ཡོད་དེ། གསང་བདག་གྲུབ་པའི་དབང་ཕྱུག་གིས་མཛད་པའི་མི་ནུབ་ཐིག་ལེའི་འགྲེལ་ལས། ཡང་དག་པའི་ཡེ་ཤེས་ཀྱི་ལུས་ཡིན་པས་ན་སྐུའོ། ཞེས་གསུངས་པ་ལྟར་རོ།
གཡུང་དྲུང་འཆང་བ་པོ་རྣམས་ཀྱི་ཐུགས་ལ་ངེས་དགོས་པའི་ཞུ་སྙིང་།
བསྟན་པའི་སྙིང་པོ་གསང་སྔགས་དང་གསང་སྔགས་གི་ངོ་བོ་ནི་རང་འབྱུང་གི་རིག་པ་ཟང་ཐལ་གྱི་སྐུ་རུ་གྱུར་པའི་རྒྱལ་བ་ཀུན་ཏུ་བཟང་པོའི་ཐུགས་གཡུང་དྲུང་དེ་ཉིད་ཡིན་ལ། འདི་ལྟ་བུའི་གཡུང་དྲུང་གི་དོན་དེ་ཉིད་ལ་རང་གི་དད་པ་དང་ཡིད་ཆེས་བརྩོན་འགྲུས་ཀྱི་གྲོགས་དང་སྦྲེལ་ནས་ཉམས་ལེན་བསྐྱང་ནུས་ན་ཚེས་གཅིག་ལུས་གཅིག་ལ་རྫོགས་པ་ཆེན་པོའི་ལུགས་འདིར་སངས་རྒྱས་ལག་འཆང་ཐོབ་པར་གདོན་མི་ཟའོ། འདི་ལྟ་བུའི་གཡུང་དྲུང་གི་དོན་དེ་ཉིད་ལ་ཐབས་བསྐྱེད་རྫོགས་ཀྱི་ཉམས་ལེན་གནད་དུ་བསྣུན་ནས་ཉམས་ལེན་ཚུལ་བཞིན་དུ་བསྐྱང་ནུས་ན། རིང་པོར་མི་ཐོག་པར་མྱུར་བ་ཉིད་དུ་ཟབ་དཀར་སྔགས་ཀྱི་ལུགས་ལ་གསང་མཆོག་མཐར་ཐུག་གི་སྐུ་རུ་གྲུབ་པར་ངེས་པའོ། ལུང་རིག་འགྲེལ་ཚུལ་གྱི་གནད་ཤེས་ན་གསང་མཆོག་རིགས་ལྔ་འདི་ལ་ཡང་དྲང་དོན་དང་ངེས་དོན་གྱི་འགྲེལ་ཚུལ། གཞི་དང་རྩལ་ཤར་གྱི་འགྲེལ་ཚུལ། ཕྱི་ནང་གསང་གསུམ་གྱི་འགྲེལ་ཚུལ་དུ་མ་ཞིག་ཡོད་པར་སྣང་། གསང་ཆེན་མ་རྒྱུད་ཐུགས་རྗེ་ཉི་མའི་ལྷ་ཚོགས་སྤྲོས་ཚུལ་གྱི་རིམ་པ་ལ་ཡང། རབ་ཀྱི་དབང་དུ་བྱས་ན་ཐུགས་རྗེ་ཉི་མ་འབུམ་ཤར་གྱི་ལྷ་ཚོགས་དང་། འབྲིང་གི་དབང་དུ་བྱས་ན་ཐུགས་རྗེ་ཉི་མ་སྟོང་ཤར་གྱི་ལྷ་ཚོགས། བསྡུས་པའི་དབང་དུ་བྱས་མ་རྒྱུད་ཀྱི་ལྷ་ཚོགས་སུམ་བརྒྱ་དྲུག་ཅུ་རྩ་དྲུག། ཤིན་ཏུ་བསྡུས་པའི་དབང་དུ་བྱས་ན་བརྒྱ་དང་དྲུག་ཅུའི་ལྷ་ཚོགས་ཀྱི་བཀོད་པ་སྤྲོས་རྒྱུ་ཡོད་པ་བོན་ཉིད་ཐིག་ལེའི་འགྲེལ་གྱི་དགོངས་དོན་ལྟར་ཡིན་ལ། ལྷ་ཚོགས་དེ་རྣམས་བསྡུས་ན་གསང་མཆོག་ཡབ་ཡུམ་གཉིས། གསང་མཆོག་ཡབ་ཡུམ་གཉིས་ཀྱང་དོན་དམ་པའི་དབང་དུ་བྱས་ན། གསལ་སྟོང་ཡབ་ཡུམ་གཉིས། དེ་ཡང་མདོར་དྲིལ་ན་ཐིག་ལེ་ཉག་གཅིག་གི་བདག་ཉིད་དུ་བཞུགས་པའོ། དེ་ཉིད་དཔེའི་ལམ་ནས་མཚོན་བྱེད་དུ་བོན་གྱི་བརྡ་རྟགས་རིས་སུ་བྲིས་པའི་གཡུང་དྲུང་དང་འབུར་དུ་གཏོད་པའི་གཡུང་དྲུང་ལ་སོགས་པ་འདི་རྣམས་བྱུང་བ་ཡིན་ནོ། མཚོན་བྱེད་དཔེའི་གཡུང་དྲུང་གི་བརྡ་རྟགས་དེ་ནི་རྒྱུད་གསུམ་གྱི་གཞུང་ལས་གསལ་བ་ལྟར་ན་གསང་མཆོག་རིགས་ལྔ་མཚོན་བྱེད་དུ་གསུངས་པ་དེ་ལྟར་ལ། སེམས་ཕྱོགས་ཀྱི་ལུགས་སུ་བྱས་ན་ངོ་བོ་རང་བཞིན་ཐུགས་རྗེ་གསུམ་གྱི་བདག་ཉིད་དུ་གནས་པའི་མ་བཅོས་གཉུག་མའི་སྐུ་མཆོག་དེ་ཉིད་མཚོན་བྱེད་ཡིན་པར་སྨོས་ཅི་ལ་དགོས།
རང་གི་བཀའ་དྲིན་སུམ་ལྡན་གྱི་དཔོན་གསས་བླ་མ་༧གསང་གསུམ་བོན་གྱི་མཛོད་འཛིན་༧སྐྱབས་རྗེ་སྨན་རིའི་ཡོངས་འཛིན་སྨྲ་བའི་སེང་གེ་མཆོག་གིས་གསུངས་པའི་མ་རྒྱུད་ཀྱི་གདམས་སྐོར་འདི་རྣམས་ཀྱི་ཞལ་ཁྲིད་ལ་ཡང་ནས་ཡང་དུ་ཉན་པའི་སྐལ་པ་དང་ལྡན་ཞིང་། ༧སྐྱབས་རྗེ་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་གི་སྐུ་མདུན་ནས་གདམས་སྐོར་འདི་རྣམས་ཀྱི་ཞལ་ཁྲིད་ཐོབ་པ་དང་། ཤིན་ཏུ་ཟབ་པའི་གཞུང་ཆེན་འདི་རྣམས་ལ་རང་གིས་ཐོས་བསམ་ཅུང་ཟད་བྱས་པའི་ཉེར་ལེན་དང་བཅས་ཉི་མ་དོན་གྲུབ་ཏུ་འབོད་པས་ས་འཛིན་སྨན་གྱི་རི་བོ་ནས་སྤེལ།
1,758 total views, 1 views today


text:
རྒྱལ་ཁབ་ཀྱི་བདག་དབང་གཙོ་བོ་ཡུལ་དེའི་མང་ཚོགས་ལ་ཡོད་པ་བཀའ་བསྩལ་འདུག
བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་གྱི་གསར་ཁང་གྲགས་ཅན་ NDTV གསར་ཁང་གིས་ཆེད་དོན་བཀའ་འདྲིར་བཀའ་ལན་སྩལ་བའི་ཁྲོད། མགོན་པོ་༸གང་ཉིད་མཆོག་གིས་དེང་སང་འཛམ་གླིང་ནང་གི་དཀའ་ངལ་ཁག་ཅིག་ལ་གདོང་ལེན་དང་ཨ་རིའི་སྲིད་འཛིན་གསར་པའི་སྲིད་བྱུས་ཐོག་དགོངས་ཚུལ་ཇི་ཡོད་སོགས་གནད་དོན་ཁག་ཅིག་གི་སྐོར་བཀའ་ལན་བཀྲིན་བསྩལ་འདུག ལས་རིམ་དེ་ནི་ཁ་ཉིན་ཟླ་ ༡ ཚེས་ ༡༨ ཉིན་གསར་ཁང་དེའི་ Off the Cuff ཞེས་པའི་སྐར་མ་ ༤༠ རིང་བཀའ་འདྲིའི་ལས ...


text:
ཨ་རབ་སྐྱེས་མའི་སྐྱིད་སྡུག 1
- །
- པ་སངས།, 06 ཟླ་བཅུ་གཅིག 2015 18:30
- ། རྩོམ་རིག་མེ་ལོང་། «གཉན་པོས་དབྱིན་ཡིག་ལས་བསྒྱུར།»
___«སོའུ་རྡིས་ཨ་རབ་ཡུལ་དུ་བུད་མེད་ཀྱིས་བྱེད་མི་རུང་བ་བདུན།»
«སོའུ་རྡིས་ཨ་རབ་ཉ»Saudi Arab «ཁ་ཆེའི་རྒྱལ་ཁབ་ཅིགཏ ཡུལ་གྱི་ཁྲིམས་སྲོལ་ནི་ཞ་རིས་ཡའི་ ཉ»Sharia «ཁ་ཆེའི་ཆོས་ལུགས་ཁྲོད་ཀྱི་ཁྲིམས་སྲོལ་ཞིགཏ ཁྲིམས་ལུགས་གཞི་ལ་བཞག་པ་ཞིག་ཡིན་པ་དང༌། ཁ་ཆེའི་ཁྲིམས་ལུགས་ནི་ཁ་ཆེའི་གསུང་རབ་ཀོ་རནཉ»Quran) «ནས་བྱུང་བ་རེད། དེར་བརྟེན་གནས་འདིར་བུད་མེད་རྣམས་ལ་མཐོང་ཆུང་ཁྱད་གསོད་བྱེད་པའི་རྒྱུན་སྲོལ་ད་དུང་ལྷག་ཡོད་ཅིང༌། སོའུ་རྡིས་ཁྲིམས་སྲོལ་དག་ཁ་ཆེའི་གསུང་རབ་དང་སྒོ་ཀུན་ནས་བསྟུན་ཡོད་སྟབས། ཁྲིམས་དཔོན་དག་གིས་ཀྱང་ལམ་སྲོལ་རྙིང་བ་ལྟར་དེ་ལ་འགྲེལ་རྗོད་བྱེད་དགོས་པ་རེད། སོའུ་རྡིས་ཨ་རབ་ཡུལ་དུ་སྔོན་ཆད་བུད་མེད་རྣམས་ཀྱིས་འོས་འདེམ་བྱེད་མི་ཆོག་མོད། རྒྱལ་པོ་ཨ་བྷི་རྡོའུ་ལ་ཉ»Abdullah «སོའུ་རྡིས་ཨ་རབ་ཡུལ་གྱི་རྒྱལ་བོ་སྔོན་མཏ ཡིས་འདེམ་དབང་འདྲ་མཉམ་གྱི་ཐོབ་ཐང་སྤྲད་ནས་ལོ་བཞི་ལྷག་གི་རྗེས་ཏེ། ཉེ་བའི་ཆར་སོའུ་རྡིས་ཨ་རབ་ཀྱི་བུད་མེད་རྣམས་ཀྱིས་ལོ་རྒྱུས་རང་བཞིན་ཅན་གྱི་ཐེངས་དང་པོའི་འོས་འདེམ་ཐོ་འགོད་བྱེད་ཆོག་པར་གྱུར་ཡོད། འོས་འདེམ་ལས་གཞན་ཡང༌། སོའུ་རྡིས་ཨ་རབ་ཀྱི་བུད་མེད་རྣམས་ཀྱིས་སྒྲུབ་མི་ཆོག་པའི་དོན་དག་མང་པོ་ཞིག་ལྷག་ཡོད་ཅིང༌། འདི་ག་བརྙན་འཕྲིན་ཁང་གིས་སོའུ་རྡིས་ཨ་རབ་ཡུལ་གྱི་བུད་མེད་ཀྱིས་སྒྲུབ་མི་ཆོག་པའི་དོན་དག་བདུན་ཁྱེད་ལ་ངོ་སྤྲོད་པར་བྱ།»
«༡ བུད་མེད་ཀྱིས་རླངས་འཁོར་སྐོར་མི་ཆོག»
«སོའུ་རྡིས་ཨ་རབ་ཡུལ་ནས་བུད་མེད་ཀྱིས་རླངས་འཁོར་སྐོར་རྒྱུ་གཏན་འགོག་བྱས་ཡོད་པ་རེད། གཞུང་འབྲེལ་བཅའ་ཁྲིམས་ནང་དུ་བུད་མེད་ཀྱིས་རླངས་འཁོར་སྐོར་མི་ཆོག་པའི་ཁྲིམས་ལུགས་གང་ཡང་མེད་མོད། སོའུ་རྡིས་གྲྭ་བ་དག་གིས་བུད་མེད་རླངས་འཁོར་ཁ་ལོ་བ་དག་གིས་སྤྱི་ཚོགས་ཀྱི་རིན་ཐང་ལ་སྣང་ཆུང་བྱེད་ཀྱིན་འདུག་ཅེས་ཁ་རྡུང་བཏང་རྐྱེན། བུད་མེད་ཀྱིས་རླངས་འཁོར་སྐོར་མི་ཆོག་པར་གྱུར་ཡོད།༢༠༡༡ ལོར་ཡུལ་དེའི་བུད་མེད་ཀྱི་ཚོགས་པ་ཞིག་གིས་སྣེ་ཁྲིད་དེ་བུད་མེད་རླངས་འཁོར་ཁ་ལོ་བ་གསོ་སྐྱོང་གི་ལས་དོན་ཐད་དོ་སྣང་བྱས་མོད། དོན་དག་དེ་ལམ་ལྷུང་གང་ཡང་བྱུང་མི་འདུག ལོ་ངོ་བཅུ་ཕྲག་དུ་མར་ངོ་རྒོལ་དང་སྐྱོན་བརྗོད་བྱས་པར་ལྟོས་མེད་ཀྱིས། ༢༠༡༤ ལོར་ཨ་རབ་རྒྱལ་བོའི་སློབ་སྟོན་ལྷན་ཚོགས་ཀྱིས་བསྐྱར་དུ་བཀའ་བཏང་སྟེ། སྲིད་གཞུང་གིས་ལངས་ཕྱོགས་བརྟན་པོ་བཟུང་ནས། བུད་མེད་ཁ་ལོ་བའི་བཀག་རྒྱ་མེད་པར་གཏོང་དགོས་པའི་ཐད་མཛུབ་སྟོན་གནང་ཡོད་པ་རེད།»
«༢ རོགས་ཟླ་མེད་པར་བུད་མེད་ཕྱི་རོལ་དུ་འགྲོ་མི་ཆོག»
«སོའུ་རྡིས་ཡུལ་ནས་བུད་མེད་རྣམས་རང་ཁྱིམ་ནས་ཕྱི་ལོགས་སུ་འགྲོ་བར་ག་དུས་ཡིན་ཡང་སྐྱེས་པ་ལྟ་སྲུང་བ་ཞིག་དགོས་པ་དང༌། སྐྱེས་པ་ལྟ་སྲུང་བ་དེ་དག་ལ་མ་རམ་ཉ»“mahram”«ཁ་ཆེའི་ཆོས་ལུགས་ཁྲོད་ཀྱི་བུད་མེད་ཀྱི་ལྟ་སྲུང་བ་དགཏ ཞེས་འབོད་པ་རེད། མ་རམ་དག་གིས་བུད་མེད་རྣམས་ཕྱི་ལོགས་སུ་འགྲོ་སྐྱོད་སྐབས་ལྟ་སྲུང་བྱེད་དགོས་ཤིང༌། ཁྲིམས་སྲོལ་འདི་ནི། ཉམ་ཆུང་བའི་བུད་མེད་རྣམས་ཀྱི་རང་དབང་འགུལ་སྐྱོད་ལས་བྱུང་བའི་ཉེས་པ་འགོག་ཆེད་དུ་དམིགས་ཏེ་བཟོས་པ་ཞིག་ཡིན་པ་རེད།ཐེངས་ཤིག་སོའུ་རྡིས་ཡུལ་དུ་གཞོན་ནུ་མ་ཞིག་ལ་བཙན་གཡེམ་བྱས་པ་གསར་ལམ་ཁག་ཏུ་ཐོན་པ་རེད། དོན་རྐྱེན་དེ་བྱུང་དུས། གནོད་འཚེ་ཕོག་ཡུལ་གྱི་མཉམ་དུ་ཁོ་མོའི་ལྟ་སྲུང་བ་མེད་པས། ཁྲིམས་ཁང་གིས་ཁོ་མོར་ལྟ་སྲུང་བ་མེད་པར་ཕྱི་ལ་ཕྱིན་པའི་ཉེས་ཆད་བཅད་ཡོད། ཉེ་བའི་ཆར་སོའུ་རྡིས་སྲིད་གཞུང་གིས། བུད་མེད་རྣམས་སྐྱེས་པའི་ལྟ་སྲུང་བ་མེད་པའི་ལྗོངས་རྒྱུ་བྱེད་པར་དམ་དྲག་ཉུང་དུ་གཏང་རྒྱུར་བསམ་གཞིག་བྱེད་ཀྱིན་ཡོད་ཚུལ་ཀྱང་བསྒྲགས་ཡོད་པ་རེད།»
«༣ བུད་མེད་ལུས་རྩལ་གྱི་བྱ་འགུལ་ཁྲོད་ཞུགས་མི་ཆོག»
«སོའུ་རྡིས་ཨ་རབ་ཀྱི་ངོས་ནས་བུད་མེད་རྩེད་འགྲན་པ་མེད་པའི་ཨོ་རྩེད་འགྲན་ཚོགས་ཤིག་ལ་མགྲོན་བདག་བྱེད་རྒྱུར་གྲོས་མགོ་བཏོན་པ་རེད། རྒྱལ་སྤྱིའི་ཨོ་རྩེད་ལྷན་ཚོགས་ཀྱིས་བྷ་རན་ ཉ»Bahrain «ཨ་རབ་ཀྱི་ས་འབྲེལ་རྒྱལ་ཕྲན་ཞིགཏ ཡུལ་དང་མཉམ་དུ་རྩེད་དབང་བདག་རྩོད་བྱེད་པ་དང༌། སྐྱེས་པ་དང་བུད་མེད་ལོགས་གནས་ངང་རྩེད་འགྲན་བྱེད་རྒྱུའི་སོའུ་རྡིས་གྲོས་གཞི་དེ་ལ་ངོས་ལེན་བྱས་མེད། སྤྱི་ཚོགས་འདི་ནི་ཧ་ཅང་རྙིང་ཞེན་ཅན་ཞིག་ཡིན་པ་དང༌། སྐབས་དེ་ནི་བུད་མེད་རྣམས་འགྲན་ཚོགས་སུ་ཞུགས་རྒྱུར་ངོས་ལེན་བྱེད་དཀའ་བའི་དུས་ཚོད་ཅིག་ཀྱང་ཡིན་པ་རེད།ཐེངས་དང་པོར་སོའུ་རྡིས་ཨ་རབ་ཡུལ་ནས་བུད་མེད་རྩལ་འགྲན་རུ་ཁག་ཅིག་ལོན་ཏྲོན་ཨོ་རྩེད་འགྲན་ཚོགས་སུ་མངགས་སྐབས། གྲྭ་བ་ཚོས་བུད་མེད་དེ་ཚོ་སྨད་ཚོང་མ་ལྟ་བུ་རེད་ཅེས་ཡོངས་གྲགས་ཀྱིས་སྐྱོན་བརྗོད་དྲག་པོ་བྱས་ཡོད་པ་རེད། རྩལ་འགྲན་སྐབས་སུའང་ཁོ་མོ་ཚོར་སྐྱེས་པའི་ལྟ་སྲུང་བ་དགོས་པར་མ་ཟད། ཞ་རིས་ཡཉ»Sharia) «དང་བསྟུན་ཏེ་ལུས་རྩལ་སྒྲིག་ཆས་གྱོན་དགོས་ཤིང༌། སྐྲ་ལོ་ཡང་ཡིབ་སྦས་བྱེད་དགོས་པ་ཨ་ཅང་ཅང༌།»
«༤ བུད་མེད་ཀྱིས་གང་འདོད་དུ་སྐྱེས་པ་དང་འབྲེལ་འདྲིས་བྱེད་མི་ཆོག»
«བུད་མེད་ཀྱིས་རང་གི་གཉེན་ཉེ་མིན་པའི་སྐྱེས་པ་དང་མཉམ་དུ་འབྲེལ་འདྲིས་བྱེད་པར་ཚོད་འཛིན་བྱེད་དགོས་པ་རེད། ཁྲིམསས་དང་མི་མཐུན་པའི་ »“«མཉམ་བསྲེས»”«ཀྱི་དབང་གིས་ཉེས་ཆད་ཕོག་གིན་ཡོད་སྟབས། སྨྱན་བྱད་ཁག་གིས་མི་མང་འདུ་འཛོམས་བྱེད་ས་གལ་ཆེན་ཁག་སྟེ་ལས་ཁུངས་དང་དངུལ་ཁང༌། སློབ་གྲྭ་ཆེན་མོ་བཅས་སུ་སྐྱེས་པ་དང་བུད་མེད་འགྲོ་འོང་གི་སྒོ་ལོགས་སུ་དགར་དགོས་པའི་སྐོར་གྱི་བསམ་འཆར་བཏོན་ཡོད་པར་མ་ཟད། སྤྱི་བའི་དངོས་རྫས་དབོར་འདྲེན་བྱེད་ས་དང་རླངས་འཁོར་ས་ཚུགས། མཚོ་འགྲམ། སྐྱོ་སངས་ས་ཁུལ་བཅས་ཏེ་རྒྱལ་ཁབ་ཀྱི་ས་གནས་མང་ཆེ་བ་ཤིག་ལོགས་སུ་བཟོ་དགོས་པའི་སྐོར་གྱི་བསམ་ཚུལ་བཏོན་པ་རེད།»
«༥ བུད་མེད་ལ་ལུས་རྩལ་སྦྱོང་ས་མེད།»
«བུད་མེད་ཀྱིས་ཕྱི་རོལ་ནས་ལུས་རྩལ་སྦྱོང་མི་ཆོག་པའི་ཁྲིམས་ལུགས་ཤིག་མེད་མོད། དེ་ལ་དགག་རྒྱག་བྱེད་པའི་མཁས་པ་དང་གྲྭ་བ་དག་གིས་རྙིང་ཞེན་ཆེ་བའི་སྤྱི་ཚོགས་འདི་ལ་ཤུགས་རྐྱེན་ཟབ་མོ་ཐེབས་ཡོད་པ་རེད། སློབ་གྲྭ་ཆེ་ཆུང་གང་དུའང་བུད་མེད་རྣམས་ལ་ལུས་རྩལ་སྦྱོང་བརྡར་ལྟེ་གནས་དང་ལུས་རྩལ་རུ་ཁག་གང་ཡང་མེད་པ་རེད། དེ་ལྟ་མོད། ཆོས་ལུགས་དོ་དམ་མི་སྣས་བཀག་སྡོམ་མ་བྱས་བར་དུ་སྒེར་ངོས་ནས་བདག་གཉེར་བྱེད་ཀྱིན་པའི་བུད་མེད་ཀྱི་ལུས་རྩལ་ར་བ་འགའ་ཞིག་ཡོད་པ་རེད།ཡང་སོའུ་རྡིས་ཡུལ་གྱི་གྲྭ་བ་འགས་ལས་འགུལ་སྤེལ་ཏེ། བུད་མེད་ཀྱི་ལུས་སྦྱོང་དང་ལུས་རྩལ་ར་བ་བཅས་ནི་མོ་གསར་གྱི་ལང་ཚོ་བརླག་པའི་རྒྱུ་དང་རྐྱེན་ཉག་ཅིག་ཡིན་ལུགས་བསྒྲགས་ཡོད་པ་དང༌། སོའུ་རྡིས་ཨ་རབ་ཀྱིས་རྒྱལ་སྤྱིའི་ཨོ་རྩེད་འགྲན་ཚོགས་ཀྱི་ཚོགས་ཁོངས་སུ་བུད་མེད་ཀྱི་སྐུ་ཚབ་གཏོང་རྒྱུར་ཡང་བཀག་འགོག་བྱེད་ཀྱིན་ཡོད་པ་རེད།»
«༦ བུད་མེད་ཀྱིས་ལས་ཀ་བྱེད་མི་རུང༌།»
«སོལ་རྡིས་ཡུལ་ནས། བུད་མེད་ཀྱིས་སྐྱེས་པས་སྒྲུབ་ཐུབ་པའི་ལས་ཀ་མང་དག་ཅིག་ལས་མི་རུང༌། བུད་མེད་མང་ཆེ་བ་ཤེས་ཡོན་གྱི་སྡེ་ཚན་དང་སྨན་ཞབས་པའི་ལས་གནས་སུ་ཡོད། ཏག་ཏག ཉེ་བའི་དུས་ནས་བཟུང་བུད་མེད་ཚོས་མཛོད་གཉེར་ཁང་གི་དོ་དམ་པ་བྱེད་པའམ། མཛོད་གཉེར་སྡེ་ཚན་འགའ་རུ་ལས་ཀ་བྱེད་མགོ་བརྩམས་ཡོད་མོད། ཁྲོམ་ས་ཆེ་ཁག་ཏུའང་བུད་མེད་ཚོས་ཁ་ངོ་གདོང་རས་ཀྱིས་གཡོག་དགོས་ཤིང༌། སྙན་གྲགས་ཆེ་བའི་ཚོང་ལས་བྱེད་ས་དག་སྟེ། བུད་མེད་ཀྱི་ནང་གོས་ཆེད་ཚོང་ཁང་ལྟ་བུར་ཡང་བུད་མེད་མཐོང་རྒྱུ་མེད་པར། སྐྱེས་པ་ལས་བྱེད་པ་ཁོ་ནས་ཁེངས་བསྡད་ཡོད་དོ།»
«༧ བུད་མེད་ཀྱིས་དགའ་རོགས་དུས་ཆེན་ཉིན་མོར་ཁ་དོག་དམར་པོ་ཅན་ཞིག་བཙོང་མི་ཆོག་ལ་གྱོན་ཡང་མི་རུང༌།»
«དགའ་རོགས་དུས་ཆེན་གྱི་ཉིན་མོར། མེ་ཏོག་ཚོང་ཁང་དང་ལེགས་སྐྱེས་ཚོང་ཁང་དུ་རྒྱ་སེ་དམར་པོ་དང་སྙིང་དབྱིབས་ཅན་གྱི་དངོས་པོ་བཙོང་རྒྱུར་བཀག་སྡོམ་བྱེད་པ་རེད། སློབ་གྲྭའི་བུ་མོ་དང་སྐྱེས་མ་ཚང་མས་མདོག་དམར་པོ་ཅན་གྱི་ལྭ་བ་གྱོན་པར་གཏན་འགོག་བྱས་ཡོད་ལ། ཐ་ན་སྐེ་དཀྲིས་དམར་པོ་ཞིག་ཀྱང་གོན་མི་ཆོག སློབ་གྲྭའི་བུ་མོ་སུ་ཞིག་ལ་ཁ་དོག་དམར་པོ་ཅན་གྱི་ »“«བརྡ»”«འབྱོར་ན། རྐྱེན་དེ་ཡིས་སློབ་གྲྭར་འཛུལ་ཞུགས་བྱེད་རྒྱུ་བཀག་འགོག་དང༌། སློབ་གྲྭ་བརྗེ་སྤོར་ཆེད་ཁྱིམ་ལ་གཏོང་བ་སོགས་ཅི་ལས་གང་དྲག་བྱེད་པ་རེད། སྤྱིར་བཏང་ཁ་དོག་དམར་པོ་བཀག་སྡོམ་བྱེད་དོན་ནི། ཁ་དོག་དམར་བོ་དེ་ཨེས་སི་ལེམ་ ཉ»Islam ) «དང་འབྲེལ་བ་མེད་པའི་ »“«རྟགས་མཚན»”«ཞིག་ཡིན་པའི་རྐྱེན་གྱིས་རེད། མ་ཟད་དེ་ནི་ཕྱི་ཡུལ་དང་གཉེན་སྒྲིག་གི་འབྲེལ་བ་བྱུང་བར་སྔོན་འགོག་བྱེད་ཆེད་ཀྱང་ཡིན་པ་རེད།»
«མཆན།»
1 «ཁ་བྱང་སྒྱུར་བ་པོས་བཏགས།»
2 «མ་རྩོམ་ལ་དྲ་བྱང་འདི་ནས་གཟིགས་ཐུབ།»